**ΒΟΥΛΗ ΤΩΝ ΕΛΛΗΝΩΝ**

**Θ΄ ΑΝΑΘΕΩΡΗΤΙΚΗ ΒΟΥΛΗ**

**ΠΕΡΙΟΔΟΣ ΙΗ΄- ΣΥΝΟΔΟΣ Α΄**

**ΔΙΑΡΚΗΣ ΕΠΙΤΡΟΠΗ ΚΟΙΝΩΝΙΚΩΝ ΥΠΟΘΕΣΕΩΝ**

**ΔΙΑΡΚΗΣ ΕΠΙΤΡΟΠΗ ΠΑΡΑΓΩΓΗΣ ΚΑΙ ΕΜΠΟΡΙΟΥ**

**ΠΡ Α Κ Τ Ι Κ Ο**

**(Άρθρο 40 παρ. 1 Κ.τ.Β.)**

Στην Αθήνα σήμερα, 10 Σεπτεμβρίου 2020, ημέρα Πέμπτη και ώρα 14.20΄, στην Αίθουσα Ολομέλειας του Μεγάρου της Βουλής, συνήλθαν σε κοινή συνεδρίαση η Διαρκής Επιτροπή Κοινωνικών Υποθέσεων και η Διαρκής Επιτροπή Παραγωγής και Εμπορίου, υπό την προεδρία του κ. Γεώργιου Βλάχου, Προέδρου της Διαρκούς Επιτροπής Παραγωγής και Εμπορίου, με θέμα ημερήσιας διάταξης, την επεξεργασία και εξέταση του σχεδίου νόμου του Υπουργείου Υγείας «Κύρωση α) της από 10.8.2020 Πράξης Νομοθετικού Περιεχομένου “Επείγουσες ρυθμίσεις αντιμετώπισης εκτάκτων αναγκών του Εθνικού Συστήματος Υγείας, προστασίας από τη διασπορά του κορωνοϊού COVID-19, στήριξης της αγοράς εργασίας και διευκόλυνσης της εκπαιδευτικής διαδικασίας” (Α’ 157) και β) της από 22.8.2020 Πράξης Νομοθετικού Περιεχομένου “Έκτακτα μέτρα για την ενίσχυση των αστικών συγκοινωνιών, την προμήθεια μέσων ατομικής προστασίας και την πρόσληψη προσωπικού καθαριότητας των σχολικών μονάδων, τη στήριξη των τουριστικών επιχειρήσεων και της αγοράς εργασίας και την ενίσχυση της Γενικής Γραμματείας Πολιτικής Προστασίας προς αντιμετώπιση των συνεπειών της πανδημίας του κορωνοϊού COVID-19, καθώς και τη στήριξη των πλημμυροπαθών της Εύβοιας που επλήγησαν κατά τις πλημμύρες της 8ης και 9ης Αυγούστου 2020” (Α΄161) και άλλες διατάξεις για την αντιμετώπιση των συνεπειών της πανδημίας του κορωνοϊού COVID-19 και άλλων επειγόντων ζητημάτων» (4η συνεδρίαση – β΄ ανάγνωση).

Στη συνεδρίαση παρέστησαν ο Υπουργός Υποδομών και Μεταφορών, κ. Κωνσταντίνος Καραμανλής, ο Αναπληρωτής Υπουργός Οικονομικών, κ. Θεόδωρος Σκυλακάκης, ο Υφυπουργός Υγείας, κ. Βασίλειος Κοντοζαμάνης, η Υφυπουργός Εργασίας και Κοινωνικών Υποθέσεων, κυρία Δόμνα-Μαρία Μιχαηλίδου, καθώς και αρμόδιοι υπηρεσιακοί παράγοντες.

Ο Προεδρεύων των Επιτροπών, αφού διαπίστωσε την ύπαρξη απαρτίας, κήρυξε την έναρξη της συνεδρίασης και έκανε την α΄ ανάγνωση των καταλόγων των μελών των Επιτροπών.

Από τη Διαρκή Επιτροπή Κοινωνικών Υποθέσεων παρόντες ήταν οι Βουλευτές κ.κ. Ακτύπης Διονύσιος, Βαρτζόπουλος Δημήτριος, Βρυζίδου Παρασκευή, Γιόγιακας Βασίλειος, Κέλλας Χρήστος, Κεφαλά Μαρία – Αλεξάνδρα, Λεονταρίδης Θεόφιλος, Λιούπης Αθανάσιος, Μαντάς Περικλής, Μαραβέγιας Κωνσταντίνος, Μαρκόπουλος Δημήτριος, Μπίζιου Στεργιανή (Στέλλα), Οικονόμου Βασίλειος, Πλεύρης Αθανάσιος (Θάνος), Πνευματικός Σπυρίδων, Δούνια Παναγιώτα (Νόνη), Σαλμάς Μάριος, Σταμενίτης Διονύσιος, Τζηκαλάγιας Ζήσης, Τσιλιγγίρης Σπυρίδων (Σπύρος), Φωτήλας Ιάσων, Χρυσομάλλης Μιλτιάδης, Αβραμάκης Ελευθέριος, Αγαθοπούλου Ειρήνη – Ελένη, Βαρδάκης Σωκράτης, Θραψανιώτης Εμμανουήλ, Καρασαρλίδου Ευφροσύνη (Φρόσω), Μιχαηλίδης Ανδρέας, Μπαλάφας Ιωάννης, Ξανθός Ανδρέας, Πολάκης Παύλος, Φωτίου Θεανώ, Μουλκιώτης Γεώργιος, Μπαράν Μπουρχάν, Πουλάς Ανδρέας, Φραγγίδης Γεώργιος, Κατσώτης Χρήστος, Παφίλης Αθανάσιος, Στολτίδης Λεωνίδας, Αθανασίου Μαρία, Βιλιάρδος Βασίλειος, Απατζίδη Μαρία και Γρηγοριάδης Κλέων.

Από τη Διαρκή Επιτροπή Παραγωγής και Εμπορίου παρόντες ήταν οι Βουλευτές κ.κ. Ανδριανός Ιωάννης, Αντωνιάδης Ιωάννης, Βλάχος Γεώργιος, Βολουδάκης Μανούσος-Κωνσταντίνος, Αλεξοπούλου Χριστίνα, Καιρίδης Δημήτριος, Καραμανλή Άννα, Καρασμάνης Γεώργιος, Κατσανιώτης Ανδρέας, Κέλλας Χρήστος, Κεφαλογιάννη Όλγα, Βούλτεψη Σοφία, Μπακογιάννη Θεοδώρα (Ντόρα), Μπουκώρος Χρήστος, Μπουτσικάκης Χριστόφορος–Εμμανουήλ, Σπανάκης Βασίλειος-Πέτρος, Οικονόμου Ιωάννης, Παπαδόπουλος Μιχαήλ, Πιπιλή Φωτεινή, Ράπτη Ελένη, Σενετάκης Μάξιμος, Σιμόπουλος Ευστράτιος (Στράτος), Σούκουλη-Βιλιάλη Μαρία-Ελένη (Μαριλένα), Καββαδάς Αθανάσιος, Καλαφάτης Σταύρος, Τραγάκης Ιωάννης, Φόρτωμας Φίλιππος, Χαρακόπουλος Μάξιμος, Αποστόλου Ευάγγελος, Αραχωβίτης Σταύρος, Βαρεμένος Γεώργιος, Ζαχαριάδης Κωνσταντίνος, Καφαντάρη Χαρά, Κόκκαλης Βασίλειος, Πέρκα Θεοπίστη (Πέτη), Σαντορινιός Νεκτάριος, Σκουρλέτης Παναγιώτης (Πάνος), Καλαματιανός Διονύσιος-Χαράλαμπος, Τσίπρας Γεώργιος, Φάμελλος Σωκράτης, Αρβανιτίδης Γεώργιος, Γκόκας Χρήστος, Κατρίνης Μιχαήλ, Πάνας Απόστολος, Καραθανασόπουλος Νικόλαος, Μανωλάκου Διαμάντω, Συντυχάκης Εμμανουήλ, Αβδελάς Απόστολος, Βιλιάρδος Βασίλειος, Αρσένης Κρίτων-Ηλίας και Λογιάδης Γεώργιος.

**ΓΕΩΡΓΙΟΣ ΒΛΑΧΟΣ (Προεδρεύων των Επιτροπών):** Κυρίες και κύριοι συνάδελφοι, αρχίζει η κοινή συνεδρίαση των Διαρκών Επιτροπών Παραγωγής και Εμπορίου και Κοινωνικών Υποθέσεων της Βουλής. Σήμερα, έχουμε τη β΄ ανάγνωση του σχεδίου νόμου του Υπουργείου Υγείας «Κύρωση α)της από 10.8.2020 Πράξης Νομοθετικού Περιεχομένου “Επείγουσες ρυθμίσεις αντιμετώπισης εκτάκτων αναγκών του Εθνικού Συστήματος Υγείας, προστασίας από τη διασπορά του κορωνοϊού COVID-19, στήριξης της αγοράς εργασίας και διευκόλυνσης της εκπαιδευτικής διαδικασίας” (Α’ 157) και β) της από 22.8.2020 Πράξης Νομοθετικού Περιεχομένου “Έκτακτα μέτρα για την ενίσχυση των αστικών συγκοινωνιών, την προμήθεια μέσων ατομικής προστασίας και την πρόσληψη προσωπικού καθαριότητας των σχολικών μονάδων, τη στήριξη των τουριστικών επιχειρήσεων και της αγοράς εργασίας και την ενίσχυση της Γενικής Γραμματείας Πολιτικής Προστασίας προς αντιμετώπιση των συνεπειών της πανδημίας του κορωνοϊού COVID-19, καθώς και τη στήριξη των πλημμυροπαθών της Εύβοιας που επλήγησαν κατά τις πλημμύρες της 8ης και 9ης Αυγούστου 2020” (Α΄161) και άλλες διατάξεις για την αντιμετώπιση των συνεπειών της πανδημίας του κορωνοϊού COVID-19 και άλλων επειγόντων ζητημάτων».

Στις λοιπές διατάξεις παρεμβαίνουν διάφορα Υπουργεία, όπου κατά τη διάρκεια των συνεδριάσεων των Επιτροπών έχουν προσέλθει οι αρμόδιοι Υπουργοί για να ενημερώσουν τα μέλη των Επιτροπών μας.

Τον λόγο έχει ο κ. Κωνσταντίνος Καραμανλής, προκειμένου να μας ενημερώσει για τις διατάξεις που αφορούν στο Υπουργείο του.

**ΚΩΝΣΤΑΝΤΙΝΟΣ ΚΑΡΑΜΑΝΛΗΣ (Υπουργός Υποδομών και Μεταφορών):** Ευχαριστώ πολύ, κύριε Πρόεδρε. Από την πλευρά μου, θα ήθελα να αναφερθώ σε δύο διατάξεις της Πράξης Νομοθετικού Περιεχομένου την οποία κυρώνουμε σήμερα και πιο συγκεκριμένα στα άρθρα 11 και 12, που αφορούν στα έκτακτα μέτρα στήριξης των πλημμυροπαθών της Ευβοίας.

Σε ό,τι αφορά, λοιπόν, την Εύβοια να σας ενημερώσω ότι κλιμάκια του Υπουργείου Υποδομών, μετέβησαν άμεσα στις πληγείσες περιοχές. Στις 11/8 μαζί με τον Υπουργό Οικονομικών, επισκεφθήκαμε την περιοχή, όπως και άλλοι Υπουργοί. Δύο βδομάδες μετά, στις 27/8, η ηγεσία του Υπουργείου Υποδομών επισκέφθηκε και πάλι τις πληγείσες περιοχές, προκειμένου να διαπιστώσουμε την πορεία των εργασιών.

Όλο αυτό το διάστημα στο Υπουργείο δουλέψαμε εντατικά προς τρεις κατευθύνσεις. Πρώτον, να στηρίξουμε τους ανθρώπους που επλήγησαν οι περιουσίες τους με, εφάπαξ, επίδομα 5.000 ευρώ, αλλά και με, επιπλέον, σημαντική κρατική αρωγή για εργασίες επισκευής, τόσο σε σπίτια όσο και σε επιχειρήσεις. Δεύτερον, να αποκαταστήσουμε τις υποδομές της περιοχής. Το Υπουργείο Υποδομών αναλαμβάνει να επισκευαστούν οι γέφυρες που επλήγησαν και να αποκατασταθεί το οδικό δίκτυο που καταστράφηκε. Τρίτον, να προχωρήσει η υλοποίηση συγκεκριμένων έργων, όπως είναι η παράκαμψη Χαλκίδας-Ψαχνών, η παράκαμψη Αμαρύνθου και η παράκαμψη των Βασιλικών.

Πιο αναλυτικά, να ενημερώσω το Σώμα, ότι από τη Δευτέρα 10 Αυγούστου είχαν μεταβεί κλιμάκια της Διεύθυνσης Φυσικών Καταστροφών του Υπουργείου Υποδομών και υπήρξαν πάνω από 100 μηχανικοί του Υπουργείου για μεγάλο χρονικό διάστημα. Μέσα σε 15 μέρες έγιναν -σε χρόνο ρεκόρ θα έλεγα- 2.500 έλεγχοι σε πληγέντα κτίρια της περιοχής. Στην ΠΝΠ, λοιπόν, της 22 Αυγούστου, την οποία κυρώνουμε σήμερα, συμπεριελήφθη το άρθρο 11, αναφορικά με τη χορήγηση εφάπαξ ενίσχυσης, έκτακτης ενίσχυσης, με τη μορφή επιδόματος 5.000 ευρώ, ανά κατοικία, 8.000 ευρώ, ανά επιχείρηση. Ταυτόχρονα, σε συνεργασία με το Υπουργείο Ψηφιακής Διακυβέρνησης, επιτεύχθηκε η αίτηση για τη καταβολή αυτής της έκτακτης ενίσχυσης να γίνεται πρώτη φορά και ηλεκτρονικά. Με αυτόν τον τρόπο οι δικαιούχοι μπορούν να αποζημιώνονται άμεσα και να αποφεύγεται η περιττή γραφειοκρατία. Παράλληλα, με το άρθρο 12 της ΠΝΠ, και σε συνεργασία με το συναρμόδιο Υπουργείο Οικονομικών, θεσπίσαμε το αφορολόγητο, ανεκχώρητο και ακατάσχετο του, εν λόγω, επιδόματος. Το επίδομα χορηγείται και δεν υπόκειται σε καμία κράτηση και δεν συμψηφίζεται.

Έρχομαι, τώρα, κύριε Πρόεδρε, σε άλλες ενέργειες για τον ευρύτερο σχεδιασμό των έργων υποδομής στην περιοχή της Εύβοιας. Σε αυτό το σημείο, νομίζω ότι πρέπει να κάνουμε μια μικρή διευκρίνιση και να εξηγήσουμε κάποια πράγματα, καθώς έχουν γίνει αρκετές ερωτήσεις συναδέλφων αναφορικά με τις ζημιές στην Εύβοια. Να ενημερώσω, λοιπόν, το Σώμα, ότι με το ισχύον νομοθετικό πλαίσιο, δηλαδή, με τον «Κλεισθένη» και τον «Καλλικράτη», οι αρμοδιότητες που αφορούν στον σχεδιασμό, μελέτη, κατασκευή, συντήρηση των αντιπλημμυρικών έργων, καθώς και οι αρμοδιότητες που αφορούν τον καθαρισμό των ρεμάτων, έχουν περιέλθει στην αρμοδιότητα των Περιφερειών. Το ίδιο ισχύει και για τη συντήρηση αρκετών επαρχιακών οδικών δικτύων. Για τον λόγο αυτό προχωρήσαμε στον χαρακτηρισμό των έργων για την ανακατασκευή των γεφυριών Βασιλικού στον οικισμό Φύλλα και στον οικισμό Αφράτι, ως έργο εθνικής σημασίας. Για τα έργα, λοιπόν, αυτά, έχουμε εκδώσει τις σχετικές διατάξεις στις ΠΝΠ. «Τρέχουμε» όλες τις απαραίτητες διαδικασίες, προκειμένου οι δεσμεύσεις μας να έχουν άμεση εφαρμογή.

Σας ευχαριστώ πολύ, κύριε Πρόεδρε.

**ΓΕΩΡΓΙΟΣ ΒΛΑΧΟΣ (Προεδρεύων των Επιτροπών):** Τον λόγο έχει ο κ. Τσαβδαρίδης.

**ΛΑΖΑΡΟΣ ΤΣΑΒΔΑΡΙΔΗΣ (Εισηγητής της Πλειοψηφίας):** Κύριε Πρόεδρε, κυρίες και κύριοι συνάδελφοι, θα μου επιτρέψετε να ξεκινήσω τη σημερινή μου εισήγηση, εκφράζοντας τη βαθύτατη θλίψη μου για τον χαμό ενός νέου παιδιού από τη Νάουσα της Ημαθίας, του Βαγγέλη Νοΐδη, ικανότατου στελέχους της Ελληνικής Αστυνομίας και της ομάδας ΔΙΑΣ, που έχασε τη ζωή του χθες εν ώρα καθήκοντος.

Με αφορμή αυτό το θλιβερό γεγονός, αισθάνομαι την ανάγκη να υπενθυμίσω σε όλους μας, ότι ενώ εδώ και μήνες συζητάμε, διαρκώς και δικαίως, τρόπους στήριξης όλων των πληγέντων κλάδων της απασχόλησης από τις επιπτώσεις του κορονοϊού, καλό θα είναι να στηρίξουμε περισσότερο και όσους παίζουν καθημερινά «κορώνα γράμματα» τη ζωή τους, ιδιαίτερα μέσα σε αυτές τις έκτακτες συνθήκες, αδιαμαρτύρητα, έχοντας τεράστια αίσθηση του καθήκοντος, της προστασίας της ζωής και της ασφάλειας του πολίτη.

Θεωρώ πως οφείλουμε ως Πολιτεία, πέρα από την υλικοτεχνική θωράκιση, που, ήδη, γνωρίζουμε, ότι ο Υπουργός Προστασίας του Πολίτη, «τρέχει» με πολλούς διαγωνισμούς που έπρεπε να έχουν ολοκληρωθεί τα προηγούμενα χρόνια, να εξετάσουμε τη θέσπιση ενός ειδικού επιδόματος για τους αστυνομικούς των υπηρεσιών αυτών, για τη πολύτιμη συνεισφορά τους, αλλά και ως ελάχιστη αναγνώριση του έργου τους. Θερμά συλλυπητήρια στην οικογένεια του εκλιπόντος και γρήγορη ανάρρωση στον συνάδελφό του αστυνομικό που τραυματίστηκε.

Εισέρχομαι τώρα στα του νομοσχεδίου. Μου κάνει εντύπωση, η ασυμβατότητα λόγων και έργων της Αξιωματικής Αντιπολίτευσης, που στα μάτια των Βουλευτών της πρέπει να μοιάζει με σκωτσέζικο «ντους» που καλούνται να κάνουν. Από τη μία πλευρά, έχουμε μία σκληρή -υποτίθεται- κριτική για τις διατάξεις που εισάγει η Κυβέρνηση στο παρόν νομοθέτημα ή με αφορμή αυτές. Μας κατηγορούν, περίπου, για τα πάντα, ότι προσπαθούμε να χειραγωγήσουμε τα Μ.Μ.Ε., ότι μετατρέψαμε την πανδημία σε προσωπική νίκη του Κυριάκου Μητσοτάκη, ότι δεν φταίει η παγκόσμια ύφεση και η πρωτόγνωρη παγκόσμια οικονομική κρίση, αλλά ο Πρωθυπουργός Κυριάκος Μητσοτάκης, που δεν βγάζει «λαγούς από το καπέλο», ότι αποσυναρμολογούμε τις μισθωτές εργασιακές σχέσεις, «γκρεμίζουμε» τα εργασιακά δικαιώματα και «καλλιεργούμε» κλίμα απολύσεων, ότι τα μέτρα για τον Τουρισμό πραγματοποιήθηκαν, καθ’ υπόδειξη, των επιχειρηματιών και των τουριστικών πρακτόρων, ότι δεν «θωρακίσαμε» το Εθνικό Σύστημα Υγείας, για να αντιμετωπίσουμε αποτελεσματικά την πανδημία, ότι αδιαφορούμε για την εκπαιδευτική διαδικασία και τη προστασία της μαθητικής νεολαίας εν μέσω πανδημίας, ότι καταπατούμε το κράτος δικαίου με απευθείας αναθέσεις και με «πάρτι» στις προμήθειες και συμβάσεις στις συμβάσεις του ΟΑΣΑ, μέχρι και ότι χρησιμοποιήσαμε την καταστροφή στην Εύβοια για να κάνει επικοινωνιακό σόου ο Πρωθυπουργός.

Ενώ, όμως, μας κατηγορείτε για όλα αυτά, άκουσα χθες με έκπληξη τον Εισηγητή, αλλά και τον κ. Ξανθό, να λέει ότι, επί της αρχής, του νομοσχεδίου ο ΣΥΡΙΖΑ θα ψηφίσει με επιφύλαξη, για να καταλάβουμε και για να καταλάβει ο κόσμος που μας ακούει. Σε τι, ακριβώς, επιφυλάσσεστε και δεν καταψηφίζετε το νομοσχέδιο, όταν νωρίτερα όλα όσα φέραμε προς ψήφιση τα βρίσκετε αρνητικά, υποβολιμαία και καταστροφικά;

Θα σας πω εγώ, μέχρι να μας πείτε εσείς, γιατί στην ουσία θέλετε να πατάτε σε δύο «βάρκες». Από τη μία να κάνετε εύκολη, ανέξοδη, λαϊκίστικη αντιπολίτευση, αφήνοντας παντού «σκιές» και πετώντας «λάσπη στον ανεμιστήρα» και όπου πιάσει, μάλιστα, πλειοδοτώντας στα πάντα χωρίς «ταβάνι» και με τη λογική «του δώσε και σε μένα μπάρμπα». Από την άλλη θέλετε να κρατήσετε και μια «πισινή», έχοντας, αν χρειαστεί να «πιπιλίζετε» ως επιχείρημα, ότι τάχα δεν σταθήκατε εμπόδιο στα μέτρα προστασίας της κοινωνίας και της οικονομίας, προκειμένου να μην «λουστείτε» τη γενική κατακραυγή της κοινωνίας, εφόσον τα καταψηφίσετε.

Σε αυτό το δίλημμα είστε τώρα, πώς θα «βαφτίσετε» το κρέας ψάρι και ταυτόχρονα πώς θα φάτε και από το ένα και από το άλλο. Αυτή, όμως, δεν είναι λογική σοβαρής αντιπολίτευσης. Αυτή είναι λογική τυχοδιωκτική και λογική του παραλόγου, λογική που σας φέρνει σε ένα πρωτοφανές αδιέξοδο. Στην ουσία, γνωρίζετε ότι οι διατάξεις και οι ρυθμίσεις που εισάγει η Κυβέρνηση της Νέας Δημοκρατίας είναι οι, απολύτως, ενδεδειγμένες για τη «θωράκιση» της κοινωνίας και της οικονομίας, εν καιρώ υγειονομικής κρίσης. Απλώς, εσείς δίνετε «μάχες χαρακωμάτων», μήπως και σώσετε τα προσχήματα από την αντιπολιτευτική σας ένδεια. Γιατί αντιπολιτευτική ένδεια είναι, κύριε Ξανθέ, να «στρουθοκαμηλίζετε» μπροστά σε διατάξεις που «ανακουφίζουν» οικονομικά και καθησυχάζουν εργασιακά τους απασχολούμενους, τις ευάλωτες κοινωνικές ομάδες και τα νοικοκυριά της χώρας, που εξασφαλίζουν τη βιωσιμότητα και την προσαρμογή των επιχειρήσεων στις νέες συνθήκες, που απλώνουν «ομπρέλα» προστασίας στους ανέργους, που ενθαρρύνουν νέες προσλήψεις σε καιρό δύσκολο και μάλιστα, διατηρούν θέσεις εργασίας και αποτρέπουν απολύσεις στον ιδιωτικό τομέα, που δίνουν δίκαιη αποζημίωση, σε όσους βρίσκονται σε αναστολή εργασίας και που διασφαλίζουν δώρα Χριστουγέννων και Πάσχα, παρά την τεράστια οικονομική κρίση.

Είναι αντιπολιτευτικό όνειδος να επενδύετε σε αίωλα επιχειρήματα για κυβερνητική αδιαφορία αναφορικά με την προστασία της υγείας των πολιτών από τον κορονοϊό, όταν αυτή η Κυβέρνηση, την ώρα που εσείς σηκώνετε τα «επαναστατικά λάβαρα» του «όχι σε όλους και σε όλα», διπλασίασε τις ΜΕΘ στη χώρα, ενισχύει τις ΜΑΦ και τα Τμήματα Επειγόντων Περιστατικών, επιλύει επείγοντα ζητήματα που αφορούν στο ΕΚΑΒ, εκτόξευσε τις προσλήψεις σε ιατρικό και νοσηλευτικό προσωπικό στα νοσοκομεία, προσθέτει και νέες απαραίτητες ειδικότητες ιδιωτών γιατρών που θα μπορούν να απασχολούνται για την αντιμετώπιση των εκτάκτων αναγκών στα δημόσια νοσοκομεία, στελεχώνει εκτάκτως και με ιδιώτες γιατρούς και τα Κέντρα Υγείας και παρατείνει τις συμβάσεις επαγγελματιών υγείας διαφόρων ειδικοτήτων του ΕΟΔΥ σε όλη την επικράτεια.

Και την ώρα που εμείς «χτίζουμε» και συντηρούμε το πελώριο ανασχετικό τείχος απέναντι στον κορονοϊό, εσείς χαλάτε τον κόσμο για τα διαγνωστικά τεστ, ότι, δήθεν, από αυτά θα επωφεληθεί συγκεκριμένο ιδιωτικό εργαστήριο για την εξυπηρέτηση ιδιωτικών συμφερόντων. Πότε τα λέτε αυτά; Όταν ξέρετε ότι στην αρχή της πανδημίας, τον Μάρτη, κάναμε 850 τεστ την ημέρα, ενώ μετά φθάσαμε τις 13.500 τεστ ημερησίως. Όταν ξέρετε ότι έχουμε υποχρέωση να τακτοποιήσουμε -και αυτό θα κάνουμε- τις οικονομικές υποχρεώσεις προς τα εργαστήρια του Ινστιτούτου Παστέρ και των πανεπιστημιακών νοσοκομείων που κάνουν τα τεστ ανίχνευσης του Covid-19 και όταν ξέρετε ότι η προτεραιότητα διεξαγωγής των τεστ δίνεται στα δημόσια νοσοκομεία και στο Εθνικό Κέντρο Αιμοδοσίας.

Βεβαίως, μόνο θυμηδία προκαλεί το επιχείρημα για ωφέλεια ιδιώτη, όταν ξέρετε ότι η Κυβέρνηση της Νέας Δημοκρατίας έχει διασφαλίσει τη χαμηλότερη τιμή στα τεστ, που από 60 και πλέον ευρώ το δείγμα στην αρχή της πανδημίας, έχει καταφέρει να το μειώσει στα 10 ευρώ. Και σίγουρα θα ήταν απολαυστική, εάν δεν ήταν τραγική, η χαοτική αντιπολιτευτική κριτική για τη, δήθεν, κυβερνητική απουσία στην ασφαλή προετοιμασία του ανοίγματος των εκπαιδευτικών ιδρυμάτων. Εσείς που σπάσατε ρεκόρ αυτοδιαψεύσεων και κυβιστήσεων, αναφορικά με τις θέσεις σας στο ζήτημα, που ακόμη και σήμερα κανείς δεν ξέρει ποιες είναι οι θέσεις σας, τι θέλετε, πραγματικά; Έρχεστε να ψέξετε την Κυβέρνηση, επειδή δεν θεωρητικολογεί, εκ του ασφαλούς, αλλά προχωρά αποφασιστικά στην αντιμετώπιση του φλέγοντος αυτού θέματος.

Φέρνουμε, λοιπόν, ρύθμιση που φέρνει και προβλέπει τη σύγχρονη, εξ αποστάσεως, εκπαίδευση με χρήση μέσων τεχνολογίας σε μαθητές Πρωτοβάθμιας και Δευτεροβάθμιας Εκπαίδευσης και αφορά σε περιπτώσεις καθολικής αναστολής λειτουργίας, μερικής αναστολής λειτουργίας, απαγόρευσης λειτουργίας ή, εκ περιτροπής, λειτουργίας και εσείς τι κάνετε; Μας κατηγορείτε -έτσι είπε ο κ. Αποστόλου χθες- ότι βάζουμε τον «Big Brother» στα σχολεία μέσω των καμερών.

Εμείς, λοιπόν, ανοίγουμε τα σχολεία, «χαλάτε» τον κόσμο, ότι δεν δίνουμε δωρεάν μάσκες. Δίνουμε δωρεάν μάσκες, μάς κατηγορείτε ότι έχουμε υπεράριθμα τμήματα και δεν έχουμε καθηγητές. Παίρνουμε καθηγητές με συμβάσεις εργασίας και εσείς μας λέτε, ότι δεν είναι σωστός αυτός ο τρόπος πρόσληψης, ότι δεν ανταποκρίνονται στις ενδεχόμενες έκτακτες ανάγκες λόγω του κορονοϊού και μας κατηγορείτε ότι κοροϊδεύουμε τους εκπαιδευτικούς. Επιτρέψτε μου την έκφραση «ότι του φανεί …».

Μα, δηλαδή, τι θέλετε; Να καλύψουμε μια έκτακτη ανάγκη, όπως οφείλουμε να το κάνουμε, προσλαμβάνοντας εκπαιδευτικούς για έναν χρόνο; Εσείς θα τους πληρώσετε κυρίες και κύριοι του ΣΥΡΙΖΑ; Τι είδους πλειοδοσία είναι αυτή με τα χρήματα των φορολογουμένων και μάλιστα χωρίς ακόμη να έχει διαπιστωθεί ότι υπάρχει αυτή η ανάγκη;

 Κυρίες και κύριοι συνάδελφοι, τα κόμματα στις δημοκρατίες κρίνονται από τη συνέπεια προγραμματικών λόγων και έργων, από την ειλικρίνειά τους προς τους πολίτες, από την αποτελεσματικότητα των πολιτικών τους, από το «αποτύπωμα» που αφήνουν στην κοινωνία και στο έθνος. Η Κυβέρνηση της Νέας δημοκρατίας έχει να αντιμετωπίσει και να νικήσει μία πανδημία και τις συνεπαγόμενες από αυτή επιπτώσεις και ταυτόχρονα μία κρίση με έναν κακό γείτονα στη γεωγραφική γειτονιά της χώρας. Όμως, με τις ουσιαστικές της πολιτικές θα τα καταφέρει. Αφήνουμε στον ΣΥΡΙΖΑ την «άγονη» και, κενή περιεχομένου; αντιπολίτευση και κυρίως, τον αφήνουμε στην κρίση της ίδιας της κοινωνίας, στην οποία με τον λαϊκισμό που «υιοθετεί» παραπλανά και προσφέρει κάκιστες υπηρεσίες.

Σας ευχαριστώ.

**ΓΕΩΡΓΙΟΣ ΒΛΑΧΟΣ(Προεδρεύων των Επιτροπών):** Τον λόγο έχει ο κ. Αποστόλου.

**ΕΥΑΓΓΕΛΟΣ ΑΠΟΣΤΟΛΟΥ (Εισηγητής της Μειοψηφίας):** Κυρίες και κύριοι συνάδελφοι, να απαντήσω, καταρχήν, στο ερώτημα του Εισηγητή της Νέας Δημοκρατίας, γιατί «επιφυλαχθήκαμε» στη συζήτηση στην Επιτροπή. Κύριε συνάδελφε, το κάναμε για να σας δώσουμε τη δυνατότητα να αποσύρετε διατάξεις. Αν παρακολουθήσατε τη συζήτηση και ήσασταν εδώ και στη συζήτηση με τους φορείς, θα διαπιστώσατε ότι όλοι, σχεδόν, επέμειναν στην απόσυρση της διάταξης για την αδήλωτη και απλήρωτη εργασία, όπως και για την περίπτωση του ζητήματος της, εξ’ αποστάσεως, εκπαίδευσης στις τάξεις, όπου, πραγματικά, φέρνετε τις κάμερες. Όντως, ισχύει η άποψη που σας είπα, ότι φέρνετε τον «Big Brother» στις τάξεις, στις αίθουσες των σχολείων. Άρα, λοιπόν, έχετε τον χρόνο πολλά πράγματα να διορθώσετε και από κει και πέρα στην Ολομέλεια θα δείτε και από τη δική μας πλευρά το πώς θα τοποθετηθούμε.

Γι’ αυτό επιφυλαχθήκαμε, λοιπόν, γιατί θέλουμε μερικά πράγματα να προχωρήσουν κατά τέτοιον τρόπο που να μην χρησιμοποιείται η πανδημία ως «εργαλείο» για να περνούν αντεργατικές διατάξεις και αντιεκπαιδευτικές ρυθμίσεις.

Κυρίες και κύριοι συνάδελφοι, η κύρωση των δύο Πράξεων Νομοθετικού Περιεχομένου βρίσκει τη χώρα μας σε μία φάση της πανδημίας με ανοδική τάση των κρουσμάτων, αλλά και με την απειλή της πίεσης στο Εθνικό Σύστημα Υγείας, σταδιακά, να αυξάνεται. Άρα, η αναγκαιότητα ενός νέου συνεκτικού σχεδίου υγειονομικής διαχείρισης και όχι αποσπασματικών και, συχνά, αμφιλεγόμενων μέτρων, είναι προφανής.

Εμείς, αγαπητοί συνάδελφοι, κάναμε μία επιλογή στην πρώτη φάση της πανδημίας. Να βάλουμε «πλάτη», να γίνουμε και εμείς κομμάτι της συλλογικής προσπάθειας του ελληνικού λαού να νικήσει αυτόν τον αόρατο «εχθρό». Τα κατάφερε ο ελληνικός λαός και θα τα καταφέρει και πάλι και εμείς θα βάλουμε και πάλι «πλάτη».

Το σχέδιο έκτακτης ανάγκης που προτείνουμε, περιλαμβάνει ενισχυμένη και αποκεντρωμένη επιδημιολογική επιτήρηση, εντατικοποίηση των διαγνωστικών ελέγχων σε χώρους υπερμετάδοσης, ειδικά προληπτικά μέτρα για κλειστές δομές, για διαφάνεια στα δεδομένα του ΕΟΔΥ και της Πολιτικής Προστασίας, υπεύθυνη επιστημονική ενημέρωση των πολιτών, της Αυτοδιοίκησης και των κοινωνικών φορέων για τη διασφάλιση κοινωνικής νομιμοποίησης των περιοριστικών μέτρων και των αποφάσεων για τοπικές καραντίνες και, κυρίως, έγκαιρη προετοιμασία του ΕΣΥ και των υπηρεσιών δημόσιας υγείας για το δεύτερο «κύμα», με έμφαση όχι μόνο στα νοσοκομεία, αλλά στις δομές πρωτοβάθμιας φροντίδας υγείας, στον θεσμό του οικογενειακού γιατρού, στην κατ’ οίκον παρακολούθηση και φροντίδα χρόνιων ασθενών μέσω κινητών μονάδων υγείας και στην αξιοποίηση, ιδιαίτερα, των ερευνητικών κέντρων της χώρας. Μόνο έτσι μπορεί να αναστραφεί το κοινωνικό κλίμα υποτίμησης του κινδύνου και αμφισβήτησης της αποτελεσματικότητας των μέτρων.

Σε κάθε περίπτωση, δεν επενδύουμε στην καταστροφή. Αντίθετα, συνεχίζουμε να θεωρούμε ως εθνικό στοίχημα την «αναχαίτιση» της πανδημίας. Αυτή η προσπάθεια, όμως, σήμερα υπονομεύεται, ευθέως, από τις ενέργειες της Κυβέρνησης. Είναι η ίδια που με τις πράξεις και τις παραλείψεις της «σπέρνει» την ανησυχία και τον πανικό.

Φτάσατε σε σημείο, συνάδελφοι της Νέας Δημοκρατίας, να αποκρύπτετε, συστηματικά, κρούσματα σε δημοφιλείς τουριστικούς προορισμούς και αφήνατε εκτός ελέγχου ευαίσθητους χώρους, όπως τα γηροκομεία και τις δομές. Τα «θαλασσώσατε», ήδη, με τον Τουρισμό. Η αποτυχία σας κατέληξε σε τραγωδία με την πρόωρη «αυλαία» που «έριξαν» στη σεζόν πολλά νησιά του Αιγαίου, εξαλείφοντας τις ελπίδες που υπήρχαν για κάποιες πληρότητες τον Σεπτέμβρη και τον Οκτώβρη, σε μία περίοδο που οι τουριστικές επιχειρήσεις δίνουν «μάχη» για να μετριάσουν τις απώλειες που έχει προκαλέσει η πανδημία και οι κυβερνητικοί χειρισμοί.

Ο αρμόδιος Υπουργός, ο κ. Θεοχάρης, δεν μπόρεσε ούτε ένα σχόλιο να κάνει. Δεν εμφανίστηκε στην Επιτροπή μας. Απλώς, χαρακτήρισε «ατυχή» την απόφαση της βρετανικής κυβέρνησης, που με την απειλή καραντίνας «εξουδετέρωσε» το ισχυρό πλεονέκτημα του ασφαλούς τουριστικού προορισμού, που είχε δημιουργήσει η, κοινωνικά, υπεύθυνη στάση του ελληνικού λαού, όπως προ είπα, κατά την πρώτη φάση της πανδημίας.

Κυρίες και κύριοι συνάδελφοι, θα έχουμε πρόβλημα και τη Δευτέρα με το άνοιγμα των σχολείων. Το είπαμε και το ξαναλέμε, ότι εμείς δεν είμαστε εναντίον του ανοίγματος των σχολείων. Διαφωνούμε, όμως, γιατί γίνεται χωρίς προετοιμασία. Ειδικά οι περιπτώσεις των δύο ρυθμίσεων που φέρνει η Υπουργός Παιδείας, όπως αυτή με το άρθρο 17 για τη δυνατότητα παροχής σύγχρονης, εξ αποστάσεως, εκπαίδευσης με την είσοδο καμερών, είναι ένα τεράστιο ζήτημα, το οποίο, πραγματικά, δεν έχουμε καταλάβει γιατί εξακολουθείτε να επιμένετε, όταν πάνω από το 95% των καθηγητών του εκπαιδευτικού προσωπικού έχει ταχθεί εναντίον της συγκεκριμένης ρύθμισης και, μάλιστα, σας έχει καταθέσει και ανάλογες εκπαιδευτικές προτάσεις.

Στη χθεσινή συζήτηση στην Επιτροπή αναδείχθηκε, ιδιαίτερα, το άρθρο 24, που αφορά στις προσλήψεις προσωρινών αναπληρωτών. Προσλαμβάνετε αναπληρωτές με τρίμηνες συμβάσεις, πράγμα που σημαίνει διάλυση των δικαιωμάτων των αναπληρωτών, με μία ταυτόχρονη «αιχμαλωσία», που σημαίνει έναν ηθικό και ψυχολογικό εκβιασμό για τους εκπαιδευτικούς, οι οποίοι αναζητούν εργασία. Είναι μία διάταξη που πρέπει, οπωσδήποτε, και αυτή να διορθωθεί. Βέβαια, περιμέναμε από την κυρία Κεραμέως, με τη χθεσινή της εμφάνιση στην Επιτροπή να απαντήσει, αλλά για μία ακόμη φορά επιδόθηκε στις λογιστικές της «αλχημείες» για τον αριθμό των μαθημάτων των τάξεων.

Είπα και προηγούμενα, ότι παίρνετε ως ευκαιρία την πανδημία για να πάρετε μέτρα που πλήττουν εργαζόμενους. Αυτό που είναι εκπληκτικό είναι, ότι ο κ. Βρούτσης, κατά την παρουσία του εδώ, ακόμη εξακολουθεί να πιστεύει ότι με τις συγκεκριμένες διατάξεις δεν φέρνει την αδήλωτη και απλήρωτη εργασία. Όλοι οι εκπρόσωποι των εργαζομένων τόνισαν ότι πρέπει να αποσυρθεί η συγκεκριμένη διάταξη. Από κει και πέρα, εμείς θα επιμείνουμε για τη συγκεκριμένη περίπτωση. Πραγματικά, η απορία μας είναι πώς είναι δυνατόν ένας Υπουργός που χειρίζεται, τόσα χρόνια, ιδιαίτερα θέματα που έχουν σχέση και με εργασιακά θέματα και με θέματα κοινωνικά του ευρύτερου χώρου των εργαζομένων, να μην αντιλαμβάνεται ότι η συγκεκριμένη διάταξη «ανοίγει τους ασκούς του Αιόλου» για παρεμβάσεις στα συλλογικά δικαιώματα των εργαζομένων.

Δεν θα ασχοληθώ περισσότερο με αυτά τα εργασιακά θέματα, γιατί, ήδη, στη συζήτηση που κάναμε μέχρι τώρα στις Επιτροπές, αλλά και στην Ολομέλεια που θα έρθουν προς συζήτηση, είναι θέματα στα οποία θα αναφερθούμε ιδιαίτερα.

Επιτρέψτε μου, στον λίγο χρόνο που μένει, να ασχοληθώ, ιδιαίτερα, με την τραγωδία στην Εύβοια, την ιδιαίτερη πατρίδα μου. Αγαπητοί συνάδελφοι, δεν μπορούμε να συνέλθουμε, καθώς χάσαμε οκτώ συνανθρώπους μας άδικα. Περιουσίες και κόποι μιας ζωής στη λάσπη. Υποδομές και δίκτυα εξαφανίστηκαν. Για όλα αυτά η βασική αιτία ήταν η απουσία έργων πρόληψης και ορθολογικής διαχείρισης των περιοχών που επλήγησαν.

 Είπαμε -και θα πούμε στην Ολομέλεια περισσότερα- ότι το καλοκαίρι του ΄19 είχαμε τη μεγαλύτερη φωτιά στη χώρα μας, στη Δίρφη, που κάηκαν 25.000 στρέμματα. Τα απαραίτητα αντιδιαβρωτικά και αντιπλημμυρικά έργα που έπρεπε να γίνουν άμεσα, έμεναν απλές εξαγγελίες του κ. Χατζηδάκη και θα σας προσκομίσουμε και τα απαραίτητα στοιχεία που αποδεικνύουν τη συγκεκριμένη μας τοποθέτηση.

Τον Δεκέμβρη του 2019, το Δέλτα του Ποταμού Λήλαντα πλημμύρισε, στέλνοντας μήνυμα στην Περιφερειακή Αυτοδιοίκηση Στερεάς Ελλάδας ότι θα επανέλθει αν δεν γίνουν τα απαραίτητα έργα καθαρισμού και αποκατάστασης του καναλιού. Η απάντηση ήταν ότι «έχουμε τα χρήματα», αλλά, δυστυχώς, τα έργα δεν έγιναν. Αναφέρομαι σε συγκεκριμένα περιστατικά, γιατί κάποτε πρέπει να αναδεικνύονται με τεκμηρίωση, όχι μόνο τα αίτια, αλλά και οι ευθύνες που οδηγούν σε τραγωδίες.

Αυτή την ώρα, όμως, αυτό που προέχει είναι η ανακούφιση των πληγέντων και η αποκατάσταση των ζημιών τους. Η παρουσία του Πρωθυπουργού ήταν ολιγόλεπτη δια ελικοπτέρου και για να υπάρξει η συγκεκριμένη εικόνα. Βεβαίως, και οι ανακοινώσεις των Υπουργών την επόμενη ημέρα, ήταν όχι μόνο κατώτερες των αναγκών, αλλά ήταν επανάληψη, είτε των γνωστών μέτρων αντιμετώπισης της πανδημίας, είτε αυτών που έχουν σχέση με εκκρεμείς φορολογικές υποχρεώσεις σε πρόσωπα και σε πληγείσες επιχειρήσεις. Βεβαίως, όλα αυτά έχουν ανακοινωθεί και άλλες φορές.

Ειδικά για τη «βιβλική» καταστροφή, ανακοίνωσε ο Καραμανλής την καταβολή αποζημιώσεων στην επίσκεψή του στους πληγέντες, με σκοπό να αντιμετωπίσουν τις άμεσες ανάγκες επιβίωσης και την αντικατάστασή οικοσκευής τους που υπέστη ζημιές, ένα συνολικό ποσό 3 εκατ. ευρώ. Δεν επαρκούν. Όπως και δεν επαρκούν και τα 5.000 ευρώ για τα σπίτια και τα 8.000 ευρώ για τις επιχειρήσεις που επλήγησαν που προβλέπονται με τη 2η Πράξη Νομοθετικού Περιεχομένου. Το χειρότερο, όμως, όλων είναι ότι βάζουν τους πληγέντες σε μία πολύπλοκη διαδικασία που καθιστούν δύσκολη την απορρόφηση των κονδυλίων. Είπε ο κ. Καραμανλής για το ακατάσχετο και αφορολόγητο αυτών των ενισχύσεων. Μα, αυτός είναι κανόνας σε όλες τις περιπτώσεις που έχουμε ζημιές. Δεν είναι κάτι το ξεχωριστό.

Αυτό που, πραγματικά, είναι εξοργιστικό, είναι ότι δεν ειπώθηκε ούτε μία λέξη για την άμεση αντιμετώπιση των αιτίων που προξένησαν τη συγκεκριμένη καταστροφή, λες και σε επόμενο χρόνο δεν υπάρχει περίπτωση να επαναληφθεί το φαινόμενο.

Κλείνοντας, λοιπόν, θέλω να τονίσω για μια ακόμη φορά, ότι εμείς θα τεκμηριώσουμε τις ευθύνες για την τραγωδία. Το χρωστάμε στη μνήμη των οκτώ συνανθρώπων μας.

Ευχαριστώ.

**ΓΕΩΡΓΙΟΣ ΒΛΑΧΟΣ (Προεδρεύων των Επιτροπών):** Τον λόγο έχει ο κ. Κοντοζαμάνης.

**ΒΑΣΙΛΕΙΟΣ ΚΟΝΤΟΖΑΜΑΝΗΣ (Υφυπουργός Υγείας):** Ευχαριστώ, κύριε Πρόεδρε. Επειδή ειπώθηκε από τον Εισηγητή της Αντιπολίτευσης και τις προηγούμενες ημέρες, ότι η Κυβέρνηση απέκρυψε στοιχεία σε ό,τι αφορά τον αριθμό των κρουσμάτων, θα ήθελα, για μία ακόμη φορά, να ξεκαθαρίσω τα πράγματα. Στη διάρκεια της πανδημίας αποκαταστήσαμε τη σχέση εμπιστοσύνης μεταξύ Κράτους και πολίτη. Χτίσαμε μία σχέση ειλικρίνειας την οποία δεν θα επιτρέψουμε με τίποτα να διαρραγεί. Καταφέραμε να έχουμε πλήρη, υπεύθυνη και έγκυρη ενημέρωση. Δεν κρύψουμε τίποτα, ούτε πρόκειται να κρύψουμε. Και αν υπάρχουν στοιχεία γι’ αυτό, «ιδού η Ρόδος».

**ΓΕΩΡΓΙΟΣ ΒΛΑΧΟΣ (Προεδρεύων των Επιτροπών):** Τον λόγο έχει ο κ. Πουλάς.

**ΑΝΔΡΕΑΣ ΠΟΥΛΑΣ (Ειδικός Αγορητής του Κινήματος Αλλαγής):** Ευχαριστώ, κύριε Πρόεδρε. Κύριοι Υπουργοί, κυρίες και κύριοι συνάδελφοι, στην περίοδο που διανύουμε προκύπτουν, συνεχώς, νέα προβλήματα και νέα δεδομένα. Δεν έχουμε να αντιμετωπίσουμε μόνο την πανδημία με όλες τις επιπτώσεις τις υγειονομικές, κοινωνικές, οικονομικές, αλλά είμαστε, επίσης, αντιμέτωποι και με τις εξωτερικές απειλές που δεχόμαστε. Ιδιαίτερα τις τελευταίες μέρες, έχει προκύψει το τεράστιο θέμα με το μεταναστευτικό προσφυγικό.

 Αντιλαμβάνομαι ότι τη σωρεία των προβλημάτων δεν μπορούμε να την αντιμετωπίζουμε μόνο με επικοινωνιακούς χαρακτηρισμούς. Χρειάζονται πολλά περισσότερα, και κυρίως, χρειάζεται από την πλευρά σας σχέδιο για «χτύπημα» των προβλημάτων στη «ρίζα» τους. Χρειάζονται γενναίες αποφάσεις που εσείς δεν δείχνετε διατεθειμένοι να τις πάρετε, καθώς και πλήρης ενημέρωση των πολιτικών κομμάτων και του ελληνικού λαού για το τι, ακριβώς, συμβαίνει στη χώρα μας και ιδιαίτερα στην εξωτερική πολιτική. Φτάνει πια με τη μυστική διπλωματία. Σίγουρα οι ευθύνες σας «βαραίνουν» και στα θέματα με την Τουρκία αλλά και στο ζήτημα του μεταναστευτικού. Έχετε καθυστερήσει σημαντικά και επαναπαύεστε στην έξωθεν καλή μαρτυρία που σας δίνουν τα Μέσα Μαζικής Ενημέρωσης. Οι ευθύνες σας και προ του κορονοϊού και μετά είναι τεράστιες, όπως και οι προσδοκίες του ελληνικού λαού.

Με το παρόν νομοσχέδιο φαίνεται ότι δεν έχετε αντιληφθεί την κατάσταση στην οποία βρίσκεστε, κυριολεκτικά με την «πλάτη στον τοίχο». Εσείς νομοθετείτε «ασπιρίνες» σε ασθενή, βαρέως, πάσχοντα που κινδυνεύει να υποτροπιάσει. Επιπλέον, νομίζετε, ότι νομοθετώντας, παγίως, με την τακτική του κοινοβουλευτικού αιφνιδιασμού και με κανόνες κακής νομοθέτησης, θα καθυστερήσετε την εξέλιξη της ασθένειας η οποία, όμως, καλπάζει. Δυστυχώς, τρέχετε πίσω από τις καταστάσεις. Ενώ είχατε στη διάθεσή σας άπλετο χρόνο για να συνεργαστείτε με τους επιστήμονες της Επιτροπής Εμπειρογνωμόνων του ΕΟΔΥ και να σχεδιάσετε την επόμενη μέρα σε όλους τους τομείς της υγείας, της εργασίας, της οικονομίας, των μεταφορών, της παιδείας, του τουρισμού, του μεταναστευτικού, και ενώ είχατε δημιουργήσει ελπίδες, ότι με το πολυπληθές, από μετακλητούς, επιτελικό κράτος, θα υπερβαίνατε «αγκυλώσεις» και καθυστερήσεις, τελικά, απογοητεύετε.

Παρ’ ότι κερδίσατε χρόνο με τη διαχείριση της πρώτης φάσης της πανδημίας, κατά τη διάρκεια της δεύτερης, υποχωρήσατε στις επαγγελματικές ομάδες και στα συμφέροντα που είχαν τη δυνατότητα να σας πιέσουν περισσότερο και να λάβετε αντιφατικές, αποσπασματικές και πρόχειρες αποφάσεις, που δεν εντάσσονταν σε ένα ενιαίο και μακροπρόθεσμο σχεδιασμό αντιμετώπισης της πανδημίας και στοίχησαν στη χώρα και ουσιαστικά αλλά και επικοινωνιακά.

Σήμερα, συνεχίζετε την τακτική του «βλέποντας και κάνοντας» και εύχεστε να βγει, επιτέλους, το εμβόλιο, ώστε να λήξει ο παγκόσμιος συναγερμός και να συγκαλυφθεί η ανεπάρκεια των χειρισμών σας. Να γνωρίζετε, όμως, ότι οι πολίτες σε λίγο θα σταματήσουν να συγκρίνουν την προηγούμενη Κυβέρνηση του ΣΥΡΙΖΑ και θα αρχίσουν να μετρούν τις πράξεις και τις παραλείψεις σας σε όλο το φάσμα του κυβερνητικού σας έργου.

Δυστυχώς, η πραγματικότητα σας ξεπερνά και τα κρούσματα του κορονοϊού αυξάνονται παντού. Αφού «ανοίξατε» τη χώρα στον Τουρισμό και μας ήρθαν κρούσματα από τη βόρεια Ελλάδα, γιατί δεν κάνατε ελέγχους στα σύνορα; Αφού γέμισαν τα γηροκομεία με περιστατικά, αφού αυξήθηκαν οι διασωληνωμένοι -έχουμε 46- και τα νοσοκομεία μας πιέζονται από περιστατικά με COVID και αφού τα κρούσματα «εκτοξεύτηκαν» στις κλειστές και ανοιχτές δομές μεταναστών, τώρα αυξάνονται και στη σχολική κοινότητα.

 Οι επιστήμονες δεν κρύβουν τον προβληματισμό τους για το τι θα συμβεί μετά το άνοιγμα των σχολείων, ενώ προειδοποιούν, ήδη, για μεγάλο αριθμό κρουσμάτων. Τα μέτρα που ανακοινώσατε για τη νέα σχολική χρονιά είναι ανεπαρκή και πολύ φοβάμαι, ότι δεν θα περιοριστεί η διασπορά του ιού. Σας ερωτώ, κύριε Υπουργέ, έγινε συζήτηση με τους καθηγητές; Πείστηκαν οι γονείς για την αναγκαιότητα της μάσκας; Ελήφθησαν μέτρα για την, εξ’ αποστάσεως, διδασκαλία; Εξετάστηκε η δυνατότητα να λειτουργήσουν τα σχολεία σε βάρδιες και να διασφαλιστούν, επιπλέον, αίθουσες διδασκαλίας, ώστε να μειωθεί ο συγχρωτισμός;

Αυτό που βλέπουμε είναι ότι το Υπουργείο Παιδείας «νίπτει τας χείρας του» και μετακυλίει τις ευθύνες στους μαθητές, τους γονείς και τους καθηγητές. Αντί να απεκδύεστε των ευθυνών σας, επικοινωνήστε στους πολίτες την αλήθεια και μην κρύβεστε πίσω από μισές αλήθειες. Δώστε στη δημοσιότητα όλα τα στοιχεία για τα διεξαγόμενα τεστ. Πού γίνονται; Πόσα γίνονται ημερησίως και ποιος είναι ο ημερήσιος αριθμός κρουσμάτων, ανά περιοχή, για να ξέρουμε.

Δέχομαι, επανειλημμένως, καταγγελίες για καθυστερήσεις στις ανακοινώσεις των αποτελεσμάτων των τεστ από πολίτες και από υγειονομικούς. Αυτό έχει ως αποτέλεσμα μεγαλύτερη διασπορά του ιού στην κοινότητα. Η ελεγχόμενη πληροφόρηση που έχετε επιβάλλει, έχει πυροδοτήσει τις θεωρίες συνωμοσίας και παραλογισμού που καθημερινά διαπιστώνονται. Τι κάνετε γι’ αυτό πέρα από το να συνεχίζετε να παρακολουθείτε με αμηχανία το φαινόμενο που εξελίσσεται; Η διαχείριση των τεστ ήταν κακή. Μας λέτε ότι έχετε φτάσει να κάνετε 17.000 τεστ την ημέρα. Δεν μας λέτε, όμως, πόσα από αυτά γίνονται στον ιδιωτικό τομέα και πόσα στο δημόσιο. Ο ιδιωτικός τομέας «θησαυρίζει» και από την άλλη ο ιδιωτικός τομέας δεν έχει αναλάβει να νοσηλεύσει ούτε ένα περιστατικό με κορονοϊό. Θα πρέπει ο ιδιωτικός τομέας, σε αυτό το δεύτερο κύμα της πανδημίας, να αναλάβει περισσότερες ευθύνες και αν χρειαστεί να νοσηλεύσει και περιστατικά με κορονοϊό. Λόγω του πολύ μεγάλου κόστους των τεστ στον ιδιωτικό τομέα θα πρέπει στοχευμένα να βάλετε «φρένο» στις τιμές.

Δεν ενισχύσατε, ουσιαστικά, μακροπρόθεσμα και μόνιμα το ΕΣΥ. Αντίθετα, εισάγετε την απασχόληση των ιδιωτών γιατρών στα νοσοκομεία, χωρίς καμία προϋπόθεση. Επιπλέον, διευρύνετε το φάσμα του και με ειδικότητες που ουδεμία σχέση έχουν με τη διαχείριση της πανδημίας, όπως οι γυναικολόγοι, δίνοντας περισσότερα δικαιώματα σε όσους ισχυρίζονται, ότι χρησιμοποιείτε την πανδημία ως μέσο για να βάλετε τους ιδιώτες στα δημόσια νοσοκομεία.

Ούτε η απουσία της οποιασδήποτε πρόβλεψης για την πρωτοβάθμια φροντίδα υγείας που αποτελεί το πρώτο «ανάχωμα» στην πανδημία μπορεί να κρυφτεί πίσω από την παράταση των συμβάσεων των οικογενειακών ιατρών. Και φυσικά, η πρόβλεψη για προσλήψεις στις ΜΕΘ και τις ΜΑΦ που θα δημιουργηθούν δεν σας απαλλάσσει από τις ευθύνες σας για το ότι δεν κάνατε προσλήψεις. Το μόνιμο προσωπικό του ΕΣΥ μειώθηκε. Είναι χαρακτηριστικό παράδειγμα, οι μεγάλες ελλείψεις που παρουσιάζουν τα νοσοκομεία της Βόρειας Ελλάδας. Δεν ξέρω αν είδατε την ανακοίνωση της Εταιρείας Αναισθησιολογίας της Βόρειας Ελλάδος για το πόσες πόσες ελλείψεις από αναισθησιολόγους και εντατικολόγους υπάρχουν στα νοσοκομεία της Βόρειας Ελλάδας. Οι 8.000 προσλήψεις που διατείνεστε ότι έγιναν, πού είναι; Γιατί στα νοσοκομεία δεν τους βλέπουμε και πολύ.

Όσο για την ένταξη των υγειονομικών στα βαρέα και ανθυγιεινά, εσείς το μόνο που κάνετε είναι «χειροκροτήματα». Ενώ παρατείνετε τις συμβάσεις των διοικητικών υπαλλήλων του ΕΟΔΥ, αφήνετε 10.000 υγειονομικούς υπαλλήλους ορισμένου χρόνου στην τύχη τους. Πρέπει άμεσα να φέρετε προς ψήφιση στη Βουλή την εργασιακή αποκατάσταση αυτών των ανθρώπων.

Οι δωρεές σε ποιο στάδιο υλοποίησης βρίσκονται; Πότε θα μας ενημερώσετε για να ξέρουμε ακριβώς πού έχουν πάει τα χρήματα των ιδιωτών και όλων αυτών που συνείσφεραν στο Κράτος;

Τέλος, στο φάρμακο παίρνετε λάθος αποφάσεις. Ο Υπουργός από την αρχή της θητείας του παραδεχόταν την ανάγκη ορθολογικής διαχείρισης του clawback και του rebate. Εξακολουθείτε, όμως, να κάνετε «μπαλώματα» και προχειρότητες. Με τις ρυθμίσεις που φέρνετε προς ψήφιση δεν μειώνεται το clawback που μέχρι στιγμής «καλπάζει» ανεξέλεγκτο και από την άλλη υπάρχει μεγάλη καθυστέρηση νέων καινοτόμων φαρμάκων στην ελληνική αγορά. Η φαρμακοβιομηχανία περιμένει έναν μηχανισμό clawback πιο δίκαιο και πιο αναλογικό και όχι μετακύλιση του κόστους σε αυτήν αλλά και στους πολίτες που βάζουν πιο βαθιά το χέρι στην τσέπη. Αντ’ αυτού, εσείς συνεχίζετε τη λογική των «μπαλωμάτων», των μικροεξυπηρετήσεων, όπως οι νέες προσλήψεις μετακλητών στο γραφείο της Αντιπροέδρου του ΕΟΠΥΥ.

Στον τομέα της εργασίας, κάθε μέτρο που αναλαμβάνετε είναι «δειλό», άτολμο και ανεπαρκές. Εντάσσεται, δε σε μία λογική παρωχημένη και μικροπολιτική, στη λογική της ενίσχυσης των «ελαστικών» μορφών εργασίας, της ανοχής της εργοδοτικής αυθαιρεσίας, του «ξεζουμίσματος» των εργαζομένων. Ιδίως οι εργαζόμενοι, εξ αποστάσεως, «μαρτύρησαν», καθώς ούτε ωράριο τηρείτο, ούτε κανονική αμοιβή λάμβαναν. Και τι κάνετε γι’ αυτούς; Νομιμοποιείτε την καταπάτηση κάθε έννοιας εργασιακής δικαιοσύνης, μειώνοντας και το επίδομα των Χριστουγέννων.

Η κοινωνία, όμως, περιμένει από εσάς μέτρα στήριξης της οικονομίας πραγματικά και ουσιαστικά και όχι κατά φαντασία ή κατά παραγγελία. Περιμένει δίκαιη αντιμετώπιση των εργαζομένων ανάλογα με την προσπάθειά τους για την ανάταξη της εθνικής οικονομίας και όχι ως μόνιμους πελάτες που θα πληρώνουν το «μάρμαρο» κάθε κρίσης. Κυρίως, περιμένει έναν καινοτόμο πρωτοπόρο σχεδιασμό για να ξεδιπλώσει η εθνική μας οικονομία τις δυνάμεις της. Μπορείτε να «αντλήσετε» παραδείγματα από χώρες που αντιμετώπισαν επιτυχημένα τον κορονοϊό και, παράλληλα, διαφύλαξαν και την οικονομία τους.

Δεν έχουμε την πολυτέλεια να συνεχίζουμε να είμαστε μόνο θεματική οικονομία, στηριζόμενοι συντριπτικά στον Τουρισμό. Άλλωστε, αυτό σας οδήγησε σε τραγικά λάθη διαχείρισης. Υποκύψατε στις απαιτήσεις των τουριστικών πρακτόρων και ανοίξατε τα σύνορα, ελπίζοντας σε μείωση της απώλειας εσόδων από τον Τουρισμό. Όμως, οι ελπίδες σας διαψεύστηκαν, καθώς ο ιός μάς ήρθε μέσω του Τουρισμού. Όσο και αν δεν το δέχεστε, τα κρούσματα «εκτοξεύθηκαν» στις τουριστικές περιοχές και τουρίστες δεν ήρθαν. Κι όχι μόνο αυτό, αλλά μπήκαμε και στη «μαύρη» λίστα χωρών που παρουσιάζουν υπερδιπλάσιο ημερήσιο αριθμό κρουσμάτων από τη χώρα μας. Άρα, στον Τουρισμό δεν είχατε να παρουσιάσετε μόνο διαχειριστική αποτυχία, αλλά και επικοινωνιακή.

Κλείνοντας, θέλω να πω δυο λόγια για τη διαχείριση του μεταναστευτικού. Χρειάζεται αποφασιστικότητα και θα πρέπει να μιλήσετε τη γλώσσα της αλήθειας. Δημιουργήσατε το Υπουργείο Μετανάστευσης, το οποίο -υποτίθεται- ότι θα διαχειριζόταν την κρίση, αλλά, επί της ουσίας, ασχολείται μόνο με τις, απευθείας, αναθέσεις. Πού είναι οι δομές που θα φτιάχνατε; Ακόμη, βρίσκονται στα χαρτιά ή στις υποσχέσεις. Φαίνεται ότι δεν θέλετε να δυσαρεστήσετε τα δικά σας στελέχη της Αυτοδιοίκησης, γι’ αυτό και δεν προχωρήσατε στις εξαγγελίες σας. Κάντε αυτό που πρέπει και κάντε το τώρα, χωρίς να υπολογίζετε κομματικό κόστος, γιατί η εξαθλίωση των μεταναστών και προσφύγων και η ταλαιπωρία των πολιτών, δεν μπορεί να συνεχιστεί άλλο. Λύσεις υπάρχουν. Αρκεί να έχετε την πολιτική βούληση. Δεν μπορείτε να συνεχίζετε να πυροδοτείτε τις εντάσεις στις τοπικές κοινωνίες, δίνοντας χώρο στην ανάπτυξη ακραίων απόψεων και θέσεων.

Κύριε Υπουργέ, από τον Μάρτιο έως σήμερα, είχατε άπλετο χρόνο να προγραμματίσετε τη διαχείριση της επόμενης ημέρας και ως προς την αντιμετώπιση της υγειονομικής κρίσης και ως προς τη στήριξη της εθνικής οικονομίας. Εμείς ως αντιπολίτευση σταθήκαμε στο «ύψος» των περιστάσεων με τις προτάσεις, τις θέσεις και τις γνώσεις μας και προσπαθήσαμε να στηρίξουμε την προσπάθεια της χώρας. Εμείς περιμένουμε να λάβετε σοβαρές νομοθετικές πρωτοβουλίες από δω και πέρα και πάνω σε αυτά να συζητήσουμε. Να ξέρετε ότι στα θετικά θα είμαστε θετικοί. Ευχαριστώ πολύ.

**ΓΕΩΓΙΟΣ ΒΛΑΧΟΣ (Προεδρεύων των Επιτροπών**): Το λόγο έχει ο κ. Σκυλακάκης.

**ΘΕΟΔΩΡΟΣ ΣΚΥΛΑΚΑΚΗΣ(Αναπληρωτής Υπουργός Οικονομικών )**: Ευχαριστώ πολύ, κύριε Πρόεδρε. Θα ήθελα να τοποθετηθώ σύντομα για τον συμπληρωματικό Προϋπολογισμό που περιλαμβάνεται στις διατάξεις που συζητούνται σήμερα. Πριν, όμως, αναφερθώ ειδικότερα στα κονδύλια του Προϋπολογισμού, θα ήθελα να κάνω μία μικρή οικονομική ανάλυση για το τι γίνεται σήμερα και ποιο είναι το πλαίσιο, εντός του οποίου καλείται το Σώμα να ψηφίσει αυτόν τον συμπληρωματικό Προϋπολογισμό.

Έχουμε σήμερα, όπως γνωρίζετε, τη μεγαλύτερη ύφεση από τον Β΄ Παγκόσμιο Πόλεμο και μετά στην παγκόσμια οικονομία. Μεγαλύτερη και από τις κρίσεις του 1974 και από όλες τις άλλες μεγάλες κρίσεις και του 2008. Η ύφεση αυτή είναι, απολύτως, εξωγενής, όχι μόνο για μας, αλλά για το σύνολο των οικονομιών και προέρχεται από την υγειονομική κρίση. Η Ελλάδα αυτή την ύφεση στο πρώτο εξάμηνο την αντιμετώπισε, έχοντας χαμηλότερη μέση ύφεση από τον μέσο όρο της ευρωζώνης. Ακόμη και στο δεύτερο τρίμηνο που είχαμε το μεγαλύτερο κομμάτι του lock down, γιατί ξεκίνησε από τον Μάρτιο, είχαμε μία ύφεση στον μέσο όρο της ευρωζώνης.

Το λέω αυτό, γιατί πρέπει να συνειδητοποιήσει και η Αντιπολίτευση -ειδικά η Αξιωματική, η οποία θεωρεί ότι η Κυβέρνηση έφερε το 15,2 και μάλιστα ο Πρόεδρος της Αξιωματικής Αντιπολίτευσης χρησιμοποιεί ανοίκειες εκφράσεις γι’ αυτό- ότι ο ισχυρισμός αυτός δεν έχει καμία λογική βάση. Δεν εδράζεται πουθενά στα πραγματικά στοιχεία. Είναι ένας ισχυρισμός που, απλώς, υπονομεύει την αξιοπιστία του δικού της πολιτικού λόγου και δεν αφορά καθόλου την Κυβέρνηση.

Αυτή η ύφεση μάς ανάγκασε -όχι μόνο εμάς, ολόκληρη την Ευρώπη- να αλλάξουμε πολιτική και να πάμε σε μία πάρα πολύ ισχυρή επεκτατική πολιτική. Υπολογίζουμε ότι η παρέμβαση που θα κάνουμε, όπως είχαμε πει και στην αρχή, θα φτάσει τελικά σε ρευστότητα και δημοσιονομικές δαπάνες τα 24 δισεκατομμύρια ευρώ. Είναι πάρα πολύ μεγάλο το ποσό, αν υπολογίσετε ότι ένα σημαντικό μέρος του είναι και δημοσιονομικές δαπάνες, που επιβαρύνουν το φετινό έλλειμμα. Όμως, είναι αναγκαίο για να κρατήσουμε «ζωντανό» τον οικονομικό και κοινωνικό ιστό.

Το γεγονός ότι κάνουμε αυτή την παρέμβαση δεν σημαίνει ότι πρέπει να στείλουμε τα λεφτά των φορολογουμένων σε ένα «ραντεβού στα τυφλά», όπως μας πρότεινε η Αξιωματική Αντιπολίτευση, όταν ξεκίνησε η κρίση, που είπε να ξοδέψουμε ότι λεφτά μπορούμε τον Απρίλιο και τον Μάιο και να αδειάσουμε τα κρατικά ταμεία και, προπαντός, να αδειάσουμε το απόθεμα εμπιστοσύνης που είχε δημιουργήσει έως τότε και δημιουργεί αυτή η Κυβέρνηση. Πρέπει να υπολογίσουμε, επειδή κάνουμε έλλειμμα, ότι όλα τα χρήματα που ξοδεύουμε είναι, στην πραγματικότητα, δανεικά. Και δεν είναι δανεικά από κάποιον άλλον, είναι δανεικά από τον εαυτό μας στο μέλλον. Τα παίρνουμε μεν από τις αγορές, αλλά θα τα δώσουμε πίσω. Συνεπώς, κάθε δαπάνη έχει και φορολογούμενους, οι οποίοι θα κληθούν, στο μέλλον, να την πληρώσουν. Πρέπει, λοιπόν, με πολλή προσοχή, να διαχειριστούμε αυτά τα χρήματα.

Η διαχείριση αυτών των χρημάτων προσπαθήσαμε να γίνει σε δύο φάσεις. Η πρώτη φάση είχε ως «εργαλείο» -το μόνο «εργαλείο» που είχαμε- τους κλάδους της οικονομίας, οι περίφημοι ΚΑΔ *(Κωδικοί Αριθμοί Δραστηριότητας)*. Δυστυχώς, ήταν ένα «εργαλείο» -το μόνο που είχαμε μεν- αλλά για το οποίο ούτε οι επιχειρήσεις είχαν δώσει ιδιαίτερη σημασία, ούτε και το Δημόσιο. Το αποτέλεσμα ήταν να έχουμε πολλά προβλήματα με τους Κωδικούς Αριθμούς Δραστηριότητας. Σταδιακά, αποκαταστάθηκαν, αλλά το κλαδικό «εργαλείο» ήταν, απλώς, ένα αναγκαστικό εργαλείο. Το σωστό «εργαλείο» που ήρθε στη συνέχεια ήταν η εξατομικευμένη ενίσχυση, όπου μπορούσαμε να κάνουμε εξατομικευμένη ενίσχυση, με δύο, κυρίως, μέσα. Το ένα ήταν η επιστρεπτέα προκαταβολή, που στο τέλος, όταν θα προσθέσουμε και την 3η επιστρεπτέα προκαταβολή, θα φτάνει, περίπου, τα 3,5 δισεκατομμύρια ευρώ. Το άλλο «εργαλείο» ήταν η προκαταβολή φόρου εισοδήματος που μειώθηκε δραματικά ή και μηδενίστηκε και που είναι άλλο 1,5 δισεκατομμύρια ευρώ.

Αυτά τα δύο «εργαλεία», συνολικού ύψους 5 δισεκατομμυρίων ευρώ ήταν, απολύτως, εξατομικευμένα. Είναι η πρώτη φορά που οι επιχειρήσεις είδαν λεφτά στο λογαριασμό τους από το Δημόσιο, χωρίς να κάνουν τίποτα άλλο, παρά μία αίτηση σε δύο φάσεις, που δεν κράταγε παραπάνω -αν ήξερες το πρόγραμμα- από μία ώρα. Με μία ώρα, χωρίς καμία πολιτική παρέμβαση, καμία εξυπηρέτηση, με ελάχιστο διαχειριστικό κόστος, σχεδόν μηδενικό, μεταφέραμε στις επιχειρήσεις που έπρεπε, τα χρήματα που έπρεπε, και κρατήσαμε την οικονομία μας, κυρίως τις μεσαίες επιχειρήσεις και πιο ειδικά τις μικρές επιχειρήσεις, που δεν είχαν κανέναν τρόπο να πάρουν χρήματα από το τραπεζικό σύστημα ή δεν είχαν τραπεζικό προφίλ- «ζωντανές».

Αυτό το κάναμε κρατώντας δημοσιονομική ισορροπία, κρατώντας το πιο πολύτιμο «εργαλείο» που μπορεί να έχει μία χώρα στην οικονομία της, που είναι η εμπιστοσύνη. Εμπιστοσύνη και των εταίρων μας και των αγορών. Ατράνταχτη και ακλόνητη απόδειξη είναι ότι είχαμε, πριν από μερικές μέρες, το χαμηλότερο επιτόκιο δανεισμού σε έκδοσή μας, που είχε ποτέ η Ελλάδα στην ιστορία της. Τρεις φορές και ακόμη μικρότερο από αυτό που δανειζόταν η προηγούμενη Κυβέρνηση. Αυτή είναι η πραγματικότητα και αυτό το επιτόκιο, αυτή η εμπιστοσύνη, είναι το μεγαλύτερο «μαξιλάρι», το μοναδικό «μαξιλάρι» που πρέπει να διατηρήσει η χώρα ως «κόρη οφθαλμού».

Σήμερα, έχουμε, εξ αυτού του λόγου, τα ταμειακά διαθέσιμα για να κάνουμε πολιτική, για να βοηθήσουμε την κοινωνία και την οικονομία. Το πώς θα γίνει αυτό, για το υπόλοιπο του 2020 και προπαντός το 2021, θα το εξηγήσει ο Πρωθυπουργός. Έφτασε η ώρα, απομένει μία μέρα ακόμη και θα τα παρουσιάσει όλα.

Εγώ, απλώς, θα πω, ότι αυτός ο συμπληρωματικός Προϋπολογισμός περιλαμβάνει τα χρήματα που είναι αναγκαία μέχρι το τέλος του έτους. Δηλαδή, 4 δισεκατομμύρια για δαπάνες που αφορούν τις ανάγκες του κορονοϊού -πάσης φύσεως δαπάνες- και 1,4 εκατομμύρια για τα αναδρομικά. Πρόκειται για ένα πρόβλημα που λύνεται και κλείνει και φεύγει έτσι ένας σημαντικός δημοσιονομικός κίνδυνος και μπαίνουν και τα χρήματα στην αγορά σε μία κατάλληλη στιγμή. Ακόμη, περιλαμβάνει και 600 εκατομμύρια για δαπάνες εξοπλισμών και μεταναστευτικού, την ανάγκη των οποίων δεν χρειάζεται να εξηγήσω -νομίζω- στο Σώμα. Φαντάζομαι ότι το σύνολο του Σώματος συμφωνεί ότι αυτές οι ανάγκες, αυτή τη στιγμή, είναι, εξαιρετικά, επείγουσες.

Θα κλείσω, λέγοντας ότι η ανάκαμψη θα έρθει σίγουρα το 2021. Πώς, όμως, θα έρθει και πότε το 2021, δεν το ξέρουμε ακόμη. Γι’ αυτό και δεν μπορούμε να κάνουμε έναν δημοσιονομικό προγραμματισμό πέραν του 2021, ούτε εμείς, ούτε η υπόλοιπη Ευρώπη. «Κλειδί» θα είναι το εμβόλιο, αλλά «κλειδί» θα είναι και η διατήρηση της εμπιστοσύνης και η σωστή ψυχολογία στην οικονομία και την αγορά.

Αυτό που μπορώ να σας πω με σιγουριά και βεβαιότητα είναι ότι με τη βοήθεια των, εξαιρετικά, μεγάλων ποσών, που κέρδισε η χώρα στη διαπραγμάτευση για το Ταμείο Ανάκαμψης, ποσά που ήταν αδιανόητα πριν από την κρίση, θα πρέπει να κάνουμε μία τεράστια εθνική προσπάθεια για να τα «απορροφήσουμε» αποτελεσματικά στα επόμενα χρόνια. Απαιτείται τεράστια εθνική προσπάθεια, διότι η πραγματικότητα για την «απορρόφηση» των επενδύσεων στην Ελλάδα, για την οποία μόνο μία φορά έχω μιλήσει στο Σώμα, ήταν πάντα μελαγχολική. Τα τελευταία χρόνια, είχαμε 4 με 5 δισεκατομμύρια πραγματικές πληρωμές στο Πρόγραμμα Δημοσίων Επενδύσεων, εκ των οποίων, τουλάχιστον, το 1 δις ήταν χρήματα που δεν αφορούσαν επενδύσεις, αλλά αφορούσαν δραστηριότητες -κυρίως μισθολογικές ή άλλες- που δεν είχαν επενδυτικό χαρακτήρα.

Αυτά τα ποσά θα πρέπει να τα διπλασιάσουμε και κάποιες χρονιές να τα τριπλασιάσουμε, για να πετύχουμε τις «απορροφήσεις» που πρέπει από το Ταμείο Ανάκαμψης. Θα το πετύχουμε αυτό, αλλά θα χρειαστεί για να το κάνουμε να έχουμε σύνεση, σοβαρότητα, ρεαλισμό και να δουλέψουμε, όσο μπορούμε ομαδικά και ως κρατικός μηχανισμός και ως οικονομία και ως κοινωνία.

**ΓΕΩΡΓΙΟΣ ΒΛΑΧΟΣ (Προεδρεύων των Επιτροπών):** Τον λόγο έχει ο κ. Κατσώτης.

**ΧΡΗΣΤΟΣ ΚΑΤΣΩΤΗΣ (Ειδικός Αγορητής του Κινήματος Αλλαγή):** Επειδή είναι εδώ ο Υπουργός, ας μας πει ένα μέτρο που πήρε η Κυβέρνηση για να πληρώσουν και οι επιχειρηματικοί όμιλοι. Τα λεφτά των μισθωτών, των συνταξιούχων, των αυτοαπασχολούμενων που συμμετέχουν με 95% στα φορολογικά έσοδα, αυτά δίνετε στο μεγάλο κεφάλαιο που η συμβολή του είναι μόνο 5% στα έσοδα. Εξασφαλίζετε, επίσης, και άλλα χρηματοδοτικά «εργαλεία» για τις επιχειρήσεις που είδαν λεφτά, όπως είπατε στον λογαριασμό τους, χωρίς να χρειαστεί να κάνουν τίποτε, ενώ ο άνεργος που είναι σε αναστολή εργασίας, αυτός που είναι στο «Συν-Εργασία» για να πάρει τα 534 ευρώ ή ό,τι του αναλογεί από το «Συν-Εργασία» δεινοπαθεί για να τα πάρει. Είναι αποκαλυπτική η τοποθέτησή σας και το μεγάλο ενδιαφέρον που δείχνετε για τους επιχειρηματικούς ομίλους.

Για τα αναδρομικά λέτε ότι η Κυβέρνηση λύνει και κλείνει το θέμα με το 1,4 δισ. που δίνει, ενώ η απόφαση του Συμβουλίου της Επικρατείας προβλέπει 4 δισ. για τα αναδρομικά των συνταξιούχων. Κύριε Πρόεδρε, τοποθετηθήκαμε αναλυτικά στις δύο προηγούμενες συνεδριάσεις και επί της αρχής και επί των άρθρων. Τεκμηριώσαμε την αντίθεσή μας στο νομοσχέδιο, αναδεικνύοντας τις αντεργατικές και αντιλαϊκές ρυθμίσεις που περιλαμβάνει, οι οποίες προστίθενται σε όλους τους αντεργατικούς νόμους και επιδεινώνουν τη ζωή των εργαζομένων και του λαού.

Θέλουμε να σημειώσουμε, ότι υπάρχουν άρθρα που θα ψηφίσουμε και άλλα που δεν θα πούμε όχι, γιατί, εν μέρει, αντιμετωπίζουν κάποια ζητήματα. Όμως, κύριοι Βουλευτές, η αντεργατική και η αντιλαϊκή πολιτική που ακολουθήθηκε από όλες τις Κυβερνήσεις της Ν.Δ., του ΣΥΡΙΖΑ και του ΠΑ.ΣΟ.Κ. χειροτέρεψαν και επιδείνωσαν όλους τους όρους ζωής του λαού. Δεν υπάρχει πλευρά της ζωής του λαού μας που και μέσα από αυτό το νομοσχέδιο να έχει βελτιωθεί και να μην έχει επιδεινωθεί.

Να μιλήσουμε για τους παιδικούς σταθμούς, τα σχολεία, το στοίβαγμα των μαθητών, τη μεγάλη έλλειψη εκπαιδευτικών, την κατάσταση στην υγεία, τη μεγάλη έλλειψη των γιατρών, του νοσηλευτικού προσωπικού, του υπόλοιπου προσωπικού; Όποια πλευρά και αν πιάσουμε, αναδεικνύει τη «βαρβαρότητα» του συστήματος που υπηρετείτε.

Οι Υπουργοί Εργασίας, προεξέχοντος, βέβαια, του κ. Βρούτση, με επιμέλεια φροντίζουν, όχι μόνο να μην επιβαρυνθούν οι εργοδότες, αλλά και να απαλλαγούν, ακόμη, και από το αυτονόητο, δηλαδή, να καταβάλουν τον μισθό στον εργαζόμενο. Η γενιά των 700 ευρώ, την οποία είχαν διαμορφώσει οι προηγούμενες κυβερνήσεις και κρίνονταν γι’ αυτό, έφτασε να είναι η γενιά των 400 ευρώ. Όλοι σας θεωρείτε το αίτημα για επαναφορά του κατώτατου μισθού στα 751 ευρώ «μαξιμαλιστικό», ένας κατώτατος μισθός που έπαιρνε ο εργαζόμενος πριν έντεκα χρόνια, το 2009. Ναι, το 2009, πριν 11 χρόνια, ήταν ο κατώτατος μισθός 751 ευρώ και το 2020 εσείς λέτε ότι αυτό είναι «μαξιμαλιστικό». Ο ΣΥΡΙΖΑ πρώτος αρνήθηκε την επαναφορά, με τον νόμο Αχτσιόγλου, που στήριξε με χαρά η Ν.Δ. και ο κ. Βρούτσης που τώρα συνεχίζει το «πάγωμα» του κατώτερου μισθού. Συνεχίζει δε, να «σαρώνει» ότι απέμεινε.

Με νόμο καταργήσατε, ουσιαστικά, τις συλλογικές συμβάσεις και οι ευθύνες ανήκουν σε όλους σας. Με πρόσχημα τώρα την πανδημία, μειώθηκε ο μέσος όρος των μισθών στα κατώτερα επίπεδα με το ποσό των 534 ευρώ να είναι οι αποδοχές μεγάλου αριθμού εργαζομένων. Το οκτάωρο, πενθήμερο, 40ωρο, είναι στο στόχαστρο του κεφαλαίου και υπάρχει πάγια αξίωσή του για την κατάργησή του. Όλες οι κυβερνήσεις υπηρέτησαν αυτόν τον στόχο των επιχειρηματικών ομίλων με τις «ελαστικές» σχέσεις εργασίας, με το «μωσαϊκό» των μορφών απασχόλησης που καταργεί το σταθερό ημερήσιο χρόνο δουλειάς, που δίνει τη δυνατότητα στην εργοδοσία να απασχολεί τον εργαζόμενο, όποτε τον χρειάζεται, όσο τον χρειάζεται και να τον πληρώνει όσο θέλει και όποτε θέλει.

Με το σχέδιο νόμου, το άρθρο 10, ήδη, θεσπίζει απλήρωτες υπερωρίες, ενώ με το άρθρο 18, απελευθερώνει τις υπερωρίες, ανοίγοντας τον δρόμο για κατάργηση, πλήρως, του ωραρίου εργασίας των εργαζομένων. Δεν μιλάμε για μέτρα υγείας και ασφάλειας στην εργασία. Αυτά κοστίζουν και οι κυβερνήσεις φροντίζουν να μην βάλουν σε έξοδα τους επιχειρηματίες, με αποτέλεσμα τους καθημερινούς νεκρούς εργάτες. Χθες, είχαμε μόνο τρεις. Έχουμε τους «σακατεμένους» και τις επαγγελματικές ασθένειες να «θερίζουν». Όλες οι κυβερνήσεις είναι συνένοχες για τα εργοδοτικά «εγκλήματα». Συνεχίζεται η επίθεση στην ασφάλιση με το πόρισμα Πισσαρίδη για πλήρη κεφαλαιοποιητικό σύστημα των επικουρικών συντάξεων για εφαρμογή του μοντέλου Πινοσέτ. Με αυτό το σύστημα θα γνωρίζει ο ασφαλισμένος τι εισφορές θα καταβάλει. Όμως, δεν θα γνωρίζει τι παροχές θα έχει και αν έχει, γιατί αυτές θα καθορίζονται από διάφορα χρηματιστηριακά προϊόντα αν έχουν αποδώσει ή όχι. Ο εργαζόμενος για να επιβιώνει θα δουλεύει μέχρι να πεθάνει.

 Η Κυβέρνηση προχωρά σε περαιτέρω «πετσόκομμα» των αναδρομικών των συνταξιούχων. Είπα και προηγουμένως, ότι υλοποιεί την απαράδεκτη απόφαση για να μην αποδώσει, ούτε τα «κουτσουρεμένα» αναδρομικά για το 11μηνο που προβλέπει η απόφαση του Συμβουλίου της Επικρατείας. Δίνει μόνο το 1,4 δις, 900 εκατομμύρια για τους συνταξιούχους του ιδιωτικού τομέα και 500 εκατομμύρια για τους συνταξιούχους του δημοσίου τομέα, από τα 4 δις που θα πρέπει συνολικά να καταβάλει. Η Κυβέρνηση εμπαίζει τα εκατομμύρια των συνταξιούχων και είναι υπόλογη απέναντί τους.

Δεν μιλάμε για τα υγειονομικά πρωτόκολλα, όπως την ανάγκη για τεστ στους εργαζόμενους, τα ατομικά μέσα προστασίας (μάσκες, γάντια, αντισηπτικά) με δαπάνες των επιχειρήσεων, αποστάσεις μεταξύ των εργαζομένων. Αυτά βάζουν σε έξοδα τους εργοδότες, γι’ αυτό και προσαρμόζονται στις δικές τους ανάγκες, με αποτέλεσμα τα μαζικά κρούσματα σε εργοστάσια, σε χώρους δουλειάς, σε χώρους υγείας, σε χώρους παιδείας, με αύξηση των θανάτων, των διασωληνωμένων, σε εργοστάσια, σε νοσοκομεία, σε γηροκομεία, σε ξενοδοχεία, σε δομές, χωρίς τα αναγκαία μέτρα αποδείχτηκαν υγειονομικές «βόμβες», μαζί με τα μέσα μεταφοράς αεροπλάνα, καράβια, λεωφορεία, όπου εκεί είναι ο ένας πάνω στον άλλο.

«Χαιρετίζουμε» την παρέμβαση των συνδικάτων που έγινε σήμερα για τα μέσα μαζικής μεταφοράς και σημειώνουμε την άμεση ανάγκη για την πύκνωση των δρομολογίων, ιδιαίτερα, τις ώρες αιχμής, για μαζικές προσλήψεις προσωπικού στα μέσα μαζικής μεταφοράς με μόνιμη σχέση εργασίας, για ανανέωση και επισκευή του στόλου των οχημάτων και για άμεσα μέτρα προστασίας των εργαζομένων στα μέσα μαζικής μεταφοράς, αλλά και των επιβατών.

 Έχουμε καταγγείλει, επανειλημμένως, και έχουμε αποκαλύψει ότι η διαχείριση της πανδημίας από την Κυβέρνηση έχει, καθαρά, ταξικό περιεχόμενο. Η δήλωση ότι προτεραιότητα έχει η υγεία του λαού, όχι μόνο δεν συνοδεύτηκε από τα αναγκαία μέτρα, αλλά, αντίθετα, με πρόσχημα την πανδημία υλοποιήθηκαν πιο γρήγορα οι συμπράξεις δημοσίου και ιδιωτικού τομέα. Εμπορευματοποιήθηκε, περαιτέρω, το αγαθό της υγείας και ενισχύθηκαν οι επιχειρηματικοί όμιλοι στην υγεία προκλητικά -θα λέγαμε- όλη αυτήν την περίοδο. Συνεχίζετε, όχι από λάθος, αλλά από επιλογή, να αρνείστε να πάρετε τα αναγκαία μέτρα ενίσχυσης του δημόσιου συστήματος υγείας με τις αναγκαίες προσλήψεις και την εξασφάλιση των απαραίτητων υλικοτεχνικών υποδομών.

Το ίδιο συμβαίνει και στην Παιδεία που στοιβάζετε έως 27 μαθητές στην τάξη, γιατί αυτό ψηφίσατε με τροπολογία την προηγούμενη περίοδο και αυτό θα κάνετε και τώρα. Προσπαθήσατε, βέβαια, με «στρατευμένους» επιστήμονες, οι οποίοι κρίνονται από τον λαό, να δικαιολογήσετε τους πάνω από 15 μαθητές στην τάξη. Υπάρχουν και μπορούν να βρεθούν νέες αίθουσες, αλλά δεν θέλετε. Δεν θέλετε να κάνετε δαπάνες για προσλήψεις μόνιμου εκπαιδευτικού προσωπικού και για αίθουσες που θα διασφαλίζουν την υγεία και την ασφάλεια των μαθητών. Λέτε, ότι αρκούν οι μάσκες και το πλύσιμο των χεριών. Ακυρώνετε την απόσταση που είναι το κρίσιμο ζήτημα για τη μη διασπορά του ιού.

Αυτή η πολιτική «γεννά» την ανεργία, τη φτώχεια, την εξαθλίωση. Αυτή η πολιτική στερεί από τον λαό τις δωρεάν υπηρεσίες υγείας που ο ίδιος πληρώνει μέσα από τη «φοροληστεία» του. Αυτή η πολιτική αυξάνει τα κρούσματα του κορονοϊού. Αυτή η πολιτική στερεί τη μόρφωση των παιδιών μας. Αυτή η πολιτική «καίει» και «πνίγει» τον λαό, γιατί δεν δαπανάτε τίποτα για τα αναγκαία αντιπυρικά, αντιπλημμυρικά και αντισεισμικά έργα.

Αυτή η πολιτική ευθύνεται και για την τεράστια καταστροφή, που περιλαμβάνεται στο σχέδιο νόμου που συντελέστηκε στην Εύβοια, η ευθύνη είναι όλων των κυβερνήσεων, αλλά και των Περιφερειών και των Δήμων, που δεν έχουν πάρει, εδώ και χρόνια, όλα τα απαραίτητα μέτρα προστασίας της περιοχής, ειδικά μετά τις περσινές και προπέρσινες πυρκαγιές στον Δήμο που έκαψαν χιλιάδες στρέμματα δάσους. Η κατάσταση παραμένει «εκρηκτική» και οι κάτοικοι είναι σε απόγνωση. Απαιτούν άμεσα μέτρα αποκατάστασης αποζημιώσεων και άλλων αιτημάτων, που θα τα καταθέσουμε στο τέλος της τοποθέτησής μου στα Πρακτικά μαζί με άλλα έγγραφα.

Αυτή η πολιτική οδηγεί στην ανασφάλεια και στην αβεβαιότητα μεγάλη πλειοψηφία του λαού. Η Κυβέρνηση και όλοι οι μηχανισμοί του αστικού κράτους, από τα κόμματά της, οι δυνάμεις της στο συνδικαλιστικό κίνημα, δημιουργούν κλίμα περιορισμένων απαιτήσεων και πάνω σε αυτό το έδαφος συνεχίζεται να υλοποιείται αυτή η πολιτική, που ικανοποιεί τις ανάγκες του μεγάλου κεφαλαίου.

Η πανδημία έχει και τα μεγάλα «θύματα», τους εργαζόμενους στον Τουρισμό, τον Επισιτισμό και τον Πολιτισμό. Η Κυβέρνηση έχει μεγάλες ευθύνες για τη δεινή θέση που βρίσκονται, για το ότι δεν εξασφάλισε ένα αξιοπρεπές εισόδημα για όλους. Η μεγάλη πλειοψηφία είναι χωρίς κανένα εισόδημα. Οι τυχεροί ζουν με εννέα ευρώ την ημέρα. Ναι, αυτό διασφαλίσατε. Η μεγάλη πλειοψηφία είναι χωρίς εισόδημα και αυτό είναι δικό σας έργο. Πολλοί βρίσκονται μπροστά σε μεγάλα αδιέξοδα, τα χρέη μαζεύονται και πολλοί είναι μπροστά στον κίνδυνο, να τους κόψει η ΔΕΗ το ρεύμα, η ΕΥΔΑΠ το νερό, ο ΟΤΕ το τηλέφωνο. Είναι μπροστά στους εκβιασμούς από τις τράπεζες, μπροστά στον κίνδυνο κατασχέσεων και πλειστηριασμών και της πρώτης κατοικίας. Με τις κινητοποιήσεις τους απαιτούν την ικανοποίηση αιτημάτων που θα τους ανακουφίζουν.

Ωστόσο, η έγνοια της Κυβέρνησης, είναι πώς θα διασφαλίσει νέα χρηματοδοτικά «εργαλεία» για τους επιχειρηματικούς ομίλους. Καταθέτουμε τα αιτήματα των εργαζομένων και αυτοαπασχολούμενων στον Τουρισμό, καθώς και τα αιτήματα των επαγγελματιών της Τέχνης και του Πολιτισμού στα Πρακτικά, προκειμένου να τα δουν οι αρμόδιοι Υπουργοί.

Σε αυτές τις συνθήκες της πανδημίας και με τις μεγάλες συνέπειες στην αύξηση της ανεργίας, το άρθρο 12 θέτει ως προϋπόθεση για τη χορήγηση τακτικού επιδόματος ανεργίας των εργαζομένων στον Επισιτισμό - Τουρισμό τις πενήντα ημέρες ασφάλισης. Έτσι, αφήνει χωρίς καμία προστασία χιλιάδες εργαζόμενους σε αυτές τις συνθήκες, που δεν έχουν ούτε πέρυσι ένσημα, αλλά ούτε φέτος μπόρεσαν να έχουν τις προϋποθέσεις για το Ταμείο Ανεργίας. Η Κυβέρνηση χρειάζεται άμεσα να θεσπίσει μέτρα επιδότησης των ανέργων χωρίς προϋποθέσεις.

Το εργατικό ταξικό κίνημα με συνεχείς αγωνιστικές κινητοποιήσεις έχει αντιδράσει, έχει σταθεί απέναντι στην αντεργατική αντιλαϊκή πολιτική, στην επιχείρηση καταστολής του κινήματος, στην κρατική και εργοδοτική «τρομοκρατία». Διεκδικεί τις σύγχρονες ανάγκες των εργαζομένων και του λαού. Αγωνίζεται για την ικανοποίηση αιτημάτων, που αφορούν όλες τις πλευρές της ζωής τους, για τους όρους αμοιβής και εργασίας, για τους άνεργους, για την προστασία της υγείας και ασφάλειας στους χώρους δουλειάς, ιδιαίτερα σε περίοδο πανδημίας, για την υγεία, την παιδεία, την κατοικία, την κοινωνική ασφάλιση, τις συντάξεις, τη μητρότητα, τα δημοκρατικά δικαιώματα και τις συνδικαλιστικές ελευθερίες, τα μέσα μαζικής μεταφοράς, καθώς και για καμία συμμετοχή στις ιμπεριαλιστικές επεμβάσεις και πολέμους, στους ανταγωνισμούς που έχουν θύματα τους λαούς.

Το Κ.Κ.Ε. στηρίζει τα αιτήματα, πρωτοστατεί στην οργάνωση των αγώνων των εργαζομένων, των ανέργων, των αυτοαπασχολούμενων της πόλης και της υπαίθρου, της νεολαίας και αγωνίζεται για να διεκδικηθούν από όλους, να «σπάσουν» τον φόβο και να διεκδικήσουν τη ζωή που δικαιούνται.

Αυτά τα αιτήματα είναι κόντρα στην πολιτική της Κυβέρνησης, στις αξιώσεις των επιχειρηματικών ομίλων που επιβάλλουν απλήρωτη εργασία, συνθήκες «γαλέρας» με καθημερινά εργοδοτικά «εγκλήματα», με νεκρούς εργάτες, που πάντα μένουν ατιμώρητοι. Καταθέτουμε, βέβαια, τα αιτήματα των εργαζομένων, το πλαίσιο διεκδικήσεων για όλες αυτές τις πλευρές που είπαμε παραπάνω, τα οποία τα στηρίζουμε. Οι μαζικοί αγώνες των εργαζομένων και του λαού για την ανατροπή αυτής της πολιτικής, είναι προϋπόθεση για να ικανοποιήσουν τις δικές τους ανάγκες. «Χαιρετίζουμε» την κινητοποίηση των εργαζομένων σήμερα, των επαγγελματιών της Τέχνης και του Πολιτισμού, καθώς και την κινητοποίηση των συνδικάτων στις 12 Σεπτέμβρη στην Θεσσαλονίκη, στην πλατεία Χανθ, ως πρώτη απάντηση στις εξαγγελίες του Πρωθυπουργού.

Κλείνοντας, κύριε Πρόεδρε, θα ήθελα, για άλλη μία φορά, να ζητήσω από την Κυβέρνηση να αποσύρει, έστω και τώρα, τα άρθρα 10, 17 και 18, τα οποία, ουσιαστικά, ανατρέπουν περαιτέρω, ό,τι «έχτισε» η εργατική τάξη τους τελευταίους αιώνες.

**ΓΕΩΡΓΙΟΣ ΒΛΑΧΟΣ (Προεδρεύων των Επιτροπών)**: Τον λόγο έχει ο κ. Βιλιάρδος.

**ΒΑΣΙΛΕΙΟΣ ΒΙΛΙΑΡΔΟΣ (Ειδικός Αγορητής της Ελληνικής Λύσης)**: Απ’ ότι ακούσαμε προηγουμένως, η Κυβέρνηση δεν τα πάει καλά με τα νούμερα και, συνεχώς, το αποδεικνύει. Ο Υφυπουργός είπε πώς η ύφεση στην Ελλάδα στο β΄ τρίμηνο είναι ίση με τον μέσο όρο της Ευρωπαϊκής Ένωσης. Ήταν, όμως, 14,1% στην Ευρωπαϊκή Ένωση, στο ίδιο β΄ τρίμηνο, 15% στην Ευρωζώνη και 15,2% στην Ελλάδα, όταν όπως έχουμε πει πολλές φορές, η Ελλάδα προέρχεται από τη μείωση του ΑΕΠ της πάνω από 25%, ενώ οι άλλες χώρες αναπτύχθηκαν πάνω από 10%. Εκτός αυτού, σημαντικότατοι είναι οι συντελεστές της ύφεσης, όπου μειώθηκαν ξανά οι ακαθάριστες επενδύσεις παγίου κεφαλαίου, κατά 10,3%, οι εξαγωγές κατά 15,4%, η κατανάλωση, κ.λπ..

Για πρώτη φορά, πάντως, δόθηκε απάντηση για τα δημοσιονομικά μέτρα. Δηλαδή, 5 δισεκατομμύρια ευρώ, σύμφωνα με το Δημοσιονομικό Συμβούλιο τον Απρίλιο και 6,1 δισεκατομμύρια ευρώ τώρα, εκ των οποίων το 1,4 δισεκατομμύρια είναι για τα αναδρομικά των συντάξεων. Οπότε, στην ουσία, μόλις 9,5 δισεκατομμύρια ευρώ, μαζί με τις δαπάνες για την Άμυνα και το μεταναστευτικό. Όσο για το «μαξιλάρι», καμία χώρα που βρίσκεται σε πόλεμο -κατά τις δικές του δηλώσεις- και τον χάνει δεν διατηρεί «ρεζέρβα» στρατό. Για ποιον λόγο, άλλωστε; Είναι αυτονόητο, πώς θα έπρεπε, τουλάχιστον, να διπλασιαστεί το Πρόγραμμα Δημοσίων Επενδύσεων για να διενεργηθούν δημόσιες επενδύσεις, έτσι ώστε να ακολουθήσουν οι ιδιωτικές επενδύσεις, όπως, συνήθως, συμβαίνει. Αυτή είναι η λύση, αυτή ήταν η λύση για την Ελλάδα. Δεν υπάρχει καμία άλλη και θα την αναλύσουμε, όσο καλύτερα μπορούμε στην Ολομέλεια.

Στα του νομοσχεδίου τώρα, θα ολοκληρώσουμε την εισήγησή μας, κυρίως, με τα άρθρα που αφορούν στο Υπουργείο Υποδομών, με τα έκτακτα μέτρα, δηλαδή, για την ενίσχυση των αστικών συγκοινωνιών. Για τον ΟΑΣΑ έχουμε, γενικότερα, την άποψη πως οι αστικές συγκοινωνίες που έχουν παραχωρηθεί στο Υπερταμείο, ο ΟΑΣΑ και οι ΣΤΑΣΥ έχουν πρόβλημα, όπως επίσης ο ΟΑΣΘ, της Θεσσαλονίκης δηλαδή, που δεν έχει μεν παραχωρηθεί στους ξένους, αλλά υπήρξε αναστάτωση με το θέμα της μετατροπής του σε Οργανισμό του Δημοσίου. Έχουμε δε, καταθέσει Επίκαιρη Ερώτηση, ήδη, από το 2019, στον Υπουργό Υποδομών, λαμβάνοντας -κατά την άποψή μας- ασαφείς απαντήσεις.

Τα προβλήματα δεν είναι σημερινά, αλλά το Υπερταμείο που διοικεί τους Οργανισμούς αδιαφορεί, όπως το παράδειγμα της ανακατασκευής των βαγονιών του Μετρό, όπου, πρόσφατα, συνέβη ατύχημα, ενώ το θέμα συζητείτο, ήδη, από το 2018, όπως θα καταθέσουμε στα Πρακτικά. Υπήρξε, βέβαια, ένας διαγωνισμός από την προηγούμενη Κυβέρνηση, σχετικά με την προμήθεια λεωφορείων πριν τις εκλογές, τον οποίο, όμως, ματαίωσε -έμμεσα ίσως- η σημερινή Κυβέρνηση μετά τις εκλογές.

Όπως φαίνεται και από τις δρομολογημένες προσλήψεις, υπάρχουν σημαντικές ελλείψεις προσωπικού.

Η δικαιολογία της παρούσης ρύθμισης είναι μεν η πανδημία, αλλά στην ουσία, απλώς, επιδείνωσε μία, ήδη, πολύ άσχημη κατάσταση. Η Κυβέρνηση προσπαθεί πάντα τις αποτυχίες της να τις κρύψει πίσω από την πανδημία. Δηλαδή, ανέκαθεν, τα λεωφορεία ήταν ασφυκτικά γεμάτα σε ώρες αιχμής, οπότε είναι αδύνατον να φτάσουν σήμερα για να κρατηθούν οι απαραίτητες αποστάσεις, πόσο μάλλον, όταν δεν έχουν «πυκνώσει» σημαντικά ούτε τα δρομολόγια του μετρό.

Η απάντηση του Υπουργείου τώρα είναι πως το Δημόσιο θα πληρώσει για συγκοινωνίες ΣΔΙΤ με την ενοικίαση λεωφορείων από τα ΚΤΕΛ. Φυσικά, εμείς δεν συμφωνούμε με αυτή τη λύση, αφού θεωρούμε πως τα έξοδα αυτά θα έπρεπε να καλύπτονται από το Υπερταμείο, σε ότι αφορά, βέβαια, τις συγκοινωνιακές εταιρείες που του ανήκουν και τις διαχειρίζεται. Είναι αυτονόητο. Στην περίπτωση τώρα, που θα διαφωνούσε το Υπερταμείο, απλά θα έπρεπε να τα επιστρέψει στο Κράτος, ενώ έχει αποτύχει, παταγωδώς, ταλαιπωρώντας το κοινό. Δεν λογοδοτεί, ούτε στους πελάτες, ούτε στους μετόχους του, δηλαδή, στο ελληνικό Δημόσιο, αφού δεν υπόκειται σε κοινοβουλευτικό έλεγχο, γεγονός που το θεωρούμε, εντελώς, απαράδεκτο.

Απορούμε, πάντως, γιατί το καλύπτει η Κυβέρνηση, εισπράττοντας το πολιτικό κόστος για μία ευθύνη που η ίδια απεμπόλησε, υποθέτοντας πως οφείλεται, στο ότι δεν θέλει να φανεί πως έχουμε εκχωρήσει βασικές δημόσιες κοινωφελείς υπηρεσίες, με την ψήφο της «τρόικας εσωτερικού». Δηλαδή, των συνενόχων της υπογραφής του 3ου Μνημονίου, με βάση το οποίο συστάθηκε το Υπερταμείο, κάτι που αρνείται να παραδεχτεί το ΚΙΝ.ΑΛ., όπως διαπιστώσαμε πρόσφατα, με στόχο να επιρρίψει τις ευθύνες μόνο στον ΣΥΡΙΖΑ. Δεν ισχύει, όμως. Ήταν όλα στο 3ο Μνημόνιο, το οποίο υπέγραψαν η Νέα Δημοκρατία, το ΚΙΝ.ΑΛ. και ο ΣΥΡΙΖΑ.

Στα της ρύθμισης τώρα, αφορά στη μίσθωση 300 λεωφορείων, με ηλικία έως 10 ετών με leasing, καθώς, επίσης, τη σύμπραξη με τα ΚΤΕΛ για 203 λεωφορεία και 550 οδηγούς. Πρόκειται, αλήθεια, για μία μίνι ιδιωτικοποίηση των συγκοινωνιών, όπως θα καταθέσουμε στα Πρακτικά; Είναι, πράγματι, έτσι; Θα έπρεπε να πάρουμε μία απάντηση από την Κυβέρνηση. Το κόστος, κατά το Γενικό Λογιστήριο του Κράτους, είναι 10 εκατομμύρια για το 2020 και 34,8 εκατομμύρια τα επόμενα χρόνια, και το πληρώνουμε εμείς οι Έλληνες πολίτες, δηλαδή, το Δημόσιο, μέσω του προϋπολογισμού του ΟΑΣΑ, ως φορέα της Γενικής Κυβέρνησης και όχι το Υπερταμείο που το ελέγχει. Ποιος είναι ο λόγος που το ελέγχει, αφού δεν έχει καταφέρει να μειώσει τις ζημιές, πόσο μάλλον, να παράγει κέρδη και να βελτιώσει τις υπηρεσίες του; Αφενός μεν, έχει αποτύχει σε όλα, αφετέρου δεν υπόκειται σε έλεγχο. Το βλέπει κανείς λογικό;

Ο ΟΑΣΑ είχε το 2018, κύκλο εργασιών 197 εκατομμύρια, με ζημιές 50 εκατομμύρια, όπως θα καταθέσουμε τον ισολογισμό του στα Πρακτικά, γεγονός που σημαίνει ότι η διαχείρισή του ήταν άθλια, ειδικά αφού αυξήθηκαν οι ζημίες του από το 2017, όπου είχε τζίρο 173 εκατομμύρια και ζημίες 8 εκατομμύρια. Από τα 8 εκατομμύρια, λοιπόν, οι ζημίες του πήγαν στα 50 εκατομμύρια μέσα σε έναν, μόλις, χρόνο. Στο ίδιο δε χρονικό διάστημα, μειώθηκαν οι υπάλληλοί του από 7.776 το 2017, σε 7.562, ενώ αυξήθηκε ο τζίρος. Πώς είναι, λοιπόν, δυνατόν να προκαλούν οι ξένοι ζημιές στο Κράτος μας και να μην ελέγχονται; Δεν πρέπει, κάποια στιγμή, να αντιδράσει η Κυβέρνηση, τουλάχιστον ως προς αυτό;

Σε σχέση με τη στελέχωση των συγκοινωνιών για την αντιμετώπιση των αυξημένων αναγκών στο δεύτερο άρθρο, προβλέπεται η πρόσληψη 655 ατόμων για τον ΟΑΣΑ αλλά και για τη ΣΤΑΣΥ με κόστος 4 εκατομμύρια ευρώ φέτος και 14 εκατομμύρια ευρώ από του χρόνου. Τουλάχιστον, σε αντίθεση με άλλες προσλήψεις, ακολουθούνται οι διαδικασίες του ΑΕΠ. Πάντοτε, όταν βλέπουμε κάθε κάτι θετικό, το λέμε και δεν επισημαίνουμε μόνο τα αρνητικά. Η ερώτησή μας, όμως, εδώ είναι πόσοι θα προσληφθούν στο ΟΑΣΑ και πόσοι στη ΣΤΑΣΥ. Είναι, εξαιρετικά, σημαντικό.

Σε ότι αφορά στο τρίτο άρθρο για τον ΟΑΣΘ, για τις συγκοινωνίες Θεσσαλονίκης δηλαδή, διαπιστώνεται μία ακραία παρατυπία. Ειδικότερα, σύμφωνα με το άρθρο 1 του ν.4412/2016, η προσφυγή στη διαδικασία της, απευθείας, ανάθεσης επιτρέπεται, όταν η εκτιμώμενη αξία της σύμβασης είναι ίση ή κατώτερη από το ποσό των 20.000 ευρώ, χωρίς, φυσικά, να συμπεριλαμβάνεται ο ΦΠΑ. Το άρθρο 235 του ίδιου νόμου ορίζει ως όριο το ποσό των 418.000 ευρώ για τις συμβάσεις προμηθειών και υπηρεσιών, όπως για τα λεωφορεία του ΚΤΕΛ, καθώς, επίσης, για τους διαγωνισμούς μελετών και το ποσό των 5.225.000 ευρώ για τις συμβάσεις έργων, όπως είναι η συντήρηση. Επομένως, ανάλογα με το είδος της προμήθειας και το πώς θα παρουσιαστεί, υπάρχει μεγάλο περιθώριο για συμβάσεις χωρίς διαγωνισμό. Δεν είναι σωστό -κατά την άποψη μας- να παρακάμπτει η Κυβέρνηση με αυτόν τον τρόπο τους νόμους, «υιοθετώντας», δηλαδή, διαδικασίες, απευθείας, ανάθεσης για ποσά 20 και 25 φορές πάνω από το νόμιμο όριο των 20.000 ευρώ.

Στο άρθρο 44 τώρα του Μέρους ΣΤ΄, είμαστε θετικοί ως προς την πιλοτική λειτουργία των ηλεκτρικών λεωφορείων για να εξακριβωθούν, τυχόν, προβλήματα. Όμως, η δίμηνη μόνο λειτουργία δεν είναι μικρό διάστημα; Φαίνεται, επίσης, ότι θα δοκιμαστούν και άλλα. Ισχύει; Βέβαια, δεν πρόκειται να πάρουμε καμία απάντηση, όπως, συνήθως, συμβαίνει.

Η πρότασή μας, πάντως, χωρίς να περιμένουμε απάντηση, είναι να ερευνηθεί η δυνατότητα αγοράς ηλεκτρικών λεωφορείων, εκτός ενωσιακών δεσμεύσεων, ανάλογα με την τιμή, όπως για παράδειγμα από την Κίνα, επειδή είναι πολύ πιο φθηνά. Εκτός αυτού, θα έπρεπε να ερευνηθεί η δυνατότητα συμπαραγωγής από την ΕΛΒΟ, η οποία βρίσκεται χωρίς λόγο σε αδράνεια, ενώ είναι σε θέση να παράγει πάρα πολλά πράγματα. Για παράδειγμα, η κινεζική Yin Long εξαγόρασε τη σερβική IKARBUS και θα παράγει εκεί ηλεκτρικά λεωφορεία. Θα τα παράγει στη Σερβία. Θα το καταθέσουμε στα Πρακτικά.

Στα υπόλοιπα άρθρα, μάς έκανε εντύπωση, σε ότι αφορά στο 25 του Υπουργείου Παιδείας, το ότι το Γενικό Λογιστήριο του Κράτους αναφέρεται σε κόστος 200 εκατομμυρίων ευρώ, 80 εκατομμύρια το 2020 και 120 εκατομμύρια το 2021 για προσλήψεις, με κάλυψη όμως, από το συγχρηματοδοτούμενο Πρόγραμμα Δημοσίων Επενδύσεων. Το συγχρηματοδοτούμενο μέρος δεν αφορά μόνο συγκεκριμένα έργα που χρηματοδοτεί η Ευρωπαϊκή Ένωση; Υπάρχει η έγκρισή της; Για πόσα, ακριβώς, χρήματα πρόκειται; Πάντως, σύμφωνα με τον Προϋπολογισμό του 2020, το μέρος του Προϋπολογισμού του Υπουργείου Παιδείας, που καλύπτει το Πρόγραμμα Δημοσίων Επενδύσεων, είναι 510 εκατομμύρια ευρώ για το 2020, οπότε δεν περιλαμβάνονται τα ποσά αυτά στα, επιπλέον, που εγγράφονται στον προϋπολογισμό με το άρθρο 6. Εκτός αυτού, με τη συγκεκριμένη διάταξη αφαιρείται ένα σημαντικό ποσό του Προγράμματος Δημοσίων Επενδύσεων από κάπου αλλού για να πληρωθούν οι καθηγητές, ειδικά το 2021. Δεν θα έπρεπε να μας πει η Κυβέρνηση από πού, ακριβώς, θα αφαιρεθεί;

Κλείνοντας, το Μέρος Ε΄, που αφορά στο Υπουργείο Μετανάστευσης και Ασύλου, στο άρθρο 18 που δίνει παράταση στις συμβάσεις εργασίας ιδιωτικού δικαίου ορισμένου χρόνου στις δομές φιλοξενίας παράνομων μεταναστών, δεν πρέπει να αντιμετωπιστεί, επιτέλους, συνολικά το πρόβλημα; Τι θα συμβεί μετά την 31/12/2020, ειδικά όταν οι τρίμηνες συμβάσεις φαίνεται πως ανανεώνονται συνεχώς; Το κόστος πάντως, κατά το Γενικό Λογιστήριο του Κράτους, για ένα τρίμηνο είναι 800.000 ευρώ, ενώ αφορά 150 άτομα για τέσσερις μήνες, ποσό που πληρώνουν οι Έλληνες φορολογούμενοι και όχι οι ΜΚΟ, ούτε φυσικά η Ευρωπαϊκή Ένωση.

Ακόμη χειρότερα, με το άρθρο 19 δίνονται χρήματα από το ελληνικό Δημόσιο για τα ΚΥΤ και για την επιτάχυνση των αιτήσεων ασύλου, όπου, όμως, υπάρχουν συνεχείς εισροές, θυμίζοντας πώς η Ελλάδα δέχτηκε 75.000 αιτήσεις ασύλου το 2019, όταν στις Ηνωμένες Πολιτείες υπάρχει ανώτατο όριο 18.000. Είναι, αλήθεια, λογικό; Δεν το καταλαβαίνουμε όλοι; Δεν πρέπει να αναρωτηθεί η Κυβέρνηση πόσους μπορεί να φιλοξενήσει η χρεοκοπημένη χώρα μας, πόσο μάλλον, με τις επιχειρήσεις να κλείνουν μαζικά από την πανδημία, όπως επιβεβαίωσε χθες ο Πρόεδρος της ΓΣΕΒΕΕ, με τον Τουρισμό στο ναδίρ και με την ανεργία να προβλέπεται να φτάσει ξανά στα τρομακτικά επίπεδα του παρελθόντος; Ευχαριστώ πολύ.

**ΓΕΩΡΓΙΟΣ ΒΛΑΧΟΣ (Προεδρεύων των Επιτροπών)**: Το λόγο έχει η κυρία Απατζίδη.

**ΜΑΡΙΑ ΑΠΑΤΖΙΔΗ (Ειδική Αγορήτρια του ΜέΡΑ25):** Σας ευχαριστώ, κύριε Πρόεδρε. Κύριοι Υπουργοί, κυρίες και κύριοι συνάδελφοι, συνεχίζοντας την τοποθέτησή μας, αναφορικά με τις λοιπές διατάξεις του νομοσχεδίου, προσπερνάμε, αρχικά, το άρθρο 3 περί επέκτασης της μείωσης μισθώματος, το άρθρο 4 περί προαιρετικής μείωσης μισθώματος και το άρθρο 5 για τα μέτρα στήριξης των εκμισθωτών από τη μη είσπραξη μισθωμάτων, κατ’ επιταγή του νόμου, στο πλαίσιο αντιμετώπισης των συνεπειών της πανδημίας του κορονοϊού COVID - 19. Πρόκειται, αρχικά, για μέτρα θετικά, αλλά ημιτελή, μη ικανά να αντιμετωπίσουν το μέγεθος του οικονομικού ζητήματος που έχει προκύψει κάτι που έρχεται να υπογραμμίσει το άρθρο 6, δηλαδή, ο συμπληρωματικός Κρατικός Προϋπολογισμός για το 2020, με τις πιστώσεις του Τακτικού Προϋπολογισμού για το τρέχον έτος να αυξάνονται κατά 6 δισεκατομμύρια ευρώ περίπου.

Θυμίζουμε πως το ΜέΡΑ25 είχε προβλέψει με ακρίβεια το μέγεθος της ύφεσης από την απαρχή των εξελίξεων, μήνες πριν, όταν η Κυβέρνηση μιλούσε αρχικά για σταθερά ΑΕΠ και 0% ύφεση, αργότερα για αδυναμία εκτίμησης ύφεσης και τέλος, για αριθμούς που, πλέον, αποδεικνύεται πως δεν ανταποκρίνονται στην πραγματικότητα. Γιατί έχει σημασία η επιβεβαίωση πρόβλεψης του ΜέΡΑ25 για το συγκεκριμένο ποσοστό της ύφεσης; Διότι τα συγκεκριμένα νούμερα «κυοφορούν» το 5ο Μνημόνιο το οποίο προέβλεψε, λεπτομερώς, το Μέρα25 στη Βουλή.

Ανάλογη θα είναι η κατάσταση με το έλλειμμα του Κρατικού Προϋπολογισμού που το 2020 θα ξεπεράσει το 12% λόγω δραστικής μείωσης του ΑΕΠ. Μία αναθεώρηση του κρατικού ελλείμματος την ερχόμενη άνοιξη η οποία θα προσεγγίζει το -15%. Είναι, δηλαδή, η πορεία που οδήγησε στο πρώτο μνημόνιο. Και πλεόνασμα να μην απαιτήσει από τον κ. Μητσοτάκη η τρόικα, ένα «βαρύ» πρόγραμμα λιτότητας, δηλαδή, ένα πρόγραμμα περικοπών επικουρικών συντάξεων, μισθών, δημοσίων επενδύσεων και δαπανών στην παιδεία θεωρείται δεδομένο. Η ανάγκη έκτακτης αύξησης του Προϋπολογισμού σχετίζονται με τις συγκεκριμένες εξελίξεις. Αν η Κυβέρνηση βασιζόταν στις εκτιμήσεις του Γραμματέα του ΜέΡΑ25 και όχι σε εξωπραγματικές και, πλέον, μη επιβεβαιωμένες από την πραγματικότητα εκτιμήσεις των αρμόδιων, ο προγραμματισμός θα ήταν πιο έγκαιρος, αποτελεσματικός και η πρόνοια για το μέλλον θα χαρακτηριζόταν με περισσότερη σοφία.

Επιπροσθέτως, πρέπει να προσέξει κανείς την αιτιολογική έκθεση, ώστε να διαπιστώσει ότι μέρος αυτών των συμπληρωματικών δαπανών δεν αφορά στην πανδημική κρίση. Πιο συγκεκριμένα, 600 εκατομμύρια ευρώ αφορούν σε εξοπλιστικά προγράμματα των Ενόπλων Δυνάμεων, στο πλαίσιο της επιμονής της Ελλάδας σε, ιδιαίτερα, ακριβά εξοπλιστικά προγράμματα λόγω των μονοπωλιακών συμφωνιών, σε μεγάλο βαθμό που επιβάλλουν συμμαχικοί λόγοι. Τα άρθρα 8 και 9, δεν κινούνται σε αρνητική κατεύθυνση, όπως και το άρθρο 10 μας επιφυλάσσει μία ιδιαίτερη δυσάρεστη έκπληξη.

Το άρθρο 13, περιγράφει τον μηχανισμό «ΣΥΝ- εργασία» μία, βαθύτατα, ανεπαρκή πρόνοια, εντελώς, αναντίστοιχη με τις υποσχέσεις του κ. Πρωθυπουργού και των αρμόδιων Υπουργών, ότι όλα είναι υπό έλεγχο παρά την καταστροφή που επέφερε η πολιτική διαχείρισης της πανδημικής κρίσης του κορονοϊού COVID -19.

Στο άρθρο 14, έχουμε την αναστολή συμβάσεων εργασίας έναντι αποζημίωσης ειδικού σκοπού. Το ποσό το οποίο είναι, εντελώς, αναντίστοιχο με τις ανάγκες διαβίωσης των δικαιούχων. Η ίδια λογική συνεχίζεται στο άρθρο 16 και η ίδια λογική συνεχίζεται, εξελικτικά χειρότερα, στο άρθρο 15, όπου μετά από την κινητοποίηση υποστήριξης υπέρ των καλλιτεχνών και την πρωτοβουλία εργαζομένων στις τέχνες, η Κυβέρνηση έρχεται να θεσπίσει μέτρα στήριξης τα οποία αποκλείουν, στην πράξη, τη μεγάλη πλειονότητα των επαγγελματιών της Τέχνης και του Πολιτισμού από τη στήριξη την οποία είχε υποσχεθεί. Έτσι η Κυβέρνηση παρά τις υποσχέσεις της, περισσότερο αποκλείει, παρά στηρίζει τους εργαζόμενους στις τέχνες.

Το άρθρο 17, ρυθμίζει την καταβολή επιδόματος εορτών Χριστουγέννων 2020, θέτοντας, ουσιαστικά, τις προϋποθέσεις μείωσης του περικοπής του για πληθώρα εργαζομένων.

Ο διαθέσιμος χρόνος με οδηγεί στο να μεταβώ στο άρθρο 24, αναφορικά με την Παιδεία. Στο συγκεκριμένο άρθρο παρουσιάζετε τον τίτλο «προσλήψεις προσωρινών αναπληρωτών εκπαιδευτικών και μελών ειδικού εκπαιδευτικού προσωπικού και ειδικού βοηθητικού προσωπικού κατά το διδακτικό έτος 2020- 2021», μία διάταξη που, μεταξύ άλλων, καθιστά εφικτή την πρόσληψη προσωρινών αναπληρωτών πλήρους ή μειωμένου ωραρίου με συμβάσεις τρίμηνης διάρκειας. Η μεγάλη έλλειψη προσλήψεων εκπαιδευτικών, η οποία, ήδη, υποτίθεται ότι θα «θεραπευόταν» με τον, βαθιά προβληματικό, θεσμό των χαμηλόμισθων και επισφαλών αναπληρωτών, «θεραπεύεται» τώρα, όχι με μία τομή πραγματικής και ουσιαστικής διόρθωσης μιας «βαθιάς» στρέβλωσης αυτή τη στιγμή, αλλά με την πρόσληψη προσωρινών αναπληρωτών μειωμένου ωραρίου με σύμβαση τρίμηνης διάρκειας. Αφορμή βέβαια είναι η, δήθεν, λήψη έκτακτων μέτρων για την αντιμετώπιση της πανδημίας COVID-19.

Αντί, λοιπόν, για μία γενναία λύση ενός μόνιμου προβλήματος που καθίσταται χειρότερο από την πανδημική κρίση, εμφανίζονται ως προσλήψεις εκπαιδευτικών μέτρα τα οποία δυσχεραίνουν, ακόμη περισσότερο, την εργασιακή κατάσταση των εκπαιδευτικών σε ένα περιβάλλον μόνιμων ελλείψεων. Υπογραμμίζουμε ότι πρόκειται για έναν τρόπο διακυβέρνησης, ο οποίος παρουσιάζει την εδραίωση και παγίωση των προβλημάτων ως δήθεν λύση τους. Και αυτό αποτελεί σχολιασμό ενός μόνο στοιχείου μιας σειράς ημιτελών και προβληματικών προβλέψεων αυτής της δέσμης διατάξεων για την Παιδεία.

Αναφορικά με το άρθρο 33, σημειώνουμε ότι είχαμε, ήδη, διαφωνήσει με τη συγκεκριμένη εκδοχή clawback στον ν.4633/2019 για τον ΕΟΔΥ από τον περασμένο Οκτώβριο, καθ’ ότι καταργούσε την ουσία του clawback. Το clawback σημαίνει επιστροφή χρημάτων από τις φαρμακευτικές εταιρείες προς το Δημόσιο, όταν υπάρχει υπέρβαση στο, ήδη, συμφωνημένο όριο για τη δαπάνη. Το πνεύμα του clawback συνίσταται στο να διατηρηθεί σε ένα συγκεκριμένο και προκαθορισμένο ύψος η φαρμακευτική δαπάνη, αλλά χωρίς να πληγεί η ικανοποίηση των φαρμακευτικών αναγκών του γενικού πληθυσμού.

Με το άρθρο 21, όμως, του τότε νομοσχεδίου δινόταν η δυνατότητα στις φαρμακευτικές να συμψηφίσουν το clawback με κόστος για έρευνα και ανάπτυξη. Πρέπει να λάβουμε υπόψη, ότι τα ερευνητικά πρωτόκολλα των φαρμακευτικών εταιρειών, ουσιαστικά, σκοπεύουν στην προώθηση του δικού τους φαρμάκου. Η ρύθμιση αποσκοπούσε στο να απαλλάξει τις εταιρείες από το κόστος του πρωτοκόλλου και να μεταφέρει τα «βάρη» στους φορολογούμενους. Κατ’ αυτόν τον τρόπο, αποσκοπούν στην προώθηση του ιδιωτικού τομέα με μεθόδους «τοξικές» εις βάρος της υγείας του λαού, καθώς και του δημόσιου χρήματος που εκείνος προσφέρει. Η Κυβέρνηση διαβλέποντας το αδιέξοδο σε συνθήκες πανδημικής κρίσης, ουσιαστικά, εξαιρεί τα γενόσημα φάρμακα από τη διαδικασία απολογισμού clawback ανάπτυξης. Αντί να κατανοήσει το αδιέξοδο και να επιλύσει το ζήτημα στο σύνολό του, η Κυβέρνηση προβαίνει ξανά σε μισές λύσεις.

Τα άρθρα 34 και 38, εδραιώνουν, περαιτέρω, σε συνθήκες πανδημίας μία νοοτροπία ανταγωνισμού μεταξύ των νοσοκομείων. Διερωτάται κανείς αν αυτή είναι η προτεραιότητα σε ένα Εθνικό Σύστημα Υγείας που αναμένει ακόμη και θα αναμένει για πολύ καιρό την επανίδρυσή του, για την οποία δεσμεύτηκε ο κ. Πρωθυπουργός σε τηλεοπτικό διάγγελμα.

Παρά το προσωρινό της χαρακτήρα, καλωσορίζουμε την έλευση ηλεκτρικών λεωφορείων με το άρθρο 44. Ελπίζουμε η κυκλοφορία τους να αποκτήσει έναν μόνιμο χαρακτήρα.

Είναι προφανές, ότι δεν καθίσταται εφικτό να σχολιαστούν στον μικρό χρόνο που μας δίνετε, κύριε Πρόεδρε, όλα τα άρθρα και των λοιπών διατάξεων που αφορούν χωρίς συνοχή μεταξύ τους σε σειρά Υπουργείων. Αυτό οφείλεται στην κακή πρακτική νομοθέτησης του συνδυασμού Πράξεων Νομοθετικού Περιεχομένου και λοιπών διατάξεων για κάθε πιθανό θέμα. Προτρέπουμε, γενικά, την Κυβέρνηση να επανεξετάσει σύντομα τα κριτήρια της νομοθέτησής της.

**ΓΕΩΡΓΙΟΣ ΒΛΑΧΟΣ (Προεδρεύων των Επιτροπών):** Τον λόγο έχει η κυρία Ασημακοπούλου.

**ΣΟΦΙΑ ΑΣΗΜΑΚΟΠΟΥΛΟΥ:** Σας ευχαριστώ, κύριε Πρόεδρε. Κύριοι Υπουργοί, κυρίες και κύριοι συνάδελφοι, ήδη, από το πρώτο άρθρο της πρώτης Πράξης Νομοθετικού Περιεχομένου διαπιστώνουμε τι θα ακολουθήσει στην πορεία. Αναφέρομαι, φυσικά, στην αναστολή των συμβάσεων εργασίας για τις επιχειρήσεις που πλήττονται για τους μήνες Αύγουστο και Σεπτέμβριο. Θα παρέχονται οι απαραίτητες εγγυήσεις, ώστε να διασφαλίζεται ότι ο εργαζόμενος που βρίσκεται σε αναστολή δεν εξαναγκάζεται ταυτόχρονα σε εργασία;

Στο δεύτερο άρθρο, βλέπουμε να συνεχίζεται και επεκτείνεται η δυνατότητα μείωσης του χρόνου της εβδομαδιαίας εργασίας μέχρι 50%. Αλήθεια, όλα αυτά τα θεωρείτε ως μέτρα στήριξης της οικονομίας και των εργαζομένων;

Ως προς το τρίτο άρθρο για την παράταση της άδειας εισαγωγής της αιθυλικής αλκοόλης μέχρι τις 31 Δεκεμβρίου 2020, θέλουμε να εξασφαλιστεί ότι ο έλεγχος που θα πραγματοποιείται ως προς την ποιότητά της, θα είναι τέτοιος που δεν θα θέτει σε κίνδυνο τους πολίτες.

Στο 4ο άρθρο, ως προς την απαγόρευση χρήσης προϊόντων δειγματισμού, θέτετε, επίσης, παράταση με δύο εξαιρέσεις, τη δοκιμή αρωμάτων με εφαρμογή, απευθείας, από τον υπάλληλο αφενός, και τη διάθεση σφραγισμένων δειγμάτων αφετέρου, τη στιγμή που στα μέσα μαζικής μεταφοράς οι επιβάτες συνωστίζονται σαν τις «σαρδέλες». Αυτό είναι οξύμωρο.

Στο 8ο άρθρο, δεν διευκρινίζονται τα σχετικά με το πλαίσιο συνεργασίας των ιδιωτικών ιατρών στα δημόσια νοσοκομεία, όπως έχει να κάνει με το ωράριο, για παράδειγμα το καθεστώς εργασίας και λοιπά. Και κάτι ακόμη. Πότε, επιτέλους, θα γίνουν προσλήψεις ιατρών για να σταματήσουν αυτά τα πάρε - δώσε;

Στο 9ο άρθρο, γίνεται λόγος για την αποζημίωση των δαπανών των νοσοκομείων από εξετάσεις βιολογικού υλικού. Αφορά σε φορείς που τους απεστάλησαν από νοσοκομεία του ΕΣΥ δείγματα ασθενών για ανάλυση. Βλέπουμε τη φράση «παρέκκλιση» για ακόμη μία φορά. Τώρα σε ότι αφορά στις δημόσιες προμήθειες, επίσης, δεν αναφέρεται πουθενά ποιοι, ακριβώς, είναι οι φορείς αυτοί και με ποια κριτήρια έγινε η επιλογή τους.

Στο 11ο άρθρο, μιλάμε για τη διενέργεια προμηθειών ιατροτεχνολογικών τεστ για την αντιμετώπιση του κορονοϊού. Πάλι έκτακτες προμήθειες, πάλι κατά παρέκκλιση. Προστατεύονται, πράγματι, τα προσωπικά δεδομένα των ασθενών με βάση τα όσα λέγονται στο 12ο άρθρο και στην παροχή δυνατότητας πρόσβασης του ΕΟΔΥ στο μητρώο των ασθενών από κορονοϊό; Θα υπάρχει και έγγραφη συναίνεση των ασθενών;

Σχετικά με τη διάταξη για την, εξ αποστάσεως, εκπαίδευση, χρειάζεται ιδιαίτερη προσοχή για τα προσωπικά δεδομένα των μαθητών. Και κάμερες μέσα στις αίθουσες και καμία μέριμνα για τα προσωπικά δεδομένα των παιδιών μας; Μήπως πάει πολύ;

Ως προς τη δεύτερη Πράξη Νομοθετικού Περιεχομένου, θα ήθελα να αναφερθώ ακόμη μία φορά, στο 4ο άρθρο, εκφράζοντας την ξεκάθαρη αντίθεσή μας στη χρήση μασκών, ιδίως, σε ανήλικους μαθητές κάτω των 12 ετών. Επίσης, η διαδικασία που θα προμηθευτούν οι μάσκες θα γίνει χωρίς προηγούμενη δημοσίευση, κάτι που είναι απαράδεκτο και γίνεται, προφανώς, για να βολευτούν μερικοί.

Στο 9ο άρθρο, αναφέρεται ότι θα παρέχονται στοιχεία στην Ελληνική Αστυνομία για τις ανάγκες της διενέργειας ελέγχων και για να εξασφαλίζεται ο, κατ’ οίκον, περιορισμός. Χωρίς έγγραφη συναίνεση από τον ασθενή γίνεται η χρήση των στοιχείων του;

Ως προς τις λοιπές διατάξεις, στο άρθρο 23, τονίζεται ότι με κοινή υπουργική απόφαση θα μπορούν να συστήνονται συλλογικά όργανα για την προστασία από τον κορονοϊό των ευπαθών ομάδων που φιλοξενούνται σε δομές. Δεν ξεκαθαρίζεται, όμως, αν εντάσσονται και οι λαθρομετανάστες σε αυτούς.

Με το άρθρο 26, καθορίζεται το πρόγραμμα διδασκαλίας στην Πρωτοβάθμια Εκπαίδευση με απόφαση του Υπουργού Παιδείας και Θρησκευμάτων για το σχολικό έτος 2020 - 2021. Θεωρούμε ότι παρέχεται υπερβολική εξουσιοδότηση και δεν θα έπρεπε να αποτελεί μόνο δική του απόφαση, όταν μιλάμε για την εκπαίδευση των παιδιών μας.

Κλείνοντας θα ήθελα να τονίσω, ότι εμείς στην Ελληνική Λύση δεν συμβιβαζόμαστε ούτε με ημίμετρα, ούτε με «πασαλείμματα». Έχουμε συγκεκριμένες προτάσεις και πρόγραμμα για τη διαχείριση της πανδημίας. Σας ευχαριστώ.

**ΓΕΩΡΓΙΟΣ ΒΛΑΧΟΣ (Προεδρεύων των Επιτροπών):** Τον λόγο έχει ο κ. Σταμενίτης.

**ΔΙΟΝΥΣΙΟΣ ΣΤΑΜΕΝΙΤΗΣ:** Ευχαριστώ, κύριε Πρόεδρε. Ολοκληρώνουμε σήμερα την επεξεργασία του σχεδίου νόμου του Υπουργείου Υγείας, το οποίο, κατά γενική ομολογία, αποτελεί μία προσπάθεια αντιμετώπισης των επιπτώσεων της πανδημίας, «θωράκισης» της δημόσιας υγείας, προστασίας της οικονομίας και ρύθμισης μιας σειράς ζητημάτων, όπως η εκπαιδευτική λειτουργία αλλά και η στήριξη της εργασίας. Μία προσπάθεια επιτυχημένη, όπως καταγράφεται και στην κοινή γνώμη, αλλά και στις μετρήσεις αυτές.

Αποδεικνύεται ότι η συζήτηση για το παρόν άρθρο στο συγκεκριμένο νομοσχέδιο είναι μία ευκαιρία για να συζητήσουμε συνολικά τα ζητήματα που αφορούν την εμφάνιση της πανδημίας και την εξάπλωση της νόσου. Είναι γεγονός ότι η χώρα μας αντιμετώπισε με αποτελεσματικότητα το πρώτο «κύμα» της πανδημίας και όπως φανερώνουν τα, μέχρι τώρα, στοιχεία και στο δεύτερο «κύμα» οι επιδόσεις μας βρίσκονται ανάμεσα σε αυτές των χωρών που τα πηγαίνουν πολύ καλά.

Ξέραμε από την αρχή ότι το άνοιγμα της οικονομίας μετά το γενικό lockdown είναι μία δύσκολη εξίσωση. Δεν νομίζω ότι διαφωνεί κανένας πώς η χώρα μας δεν ήταν δυνατόν να παραμείνει με κατεβασμένους τους διακόπτες μέχρι την εξάλειψη της νόσου. Οι συνέπειες θα ήταν τραγικές και το ξέρουμε όλοι αυτό πάρα πολύ καλά. Στα πλαίσια, λοιπόν, αυτά και των δεδομένων όλων των στοιχείων που έχει στα χέρια της η ελληνική Κυβέρνηση έγινε το σταδιακό άνοιγμα του Τουρισμού με σχέδιο, επανήλθαν σε λειτουργία τα καταστήματα εστίασης, άνοιξαν τα σχολεία και ως ένα βαθμό επιστρέψαμε στην κανονικότητα επιφορτισμένοι, όμως, με την ευθύνη να λειτουργούμε ατομικά και συλλογικά με προσοχή.

Όλο αυτό το διάστημα έγινε μία «τιτάνια» προσπάθεια από την πλευρά της Κυβέρνησης και των Υπουργείων, ώστε να αναπληρωθεί το χαμένο «έδαφος», κυρίως στον τομέα της Υγείας, να προσαρμοστούν οι δομές και το ανθρώπινο δυναμικό σε νέα δεδομένα, όπως η τηλεκπαίδευση στον τομέα της Παιδείας. Λήφθηκαν μέτρα για τη στήριξη αυτών που επλήγησαν από τα περιοριστικά μέτρα και να μην ξεχνάμε ότι στήθηκε ένα μεγάλο επιχειρησιακό σχέδιο για την αντιμετώπιση του ιού.

Έχουμε ακούσει πολλά από την Αντιπολίτευση το τελευταίο διάστημα και φυσικά και σε αυτές τις συνεδριάσεις. Έχουμε ακούσει ότι η «εργαλειοποιούμε» την επιτυχημένη αντιμετώπιση του πρώτου κύματος του κορονοϊού. Έχουμε ακούσει ότι δεν κάναμε τίποτα για τον Τουρισμό στην αρχή, και μετά, αφού «άνοιξε» ο Τουρισμός με το σχέδιο, ότι κάναμε λάθος που «ανοίξαμε» τον Τουρισμό. Έχουμε ακούσει ότι χρειαζόμαστε τουρίστες, αλλά δεν έπρεπε να επιτρέπουμε τα αεροπλάνα να πετάνε με πληρότητα που οι ίδιες εταιρίες σε όλο τον κόσμο ορίζουν. Έχουμε ακούσει ότι κάναμε λάθος που ανοίξαμε τα σχολεία στην αρχή και τώρα τα ανοίξαμε λάθος, διαφωνώντας με τις δύο προτάσεις του συγκεκριμένου νομοσχεδίου.

Όμως, δεν έχει πει κανένας τίποτα για το ότι, για πρώτη φορά, διορίστηκαν 3.445 εκπαιδευτικοί στην Ειδική Αγωγή. Για πρώτη φορά, στην ιστορία της Ειδικής Αγωγής έχουμε μόνιμους διορισμούς και αυτοί έγιναν τώρα. Για πρώτη φορά, στην εκπαίδευση έχουμε διορισμούς εκπαιδευτικών τη τελευταία δεκαετία. Φυσικά, τα τεσσεράμισι χρόνια του ΣΥΡΙΖΑ δεν έγινε κανένας μόνιμος διορισμός στην εκπαίδευση. Αυτή είναι η πραγματικότητα. Φυσικά, το ότι έγιναν 21.065 διορισμοί αναπληρωτών, πρώτη φορά τόσοι πολλοί, στο πρώτο «κύμα», ούτε αυτό είναι κάτι το οποίο σας δημιουργεί πρόβλημα. Έχουμε ακούσει ότι κάναμε λάθος που δεν σπαταλάμε το δημόσιο απόθεμα. Ξέρετε τι δεν έχουμε ακούσει μέχρι σήμερα, ούτε σε αυτές τις τέσσερις συνεδριάσεις της Επιτροπής; Το τι προτείνετε εσείς. Το μόνο που λέτε είναι, ότι στο πρώτο «κύμα» κρατήσατε μία υπεύθυνη αντιπολιτευτική στάση, λες και πρέπει να σας αποδώσουμε τα εύσημα που κάνετε το αυτονόητο.

Δηλαδή, τι διαφορετικό θα μπορούσατε να κάνετε μέσω της εμφάνισης μιας πρωτοφανούς, για τα παγκόσμια δεδομένα, υγειονομικής κρίσης; Ακούμε τις αφοριστικές θέσεις των συναδέλφων της Αντιπολίτευσης για τον τρόπο που λειτούργησε η Κυβέρνηση. Εγώ, θα ήθελα να σταθώ, στο έργο που είχε γίνει, παίρνοντας ως παράδειγμα τον τομέα της Υγείας και συγκεκριμένα στην Περιφερειακή Ενότητα Πέλλας, όπου εκλέγομαι.

Άκουσα από πολλούς, ότι μειώθηκε το προσωπικό στα νοσοκομεία. Πήγα, λοιπόν, στα Νοσοκομεία του Νομού Πέλλας, Γιαννιτσών και Έδεσσας και ρώτησα ποιο είναι το ανθρώπινο δυναμικό, τον Ιούνιο του 2019, όταν ανέλαβε, δηλαδή, η Κυβέρνηση της Ν.Δ. και ποια ήταν η κατάσταση ένα χρόνο πριν. Πραγματικά, έχει πολύ μεγάλο ενδιαφέρον να το ακούσουμε. Στο Νοσοκομείο Γιαννιτσών, το σύνολο του ανθρώπινου δυναμικού τον Ιούνιο του 2019 ήταν 455 άτομα, γιατροί, ειδικευόμενοι, επικουρικοί, νοσηλευτικό προσωπικό και τον Ιούνιο του 2020 ήταν 504. Είχαμε, δηλαδή, αύξηση. Τώρα, που την είδε ο Αρχηγός της Αξιωματικής Αντιπολίτευσης τη μείωση του 5% είναι άγνωστο.

Το ίδιο συμβαίνει και στο Νοσοκομείο Έδεσσας, όπου τον Ιούνιο του 2019, είχαμε 441 άτομα προσωπικό και τώρα έχουμε 465. Σε αυτούς, φυσικά, δεν έχουν προστεθεί αυτοί που τώρα θα μπουν στα νοσοκομεία, που είναι 1.203 μόνιμοι γιατροί, -θα ολοκληρωθεί η διαδικασία πρόσληψης εντός Σεπτεμβρίου- και 400 που έχουν ανακοινωθεί ως έκτακτο προσωπικό, και θα καλύψουν τις ΜΕΘ, αλλά ούτε και οι 1.116 μόνιμοι νοσηλευτές. Δεν μπορώ να καταλάβω που είναι τα στοιχεία και που τα βρήκατε.

Ξέρετε ποιο είναι το μεγάλο πρόβλημα; Το μεγάλο πρόβλημα είναι το εξής, σας το είπε και ο Πρωθυπουργός τη Δευτέρα. Είναι καλό να συζητάμε για πολιτικές, είναι καλό να συγκρουόμαστε για απόψεις, όμως, δεν πρέπει να διαστρεβλώνουμε τα στοιχεία. Τα στοιχεία είναι συγκεκριμένα και είναι τα πραγματικά. Εκτός αν πιστεύετε, ότι στην Πέλλα η Κυβέρνηση αντιμετώπισε διαφορετικά τα πράγματα και μας έδωσε 10% παραπάνω προσωπικό, ενώ στην υπόλοιπη Ελλάδα, σύμφωνα με αυτά που είπε ο πρώην Πρωθυπουργός, ο κ. Τσίπρας, μειώθηκε κατά 5%.

Περιγράφετε μία ζοφερή κατάσταση, η οποία, δυστυχώς για σας, δεν επιβεβαιώνεται με στοιχεία. Σαφώς, και στην οικονομία θα υπάρχει ύφεση. Όμως, το ξέρετε όλοι, ότι αυτό θα συνέβαινε. Είναι μία επίπτωση που αντιμετωπίζουν σήμερα όλες οι χώρες. Οι επιμέρους, όμως, πολιτικές της Κυβέρνησης δείχνουν ότι σε ένα, εξαιρετικά, δύσκολο πλαίσιο, η Κυβέρνηση προστατεύει τους πολίτες, προστατεύει την εργασία και τους εργαζόμενους, αναβαθμίζει την υγεία και με χρήματα και με προσωπικό, εκσυγχρονίζει την εκπαίδευση και την καθιστά έτοιμη να αντιμετωπίσει τις προκλήσεις, προστατεύει τους μαθητές και εκπαιδευτικούς και τέλος, αναβαθμίζει τις συγκοινωνίες και τα μέσα μαζικής μεταφοράς, που όλοι μπορούν να καταλάβουν πόσο συνδέονται με την αντιμετώπιση του ιού.

Συνεπώς, αντί να κινδυνολογείτε, αντί να προχωρείτε διαρκώς σε «αφορισμούς», αφήστε κατά μέρος την «ισοπεδωτική» ρητορική και πάρτε την ευκαιρία, την επόμενη εβδομάδα, στη συζήτηση της Ολομέλειας, και καταθέστε προτάσεις, για να μάθουμε, επιτέλους, ποιες είναι οι απόψεις σας για την αντιμετώπιση της πανδημίας.

Σας ευχαριστώ πολύ, κύριε Πρόεδρε.

**ΓΕΩΡΓΙΟΣ ΒΛΑΧΟΣ (Προεδρεύων των Επιτροπών):** Τον λόγο έχει ο κ. Πολάκης.

Στο σημείο αυτό, ο Προεδρεύων των Επιτροπών, έκανε την β΄ ανάγνωση των καταλόγων των μελών των Επιτροπών.

Από τη Διαρκή Επιτροπή Κοινωνικών Υποθέσεων παρόντες ήταν οι Βουλευτές κ.κ. Ακτύπης Διονύσιος, Βαρτζόπουλος Δημήτριος, Βρυζίδου Παρασκευή, Γιόγιακας Βασίλειος, Κέλλας Χρήστος, Κεφαλά Μαρία – Αλεξάνδρα, Λεονταρίδης Θεόφιλος, Λιούπης Αθανάσιος, Μαντάς Περικλής, Μαραβέγιας Κωνσταντίνος, Μαρκόπουλος Δημήτριος, Μπίζιου Στεργιανή (Στέλλα), Οικονόμου Βασίλειος, Πλεύρης Αθανάσιος (Θάνος), Πνευματικός Σπυρίδων, Δούνια Παναγιώτα (Νόνη), Σαλμάς Μάριος, Σταμενίτης Διονύσιος, Τζηκαλάγιας Ζήσης, Τσιλιγγίρης Σπυρίδων (Σπύρος), Φωτήλας Ιάσων, Χρυσομάλλης Μιλτιάδης, Αβραμάκης Ελευθέριος, Αγαθοπούλου Ειρήνη – Ελένη, Βαρδάκης Σωκράτης, Θραψανιώτης Εμμανουήλ, Καρασαρλίδου Ευφροσύνη (Φρόσω), Μιχαηλίδης Ανδρέας, Μπαλάφας Ιωάννης, Ξανθός Ανδρέας, Πολάκης Παύλος, Φωτίου Θεανώ, Μουλκιώτης Γεώργιος, Μπαράν Μπουρχάν, Πουλάς Ανδρέας, Φραγγίδης Γεώργιος, Κατσώτης Χρήστος, Παφίλης Αθανάσιος, Στολτίδης Λεωνίδας, Αθανασίου Μαρία, Βιλιάρδος Βασίλειος, Απατζίδη Μαρία και Γρηγοριάδης Κλέων.

Από τη Διαρκή Επιτροπή Παραγωγής και Εμπορίου παρόντες ήταν οι Βουλευτές κ.κ. Ανδριανός Ιωάννης, Αντωνιάδης Ιωάννης, Βλάχος Γεώργιος, Βολουδάκης Μανούσος-Κωνσταντίνος, Αλεξοπούλου Χριστίνα, Καιρίδης Δημήτριος, Καραμανλή Άννα, Καρασμάνης Γεώργιος, Κατσανιώτης Ανδρέας, Κέλλας Χρήστος, Κεφαλογιάννη Όλγα, Βούλτεψη Σοφία, Μπακογιάννη Θεοδώρα (Ντόρα), Μπουκώρος Χρήστος, Μπουτσικάκης Χριστόφορος–Εμμανουήλ, Σπανάκης Βασίλειος-Πέτρος, Οικονόμου Ιωάννης, Παπαδόπουλος Μιχαήλ, Πιπιλή Φωτεινή, Ράπτη Ελένη, Σενετάκης Μάξιμος, Σιμόπουλος Ευστράτιος (Στράτος), Σούκουλη-Βιλιάλη Μαρία-Ελένη (Μαριλένα), Καββαδάς Αθανάσιος, Καλαφάτης Σταύρος, Τραγάκης Ιωάννης, Φόρτωμας Φίλιππος, Χαρακόπουλος Μάξιμος, Αποστόλου Ευάγγελος, Αραχωβίτης Σταύρος, Βαρεμένος Γεώργιος, Ζαχαριάδης Κωνσταντίνος, Καφαντάρη Χαρά, Κόκκαλης Βασίλειος, Πέρκα Θεοπίστη (Πέτη), Σαντορινιός Νεκτάριος, Σκουρλέτης Παναγιώτης (Πάνος), Καλαματιανός Διονύσιος-Χαράλαμπος, Τσίπρας Γεώργιος, Φάμελλος Σωκράτης, Αρβανιτίδης Γεώργιος, Γκόκας Χρήστος, Κατρίνης Μιχαήλ, Πάνας Απόστολος, Καραθανασόπουλος Νικόλαος, Μανωλάκου Διαμάντω, Συντυχάκης Εμμανουήλ, Αβδελάς Απόστολος, Βιλιάρδος Βασίλειος, Αρσένης Κρίτων-Ηλίας και Λογιάδης Γεώργιος.

**ΠΑΥΛΟΣ ΠΟΛΑΚΗΣ:** Ευχαριστώ, κύριε Πρόεδρε. Καταρχήν, πριν ξεκινήσω την ομιλία μου επί του νομοσχεδίου, να πω και από αυτή τη θέση -έβγαλα ήδη μία ανακοίνωση- ότι θεωρώ το σημερινό αποτέλεσμα της ψηφοφορίας για την άρση ασυλίας μου, μετά από τη μήνυση που κατέθεσε ο κ. Κουρτάκης, μία μεγάλη ηθική και προσωπική μου νίκη και μία μεγάλη πολιτική νίκη της κοινοβουλευτικής δημοκρατίας. Πραγματικά, και από εδώ, δημόσια, ευχαριστώ τους συναδέλφους και από τα άλλα Κόμματα της αντιπολίτευσης, αλλά και από την πλειοψηφία, οι οποίοι μετά την ομιλία μου δεν ψήφισαν υπέρ της άρσης ασυλίας.

Κύριε Υπουργέ, θα σας στεναχωρήσω πολύ τώρα, αλλά το βρήκα πριν από λίγο. Στην προηγούμενη τοποθέτηση που έκανα στην Επιτροπή είπα ότι είναι απαράδεκτο να ξεμένει το ΕΚΕΑ από αντιδραστήρια και να τα στέλνουμε στο εργαστήριο, στο οποίο ήταν επιστημονικός υπεύθυνος, ο κ. Μαγιορκίνης, ο οποίος παραιτήθηκε μία βδομάδα, πριν αναλάβει το Κέντρο αυτό την εκτέλεση των εξετάσεων.

Ξαναπήρε μπρος το ΕΚΕΑ με 1.000 τεστ την ημέρα και πρέπει να πάει παραπάνω. Βρήκα, όμως, ένα δημοσίευμα της «Καθημερινής». Λέει, λοιπόν, ότι σήμερα υπέγραψαν οι Υπουργοί την αποδοχή. Επιτελικό Κράτος είναι αυτό; Τέσσερις μήνες μετά την υπογραφή της σύμβασης με την δωρεά του Ιδρύματος Νιάρχος για την Υγεία, που μέσα σε αυτή υπήρχαν και 3.700.000 ευρώ για αγορά αντιδραστηρίων από το ΕΚΕΑ για την εκτέλεση των εξετάσεων της PCR για τον κορονοϊό. Ψάχνοντάς το, λοιπόν, τώρα σύντομα, με βάση και τη νέα μου θεσμική ιδιότητα, είδα τα εξής: Στις 22/5 στέλνει το ΕΚΕΑ προς το Ίδρυμα Σταύρος Νιάρχος και λέει «ενεργοποιήστε τη δωρεά σας για 240.000 αντιδραστήρια». Στις 27/5 απαντά και λέει «ναι ξεκινάμε από 9/6». Κάνει εκδήλωση ενδιαφέροντος το Ίδρυμα Σταύρος Νιάρχος και το ΕΚΕΑ για την προμήθεια δύο συστημάτων και 240.000 αντιδραστηρίων. Στις 15/6 προσφέρει η Roche Diagnostics, επειδή υπάρχει εκεί και η εγκατάσταση, μοναδική προσφέρουσα. Στις 15/6 αποσφραγίζεται και αξιολογείται η προσφορά. Στις 17/6 υπάρχει μήνυμα ηλεκτρονικού ταχυδρομείου που αποδέχεται το Ίδρυμα Σταύρος Νιάρχος τη προσφορά της εταιρείας για τα αντιδραστήρια και συμφωνεί ως προς τη συνέχιση και υπογραφή. Στις 22/6 τους καλείτε να υπογράψουν. Στις 23/6 καταθέτουν φάκελο και δικαιολογητικά κατακύρωσης και ξανά συμφωνεί το Νιάρχος.

Άρα, από 23/6 είστε έτοιμοι να πάρετε αντιδραστήρια με τη δωρεά του Νιάρχος. Αυτές είναι αποφάσεις του Δ.Σ. του ΕΚΕΑ, αναρτημένες στη «Διαύγεια» κ.λπ.. Από 23 Ιουνίου, λοιπόν, μέχρι την 1η Σεπτεμβρίου, γιατί ξεμένει το ΕΚΕΑ; Πως ξεμένει; Γιατί ξέμεινε; Ποιος ωφελήθηκε που ξέμεινε και έπρεπε να πάμε προς τον ιδιωτικό τομέα; Δηλαδή, εδώ, υπάρχει μία σαφής απόδειξη ανικανότητας του Επιτελικού Κράτους. Είναι άλλο να ζητάς, κύριε Κοντοζαμάνη, άλλο να κυβερνάς.

 Επανέρχομαι στο κομμάτι με τις συμβάσεις καθαριότητας, σίτισης και φύλαξης. Είπατε, ότι αυτό που είπα για το Νοσοκομείο Αλεξανδρούπολης, για τα 3.400.000 ευρώ αφορούν τρία χρόνια. Όμως, επιμένω, ακόμη και έτσι να είναι, είναι 140.000 τον χρόνο πιο ακριβά από αυτό που είχαμε καταλήξει. Δεύτερον, επιμένω γιατί το διασταύρωσα και μετά που μιλήσαμε, ότι είναι για 72 εργαζόμενους και όχι για 100 που είχαμε βάλει εμείς.

Εγώ, σας καλώ πολύ συγκεκριμένα και αν δεν μπορείτε να ετοιμάσετε τη νομοτεχνική, γιατί είναι πολύ «πονηρή» αυτή η διατύπωση, να δώσετε παράταση, τουλάχιστον, μέχρι 30/12/21 και να αφαιρέσετε αυτό που λέτε «όχι πέραν της ολοκλήρωσης των διαδικασιών πρόσληψης προσωπικού για τις ανάγκες που βρίσκονται σε εξέλιξη». Αυτό υποκρύπτει διαγωνισμούς για εργολάβο. Να ξανακάνετε πρόσκληση με βάση την απόφαση του Ευρωπαϊκού Δικαστηρίου, την απόφαση του ΣτΕ για υπογραφή ατομικών συμβάσεων εργασίας. Αυτό να κάνετε και νομίζω ότι μπορείτε να την κάνετε αυτή τη νομοτεχνική βελτίωση για να ησυχάσει και ο κόσμος. Δεν μπορεί να τους έχετε, «δουλεύτε τώρα που σας έχουμε ανάγκη» και μόλις έρθει ο εργολάβος «θα σας πετάξουμε έξω ή θα σας κρατήσουμε με 250 και 300 ευρώ λιγότερα».

Δεν θέλω να επαναλάβω κάποια άλλα πράγματα. Το μόνο που θέλω να ξαναπώ είναι, ότι με αυτό που κάνετε, αποδεχόμενοι την περικοπή του 25% rebate στα νέα φάρμακα που είχαμε θεσπίσει εμείς, την έκπτωση, δηλαδή, ουσιαστικά, είναι να ανοίξετε τον δρόμο στις φαρμακευτικές εταιρίες για να μπορέσουν να δώσουν παράπλευρα οφέλη στους υγειονομικούς ή όλους τους εμπλεκόμενους στο σύστημα της συνταγογράφησης, προκειμένου να αντικαταστήσουν φάρμακα δραστικά, πιο φθηνά με κάποια καινούργια που επειδή άλλαξε κάποια μεθυλομάδα ή κάποιο σημείο του μορίου, έχουν 500 και 1.000 ευρώ παραπάνω.

Εμείς το θεσπίσαμε αυτό. Υπήρξε ένας έλεγχος σε αυτή την αλόγιστη διάδοση, -υποτίθεται- κάποιων νέων που εκτόπιζαν τα παλαιότερα που ήταν δραστικά. Τώρα αν σας πω να μην το κάνετε, θα συγκρουστείτε με τους φαρμακοβιομήχανους. Εμείς δεν θα το κάναμε, όπως δεν το κάναμε τρία χρόνια.

**ΓΕΩΡΓΙΟΣ ΒΛΑΧΟΣ (Προεδρεύων των Επιτροπών):** Όμως, μαζί με την αντικατάσταση των φαρμάκων διευκολύνουμε να έρθουν και πραγματικά νέα φάρμακα τα οποία τα χρειαζόμαστε νομίζω όλοι.

**ΠΑΥΛΟΣ ΠΟΛΑΚΗΣ:** Ζούμε στην Ελλάδα και έχουμε βιώσει πάρα πολλές φορές αυτό το οποίο λέτε, ακόμη και σε σύγχρονα φάρμακα, όπως για μονοκλωνικά αντισώματα κ.λπ., όπου έχουν αλλάξει ένα κομματάκι του μορίου και το ένα κάνει 500 ευρώ και το άλλο κάνει 1.000. Εδώ είναι το «ζουμί». Αυτός είναι ο καημός. Το καινούργιο και το αναγκαίο φάρμακο εμείς εξασφαλίσαμε να το παίρνουν οι ανασφάλιστοι.

**ΓΕΩΡΓΙΟΣ ΒΛΑΧΟΣ (Προεδρεύων των Επιτροπών):** Καταλαβαίνω τι λέτε. Άρα, λοιπόν θα ήταν πιο ορθό να πούμε να διεξαχθεί ο διαγωνισμός.

Τον λόγο έχει ο κ. Κοντοζαμάνης.

**ΒΑΣΙΛΕΙΟΣ ΚΟΝΤΟΖΑΜΑΝΗΣ (Υφυπουργός Υγείας):** Κύριε Πρόεδρε, σε ότι αφορά στον διαγωνισμό της Αλεξανδρούπολης, πράγματι, ενημέρωσα τον κ. Πολάκη, γιατί μίλησε για μία διαφορά εκατομμυρίων προχθές, ένα εκατομμύριο για τις συμβάσεις ορισμένου χρόνου και 3,5 εκατομμύρια για τον διαγωνισμό, ο οποίος είναι σε εξέλιξη. Αυτά τα 3.479.000 εκατομμύρια αφορούν διαγωνισμό με Φ.Π.Α., για δύο ή τρία έτη. Αν αφαιρέσουμε τον ΦΠΑ, κάποια ποσά τα οποία προβλέπει η σύμβαση και τα λοιπά, είναι 1.337.235 ευρώ το έτος για τον ιδιώτη στον διαγωνισμό, που είναι σε εξέλιξη και ένα 1.373.077 για τις συμβάσεις ορισμένου χρόνου. Υπάρχουν και άλλες διαφορές ότι η μία σύμβαση προβλέπει εξάωρη εργασία και η άλλη οκτάωρη.

Επιβεβαιώστε το, σας το είπα είναι έτσι. Οπότε να δούμε και μόλις ψηφιστεί η διάταξη τι θα γίνει. Επομένως, σε καμία περίπτωση, δεν ισχύουν τα νούμερα.

**ΠΑΥΛΟΣ ΠΟΛΑΚΗΣ:** Θα μπει ο εργολάβος;

**ΒΑΣΙΛΕΙΟΣ ΚΟΝΤΟΖΑΜΑΝΗΣ (Υφυπουργός Υγείας):** Δεν είπα ότι θα μπει ο εργολάβος, κύριε Πολάκη. Σας απάντησα, σε αυτό που είπατε ότι υπάρχουν δύο εκατομμύρια διαφορά μεταξύ των δύο συμβάσεων και ότι δεν ισχύει αυτό, διότι αφορά διαφορετικά χρονικά διαστήματα. Έχω τα στοιχεία στη διάθεσή σας και σας είπα ότι θα σας τα αποστείλω.

Σε ότι αφορά στο Εθνικό Κέντρο Αιμοδοσίας. Το είπα και χθες, ότι από τις πρώτες χώρες που έφερε αυτά τα καινούργια αντιδραστήρια για τα μηχανήματα που λειτουργεί το Εθνικό Κέντρο Αιμοδοσίας ήταν η Ελλάδα. Στις 13 Μαρτίου του 2020, εγκρίθηκαν από τον FDA στην Αμερική τα αντιδραστήρια αυτά και τέλος Μαρτίου τα αντιδραστήρια ήταν στην Ελλάδα. Υπήρξε ένας προγραμματισμός για το πώς τα αντιδραστήρια αυτά θα έρχονται στη χώρα, δεδομένου ότι είναι συγκεκριμένα για τα συγκεκριμένα μηχανήματα που κάνουν τον μοριακό έλεγχο του αίματος. Ήταν μία νέα τεχνολογία, το γνωρίζετε πολύ καλά. Άλλωστε, τον διαγωνισμό για τα μηχανήματα αυτά στο ΕΚΕΑ, εσείς τον είχατε ξεκινήσει. Πράγματι, είναι μοναδικό το εργαστήριο στο Εθνικό Κέντρο Αιμοδοσίας και για την Ελλάδα και για την ευρύτερη περιοχή. Υπήρξε, λοιπόν, ένας αρχικός προγραμματισμός, διότι αντιλαμβάνεστε ότι η παραγωγή των αντιδραστηρίων σε όλο τον πλανήτη είναι συγκεκριμένη.

Επομένως, οι αρχικές παραγγελίες ήταν για 90.000 αντιδραστήρια και εμείς τις αυξήσαμε κατά 60.000 αντιδραστήρια μέχρι το τέλος Ιουλίου. Δηλαδή, 150.000 αντιδραστήρια, επιπλέον. Γι’ αυτό και το ΕΚΕΑ είχε μεγάλη παραγωγική δυνατότητα την οποία την εκμεταλλεύτηκε και μπόρεσε να βοηθήσει το Εθνικό Σύστημα Υγείας, ειδικά την περίοδο που έγινε άρση του lockdown και αυξήθηκε ο αριθμός των τεστ.

Από εκεί και πέρα, ναι, υπάρχει μία συγκεκριμένη δωρεά του Ιδρύματος Σταύρος Νιάρχος, η οποία προβλέπει τη δωρεά στο Εθνικό Κέντρο Αιμοδοσίας δύο, επιπλέον, μηχανημάτων που κάνουν αυτά τα τεστ και είναι πολύ σημαντικό, διότι μην ξεχνάμε ότι κάποια στιγμή θα τελειώσει η πανδημία του κορονοϊού, αλλά θα συνεχιστεί ο μοριακός έλεγχος στο αίμα. Έχουμε τον ιό του Δυτικού Νείλου, έχουμε εξετάσεις για την ηπατίτιδα, έχουμε άλλες εξετάσεις που διεξάγει το Εθνικό Κέντρο Αιμοδοσίας. Επομένως, με χαμηλό κόστος, σε σχέση με το πραγματικό κόστος του μηχανήματος, το Ίδρυμα Σταύρος Νιάρχος δώρισε δύο μηχανήματα, επιπλέον, στο Εθνικό Κέντρο Αιμοδοσίας με αντιδραστήρια. Τα αντιδραστήρια αυτά βάσει της Συμφωνίας -ναι μεν υπογράφηκε τότε και έγινε η συμφωνία που είπατε- ξεκίνησαν να διατίθενται στο Εθνικό Κέντρο Αιμοδοσίας από την 1η Αυγούστου. Είναι αυτά τα αντιδραστήρια τα οποία χρησιμοποιούμε και προσπαθούμε παράλληλα να διασφαλίσουμε και, επιπλέον, αντιδραστήρια.

 **ΠΑΥΛΟΣ ΠΟΛΑΚΗΣ:** (Ομιλεί εκτός μικροφώνου)

**ΔΙΟΝΥΣΙΟΣ ΣΤΑΜΕΝΙΤΗΣ(Προεδρεύων των Επιτροπών):** Κύριε Πολάκη, σας παρακαλώ μην διακόπτετε.

**ΒΑΣΙΛΕΙΟΣ ΚΟΝΤΟΖΑΜΑΝΗΣ (Υφυπουργός Υγείας):** Αυτή είναι η συμφωνία που προβλέπει και την χορήγηση, μαζί με τα δύο μηχανήματα, αντιδραστηρίων για έξι μήνες.

**ΠΑΥΛΟΣ ΠΟΛΑΚΗΣ:** (Ομιλεί εκτός μικροφώνου)

**ΔΙΟΝΥΣΙΟΣ ΣΤΑΜΕΝΙΤΗΣ(Προεδρεύων των Επιτροπών):** Κύριε Πολάκη, σας παρακαλώ μην διακόπτετε.

**ΒΑΣΙΛΕΙΟΣ ΚΟΝΤΟΖΑΜΑΝΗΣ (Υφυπουργός Υγείας):** Με αντιδραστήρια. Πήρε δύο μηχανήματα με 30.000 αντιδραστήρια για έξι μήνες, μέχρι τον Μάρτιο.

**ΔΙΟΝΥΣΙΟΣ ΣΤΑΜΕΝΙΤΗΣ (Προεδρεύων των Επιτροπών):** Τον λόγο έχει η Υφυπουργός Εργασίας, κυρία Μιχαηλίδου.

**ΔΟΜΝΑ-ΜΑΡΙΑ ΜΙΧΑΗΛΙΔΟΥ (Υφυπουργός Εργασίας και Κοινωνικών Υποθέσεων):** Κυρίες και κύριοι Βουλευτές, αξιότιμα μέλη της Επιτροπής, η προφύλαξη των ευάλωτων συμπολιτών μας από τις συνέπειες του κορονοϊού υπήρξε από την πρώτη στιγμή κιόλας προτεραιότητα, τόσο της Κυβέρνησής μας, όσο και του Υπουργείου Εργασίας και Κοινωνικών Υποθέσεων.

Από την αρχή, πήραμε όλα τα υποδεικνυόμενα από τους ειδικούς μέτρα και διασφαλίσαμε τους αναγκαίους υλικούς πόρους και το έμψυχο δυναμικό για την υγειονομική «θωράκιση» των υπηρεσιών που τους υποστηρίζουν. Με τον ίδιο ταχύ και αποφασιστικό τρόπο κινηθήκαμε και όταν διαπιστώθηκε η επιδείνωση των επιδημιολογικών δεδομένων κατά τις τελευταίες εβδομάδες. Σε συνεργασία με τον ΕΟΔΥ, και βέβαια με την Επιτροπή Λοιμοξιολόγων ανακοινώσαμε, επιπλέον, αυστηρότερα μέτρα για την προστασία ειδικά των πλέον ευάλωτων συμπολιτών μας, των ηλικιωμένων. Γι’ αυτό, πλέον, έχουμε σχεδιάσει τρεις βασικές δέσμες μέτρων, τρία, αν θέλετε, ουσιαστικά «όπλα» τα οποία έχουμε, υπό την οργάνωση του Υπουργείου Εργασίας και Κοινωνικών Υποθέσεων. Ποια είναι αυτά;

Πρώτον, διασφαλίσαμε τη δημιουργία και την επικαιροποίηση πολύ αυστηρότερων πρωτοκόλλων για όλες τις κλειστές προνοιακές δομές μας. Δεύτερον, σε συνεργασία με τον ΕΟΔΥ «τρέχουμε» αυτό το δεκαήμερο, ώστε μέσα στο τέλος της εβδομάδας να έχουν γίνει μοριακοί έλεγχοι σε όλες από τις 300 μονάδες φιλοξενίας ηλικιωμένων σε όλη την επικράτεια. Μιλάμε για τεστ σε πάνω από 6.000 εργαζόμενους. Τρίτη δέσμη μέτρων είναι η οργάνωση ελέγχων τήρησης των αυστηρότερων πρωτοκόλλων που έχουμε πάρει, έτσι ώστε και με την Εθνική Αρχή Διαφάνειας, αλλά και με τη Γενική Γραμματεία Προστασίας του Καταναλωτή και του Εμπορίου να διασφαλίσουμε ότι οργανωμένα καλύπτουμε μέχρι το τέλος του μήνα αυτού όλες τις δομές στη χώρα μας.

Σε αυτό, ακριβώς, το πλαίσιο και υπεράνω των αρμοδιοτήτων μας, ως Υπουργείο Εργασίας και Κοινωνικών Υποθέσεων αναλάβαμε το συντονισμό των δράσεων των, κατεξοχήν, αρμόδιων Περιφερειών με το κεντρικό κράτος και τις υπηρεσίες του. Για την καλύτερη εφαρμογή και επιτήρηση των όσων ανακοινώσαμε, προχωρούμε σήμερα και στην πρόταξη διατάξεων για τη θεσμοθέτηση κατάλληλων οργάνων για την καλύτερη επιχειρησιακή οργάνωση και παρακολούθηση των ειδικών αυτών μέτρων.

Ειδικότερα με το άρθρο 23 του σχεδίου νόμου, εισάγουμε εξουσιοδοτική διάταξη για τη σύσταση συλλογικών οργάνων για την προστασία των ευπαθών ομάδων του πληθυσμού που διαβιούν σε κλειστές δομές. Με το προτεινόμενο άρθρο παρέχεται εξουσιοδότηση στους αρμόδιους Υπουργούς, δηλαδή, στους Υπουργούς Ανάπτυξης και Επενδύσεων, τον Υπουργό Προστασίας του Πολίτη, Εργασίας και Κοινωνικών Υποθέσεων, Υγείας και του Υπουργού Εσωτερικών, για τη σύσταση συλλογικών οργάνων, με σκοπό την προστασία των ευπαθών ομάδων, τον καθορισμό των αρμοδιοτήτων τους και τη ρύθμιση κάθε ειδικότερου θέματος σχετικού με την εφαρμογή της προτεινόμενης αυτής διάταξης.

Ειδικότερα, όπως έχουμε, ήδη, προαναγγείλει, με την έγκριση της εξουσιοδότησης θα προχωρήσουμε στη σύσταση δύο επιτροπών, δύο ουσιαστικών και αποτελεσματικών ομάδων εργασίας. Κατά πρώτον, θα συστήσουμε την Επιτροπή Προστασίας Ευπαθών Ομάδων με βασική αρμοδιότητα την παρακολούθηση των δεδομένων που σχετίζονται με την εξέλιξη της διασποράς του κορονοϊού Covid-19 στις δομές αυτές. Στη βάση αυτών των δεδομένων θα γίνεται και ο γενικός συντονισμός των φορέων που είναι αρμόδιοι για την εφαρμογή των μέτρων για την προστασία των ευάλωτων συμπολιτών μας από τον κορονοϊό. Θα επιτυγχάνεται ο καλύτερος συντονισμός των στοχευμένων ελέγχων εφαρμογής των μέτρων αυτών από τα αρμόδια όργανα, ενώ στο ρόλο της θα περιλαμβάνει και υποβολή προτάσεων στους συναρμόδιους Υφυπουργούς για τη λήψη νέων μέτρων ή την τροποποίηση των ισχυόντων, εφόσον κάτι τέτοιο απαιτείται.

Τα μέλη της Επιτροπής Προστασίας Ευπαθών Ομάδων θα είναι, ο αρμόδιος για θέματα Κοινωνικής Πρόνοιας, Υπουργός Εργασίας και Κοινωνικών Υποθέσεων, ως Πρόεδρος, ο Γενικός Γραμματέας Κοινωνικής Αλληλεγγύης και Καταπολέμησης της Φτώχειας, ο Πρόεδρος του ΕΟΔΥ, ο Γενικός Γραμματέας Πολιτικής Προστασίας, ο Διοικητής της Εθνικής Αρχής Διαφάνειας, ο Γενικός Γραμματέας Εμπορίου και Προστασίας του Καταναλωτή και ο Πρόεδρος της Ένωσης Περιφερειών Ελλάδος. Η Επιτροπή Προστασίας Ευπαθών Ομάδων θα συγκροτείται με απόφαση του αρμόδιου για θέματα κοινωνικής πρόνοιας Υπουργού Εργασίας Κοινωνικών Υποθέσεων και θα συνεδριάζει, τουλάχιστον, μία φορά τη βδομάδα.

Το δεύτερο όργανο που θα συσταθεί είναι η Επιτροπή Εποπτείας, η οποία θα συγκεντρώνει τις πληροφορίες από όλες τις δομές της χώρας μέσω του ερωτηματολογίου των εργαζομένων, ώστε να υπάρχει άμεση και καθολική αποτύπωση της κατάστασης, ανά πάσα στιγμή, σε όλη την επικράτεια. Τα μέλη της θα είναι ένας εκπρόσωπος του Υπουργείου Εργασίας και Κοινωνικών Υποθέσεων, ως Πρόεδρος, ένας εκπρόσωπος του Εθνικού Οργανισμού Δημόσιας Υγείας, ένας εκπρόσωπος της Γενικής Γραμματείας Πολιτικής Προστασίας, εκπρόσωπος της Εθνικής Αρχής Διαφάνειας, της Γενικής Γραμματείας Εμπορίου και Προστασίας του Καταναλωτή και ένας εκπρόσωπος κάθε Περιφέρειας, τον οποίο ορίζει με απόφασή του ο οικείος Περιφερειάρχης.

Κυρίες και κύριοι Βουλευτές, έχοντας ολοκληρώσει την παρουσίαση, όσων στο σχέδιο νόμου αφορούν στις αρμοδιότητες της πρόνοιας, θα συνεχίσω παρουσιάζοντας τα άρθρα που σχετίζονται με το κομμάτι των αρμοδιοτήτων εργασίας του Υπουργείου μας. Πρόκειται για τα άρθρα 10 έως 21 του σχεδίου νόμου, τα οποία και θα παρουσιάσω συνοπτικά.

Στο άρθρο 10, καθορίζεται η διευθέτηση του χρόνου εργασίας που προκύπτει από την απουσία του εργαζομένου από την εργασία του λόγω καραντίνας σε δύο άξονες. Πρώτον, με τη δυνατότητα παροχής εργασίας εξ αποστάσεως. Αν αυτό δεν είναι δυνατόν, τότε αναπληρώνεται το χρονικό διάστημα της απουσίας του εργαζόμενου από την εργασία του με απασχόληση έως μία ημέρα ημερησίως σε άλλες εργάσιμες ημέρες από τη λήξη του περιορισμού και μέχρι τη συμπλήρωση του ημίσεος.

Με το άρθρο 11, παρέχουμε, τουλάχιστον, δεκατετραήμερη άδεια για γονείς, των οποίων τα παιδιά θα νοσήσουν από τον COVID -19, επιπρόσθετα προς άλλες άδειες που αφορούν στην ασθένεια ή στη νοσηλεία των παιδιών. Σε αυτή την περίπτωση, οι αποδοχές θα καταβάλλονται κατά 2/3 από τον εργοδότη και κατά 1/3 από τον Κρατικό Προϋπολογισμό.

Στο άρθρο 12, εισάγουμε μία ευνοϊκή πρόβλεψη για τους εποχικά εργαζόμενους σε τουριστικά και επισιτιστικά επαγγέλματα, μειώνοντας τον απαιτούμενο αριθμό αναγκαίων ημερών ασφάλισης για την καταβολή του επιδόματος ανεργίας από 100 σε 50, ειδικά για το έτος 2020.

Ιδιαίτερα σημαντικό είναι και το άρθρο 13, με το οποίο επεκτείνεται η χρονική διάρκεια ισχύος του μηχανισμού ενίσχυσης της απασχόλησης με τη μορφή οικονομικής ενίσχυσης βραχυχρόνιας εργασίας, «Συν-Εργασία», δηλαδή, έως 3/12 του 2020 για όλες τις επιχειρήσεις - εργοδότες που εντάσσονται σε αυτό. Βασικός μας στόχος, φυσικά, με αυτή τη ρύθμιση είναι η διατήρηση των θέσεων εργασίας.

Ακολούθως, στο άρθρο 14, προβλέπουμε την αναστολή συμβάσεων εργασίας εργαζομένων σε επιχειρήσεις - εργοδότες που πλήττονται σημαντικά για τον μήνα Οκτώβριο, με βάση τους σχετικούς ΚΑΔ τους, ενώ οι εργαζόμενοι αυτοί καθίστανται δικαιούχοι αποζημίωσης ειδικού σκοπού. Ακολούθως, στο άρθρο 14, προβλέπουμε την αναστολή συμβάσεων εργασίας εργαζομένων σε επιχειρήσεις - εργοδότες που πλήττονται συστηματικά για το μήνα Οκτώβριο με βάση τους ΚΑΔ τους.

Με άρθρο 15, ερχόμαστε να στηρίξουμε τον κόσμο των επαγγελματιών της Τέχνης και του Πολιτισμού, ξεναγών και τουριστικών συνοδών, καθιστώντας τους δικαιούχους αποζημίωσης ειδικού σκοπού, ενώ, επιπλέον, το σύνολο των ασφαλιστικών εισφορών τους θα καταβάλλεται από τον Κρατικό Προϋπολογισμό.

Στο άρθρο 16, ρυθμίζονται ζητήματα που αφορούν στην καταβολή αποζημίωσης ειδικού σκοπού, ενώ με το άρθρο 17 ρυθμίζεται ο τρόπος καταβολής του επιδόματος εορτών Χριστουγέννων του 2020 για τους εργαζόμενους οι επιχειρήσεις των οποίων η δραστηριότητα έχει ανασταλεί με εντολή δημόσιας αρχής ή ανήκουν στους κλάδους που πλήττονται σημαντικά και σε εργαζόμενους των οποίων οι συμβάσεις εργασίας τίθενται σε αναστολή. Στην περίπτωση κατά την οποία η εργασιακή σύμβαση τίθεται σε αναστολή, δικαιούνται το ποσό, εκ του επιδόματος εορτών Χριστουγέννων, που αντιστοιχεί στο χρονικό διάστημα αναστολής της εργασιακής σύμβασης και καταβάλλεται και πάλι από τον Κρατικό Προϋπολογισμό. Το επίδομα εορτών Χριστουγέννων 2020 υπολογίζεται επί του ποσού της αποζημίωσης ειδικού σκοπού.

Το άρθρο 18, αφορά στην παράταση ισχύος μέχρι την 31/12/2020 της δυνατότητας των επιχειρήσεων εργοδοτών να απασχολούν υπερωριακά εργαζόμενους που έχουν εξαντλήσει τα ανώτατα επιτρεπόμενα όρια υπερωριακής απασχόλησης, χωρίς τη σχετική απόφαση- έγκριση του Υπουργείου Εργασίας και Κοινωνικών Υποθέσεων, πάντοτε με την τήρηση όλων των σχετικών προστατευτικών διατάξεων για τα χρονικά όρια εργασίας.

Με το άρθρο 19, και λόγω των έκτακτων συνθηκών της πανδημίας, καθορίζονται νέες προθεσμίες για την εκκίνηση της διαδικασίας διαμόρφωσης του κατώτατου μισθού και του κατώτατου ημερομισθίου.

Το άρθρο 20, παρατείνει τη θητεία των διοικητικών οργάνων των συνδικαλιστικών οργανώσεων εργαζομένων και εργοδοτών, για τις συνδικαλιστικές οργανώσεις της παρ. 1 του άρθρου 9 του ν. 1264/82 για τις εργοδοτικές οργανώσεις, καθώς και για τα Ν.Π.Ι.Δ., τα μέλη της διοίκησης των οποίων εκλέγονται από μέλη συνδικαλιστικών οργανώσεων του ν. 1264/82 μέχρι την 31η Δεκεμβρίου του 2020, λόγω της αδυναμίας συντήρησης οργάνων και διεξαγωγής εκλογών.

Τέλος, με το άρθρο 21, γίνεται επέκταση του συμψηφισμού απαιτήσεων δικαιούχων του άρθρου 87 του ν. 4706/20 και σε απαιτήσεις του Κέντρου Είσπραξης Ασφαλιστικών Εισφορών και φορέων Κοινωνικής Ασφάλισης και διενεργείται παρακράτηση και απόδοση σε αυτούς των παρακρατούμενων ποσών.

Με το σύνολο των διατάξεων που σας παρουσίασα, η Κυβέρνηση και σε ότι μας αφορά το Υπουργείο Εργασίας, λαμβάνει όλα τα απαραίτητα και ενδεικνυόμενα μέτρα για την αντιμετώπιση των συνεπειών της πανδημίας στους τομείς εργασίας και πρόνοιας.

**ΔΙΟΝΥΣΙΟΣ ΣΤΑΜΕΝΙΤΗΣ (Προεδρεύων των Επιτροπών):** Τον λόγο έχει ο κ. Αποστόλου.

**ΕΥΑΓΓΕΛΟΣ ΑΠΟΣΤΟΛΟΥ (Εισηγητής της Μειοψηφίας):** Συγνώμη, κύριε Πρόεδρε. Αυτά που μας διάβασε η κυρία Υπουργός ήταν νομοσχέδιο, τροπολογία, διευκρίνιση; Τι ήταν; Γιατί, τώρα τελειώνει η συζήτηση ουσιαστικά στις Επιτροπές και βρισκόμαστε μπροστά σε καινούργια ερωτήματα.

**ΔΙΟΝΥΣΙΟΣ ΣΤΑΜΕΝΙΤΗΣ (Προεδρεύων των Επιτροπών):** Τον λόγο έχει ο κ. Κατρίνης.

**ΜΙΧΑΗΛ ΚΑΤΡΙΝΗΣ:** Κύριε πρόεδρε, θα μου επιτρέψετε να ξεκινήσω την τοποθέτησή μου, με όσα πρωτοφανή είδαν σήμερα το φως της δημοσιότητας, δια χειρός Πρωθυπουργού και έχουν σχέση, βεβαίως, με τη συμφωνία στην τριμερή του Βερολίνου, τότε, που όταν αποκαλύφθηκε, πηγές της Κυβέρνησης έλεγαν ότι είναι μία συνάντηση «μεσαίου» έως «χαμηλού» διπλωματικού επιπέδου και τελικά υπήρχε έγγραφη συμφωνία, για την οποία ο Πρωθυπουργός ουδέποτε συζήτησε, προφανώς ούτε στο Συμβούλιο Πολιτικών Αρχηγών, που το Κίνημα Αλλαγής ζητά εδώ και 8 - 9 μήνες- αλλά ούτε στην κατ’ ιδίαν συνάντηση, τουλάχιστον, από αυτά που είδαν το φως της δημοσιότητας με τους πολιτικούς αρχηγούς.

Εμείς, λοιπόν, επιμένουμε και ζητάμε να ξέρουμε ποιο είναι το περιεχόμενο της συμφωνίας, με την οποία εξουσιοδοτήθηκε διπλωματικός σύμβουλος από τον Πρωθυπουργό να πάει στο Βερολίνο και αν τελικά ο κ. Μητσοτάκης έχει αποφασίσει να κινείται με όρους «μυστικής» διπλωματίας σε ευαίσθητα εθνικά θέματα, χωρίς να έχει ούτε εξουσιοδότηση, ούτε την ομοφωνία του πολιτικού συστήματος, όπως θα απαιτείτο σε ανάλογη συγκυρία και όπως έκαναν οι προκάτοχοί του σε ανάλογης σημασίας και εθνικής εμβέλειας θέματα στο παρελθόν.

Επανέρχομαι, λοιπόν στο νομοσχέδιο. Συζητάμε σήμερα δύο Πράξεις Νομοθετικού Περιεχομένου με διάφορες λοιπές διατάξεις, κατά τη συνήθη πρακτική της Κυβέρνησης. Χαρακτηριστικά θα πω για το άρθρο 51, όπου ενσωματώνεται διάταξη που είναι σε νομοσχέδιο του Υπουργείου Εσωτερικών σε διαβούλευση και ξαφνικά μπαίνει στο νομοσχέδιο αυτό σε διατάξεις άσχετες, δίνοντας, περαιτέρω, αρμοδιότητες στην Οικονομική Επιτροπή «αδυνατίζοντας», βεβαίως, την πολυφωνία και τη δημοκρατία στα Δημοτικά Συμβούλια. Αυτό το χαρακτηριστικό αποδεικτικό μόνο. Μας δίνει, όμως, και τη δυνατότητα η σημερινή συζήτηση να κάνουμε μία δίκαιη και ειλικρινή αποτίμηση των Πράξεων Νομοθετικού Περιεχομένου, από τότε που τέθηκαν σε ισχύ, μέχρι σήμερα που κυρώνονται, γιατί όλα πρέπει τελικά να εκτιμώνται και να αποτιμώνται στη βάση της αποτελεσματικότητάς τους και για την οικονομία αλλά και για τους πολίτες.

Άκουσα με ενδιαφέρον τον Αναπληρωτή Υπουργό Οικονομικών, τον κ. Σκυλακάκη, να λέει ότι τα πράγματα είναι πολύ καλά, ότι η ύφεση είναι σε ελεγχόμενο επίπεδο, μόλις 15% το β΄ τρίμηνο και ότι είμαστε πολύ καλά γιατί είμαστε κάτω από τον μέσο όρο της ευρωζώνης. Αυτό, βεβαίως, συνεχίζει τις, διθυραμβικού χαρακτήρα, δηλώσεις συνολικά του οικονομικού επιτελείου, ότι φέτος θα έχουμε ύφεση μόλις 8%, χωρίς ακόμη να έχουμε εκτίμηση του γ΄ τριμήνου που είναι και το πιο κρίσιμο, λόγω της συμμετοχής του Τουρισμού. Εγώ, δεν καταλαβαίνω την «ελαφρότητα» με την οποία το οικονομικό επιτελείο προβαίνει σε τόσο πρόωρες δηλώσεις. Βεβαίως, πανηγυρίζει η Ν.Δ. για το 1,1% επιτόκιο δανεισμού από τις αγορές. Δεν ξέρω αν οι Έλληνες πολίτες και οι επαγγελματίες αυτό το καταλαβαίνουν στην καθημερινότητα και σε αυτές τις συνθήκες.

Έβαλε και μία διάσταση, ο κ. Σκυλακάκης, για την «απορρόφηση» των πόρων του Ταμείου Ανάκαμψης που φοβάμαι, ότι αν ακολουθήσει την ταχύτητα με την οποία η σημερινή Κυβέρνηση «απορροφά» τους πόρους του ΕΣΠΑ προ κορονοϊού,-γιατί είχαμε τον Φλεβάρη το 35% «απορρόφηση» και μετά λόγω της ευελιξίας φθάσαμε το 55%- ότι δεν θα έχουμε και τόσο καλά αποτελέσματα.

Μίλησε, όμως, και για την αναμόρφωση του Προϋπολογισμού και για τα 600 εκατομμύρια, επιπλέον, για τα εξοπλιστικά προγράμματα. Αυτό μου έφερε, κύριε Πρόεδρε, στη μνήμη, τον Δεκέμβριο του 2019, όταν σε αυτή την Αίθουσα το Κίνημα Αλλαγής στηλίτευσε τη μείωση του Προϋπολογισμού του Υπουργείου Εθνικής Άμυνας, δύο μήνες μετά την υπογραφή του Τούρκο Λιβυκού Μνημονίου και όταν η αναθεωρητική στρατηγική της Τουρκίας ήταν, πλέον, εμφανής, και τότε κατηγορηθήκαμε και από την Κυβέρνηση και από μερίδα του Τύπου, γιατί δεν ψηφίσαμε τη μείωση του Προϋπολογισμού του Υπουργείου Εθνικής Άμυνας σε αυτήν την ευαίσθητη για τα εξωτερικά θέματα περίοδο.

Έρχεται, λοιπόν, η Κυβέρνηση σήμερα, δέκα μήνες μετά, να αποδεχθεί ότι έκανε λάθος και γι’ αυτό και προβαίνει σε αναμόρφωση του Προϋπολογισμού. Βεβαίως, και έπρεπε και για λόγους εθνικής σημασίας, αλλά και σημειολογικούς να το έχει κάνει πολλούς μήνες νωρίτερα.

Βέβαια, η Κυβέρνηση, όπως είπε ο Υπουργός Οικονομικών, εντάσσει τα 600 εκατ. € αμυντικών δαπανών στα μέτρα τόνωσης της οικονομίας 10 δις €, το επόμενο διάστημα, στα οποία βάζει τα 1,4 δις €, των αναδρομικών που τα έχει εξαγγείλει και τα έχει ψηφίσει, τις μεταθέσεις υποχρεώσεων για τον Απρίλιο, τη μείωση της προκαταβολής φόρου, λέτε και δεν γνωρίζουμε όλοι, ότι συμφέρει τα δημοσιονομικά της Κυβέρνησης το να πάρει λιγότερη προκαταβολή για να μην αναγκαστεί να την επιστρέψει του χρόνου, όπου θα υπάρχει κάποιος στόχος και δεν θα είναι τα πράγματα, όπως είναι φέτος με όρους δημοσιονομικής χαλαρότητας, και μένει μόνο το 1,2 δις € επιστρεπτέας προκαταβολής, που είναι, πραγματικά, το μοναδικό μέτρο τόνωσης της ρευστότητας της οικονομίας, γιατί τα «εργαλεία» ρευστότητας, παρά τις ανακοινώσεις της Αναπτυξιακής Τράπεζας για 3,9 δις € εγκρίσεις, το πόσες είναι οι εκταμιεύσεις μέχρι σήμερα, δεν μας έχει απαντήσει, ούτε ο Υπουργός Ανάπτυξης, ούτε η Πρόεδρος της Αναπτυξιακής Τράπεζας. Δηλαδή, πόσα λεφτά έχουν μπει στις επιχειρήσεις, όχι πόσα έχουν εγκριθεί. Η επιστρεπτέα προκαταβολή, λοιπόν, παραμένει το μοναδικό πραγματικό «εργαλείο» ρευστότητας.

Την ίδια στιγμή, επειδή πρέπει να κρίνουμε τα μέτρα που είναι στην ΠΝΠ, σε σχέση με την οικονομική και κοινωνική πραγματικότητα, αναφέρω, ενδεικτικά, την έρευνα της ΓΣΕΒΕΕ. Σύμφωνα με αυτή οκτώ στις δέκα επιχειρήσεις δηλώνουν μειωμένο τζίρο, μειωμένη ρευστότητα, επιδείνωση οικονομικής κατάστασης και μείωση του δείκτη οικονομικού κλίματος με 46 μονάδες τον Ιούλιο. Την ίδια στιγμή, η ΓΣΕΒΕΕ αποκαλύπτει ότι μία στις τέσσερις επιχειρήσεις έχει ληξιπρόθεσμες οφειλές στην εφορία, μία στις τέσσερις επιχειρήσεις χρωστάει στον ΟΑΕΕ, μία στις έξι στο ΙΚΑ, μία στις πέντε χρωστάει στις τράπεζες και μία στις τρεις καθυστερεί τα ενοίκια, που ορθώς μειώνει η συγκεκριμένη Πράξη Νομοθετικού Περιεχομένου και επεκτείνει τη μείωση ενοικίου για έναν μήνα ακόμη και για τη φοιτητική στέγη. Όμως, αυτή είναι η πραγματικότητα, ότι οι επιχειρήσεις, όλα αυτά που έχουν νομοθετηθεί και όλα αυτά που έχουν εξαγγελθεί, όχι μόνο δεν τα βλέπουν στην καθημερινότητα, αλλά, δυστυχώς, και η κατάσταση επιδεινώνεται.

Όπως, επίσης, και στο θέμα της εργασίας χάθηκαν, σύμφωνα με την εκτίμηση της ΓΣΕΒΕΕ, 117.000 εργασίας. Ωραία τα είπε η κυρία Υφυπουργός, αλλά απέχει η πραγματικότητα της Κυβέρνησης από την πραγματικότητα που ζουν οι εργαζόμενοι σήμερα στη χώρα. Δυστυχώς, η εκτίμηση είναι ότι θα χαθούν 100.000 θέσεις εργασίας. Μάλιστα, η ΕΛΣΤΑΤ, σήμερα, ανακοίνωσε ότι ανέβηκε ανεργία στο 18,3% τον Ιούλιο του 2020, σε σχέση με πέρυσι.

Άρα, σε όλη αυτή τη δύσκολη κατάσταση, η Κυβέρνηση δεν αποφάσισε να δώσει τα χρήματα εκεί που έπρεπε, αλλά άφησε να διανεμηθούν με κριτήρια των τραπεζών εκεί που ήθελαν μόνο οι τράπεζες, οι οποίες ανακοίνωσαν αποτελέσματα εξαμήνου και έχουν αυξημένα έσοδα από τόκους και λόγω των χρημάτων από τα «εργαλεία» ρευστότητας τα οποία ενέκριναν, αλλά και λόγω των χρημάτων που εισπράττουν. Ναι, εισπράττουν από το Πρόγραμμα Ανταλλαγής Ομολόγων της Ευρωπαϊκής Κεντρικής Τράπεζας. Αποφάσισαν, λοιπόν, να δοθούν σε συγκεκριμένες επιχειρήσεις, «σφίγγοντας τη θηλιά γύρω από το λαιμό» της πλειοψηφίας των επιχειρήσεων.

Άρα, κύριε Πρόεδρε, θα πρέπει να ερωτηθεί η Κυβέρνηση, αν όλα αυτά που ψηφίζονται, σήμερα, έχουν αντίκτυπο και βελτιώνουν μία πολύ δύσκολη κατάσταση. Φοβάμαι ότι αυτό δεν γίνεται και θα πρέπει το επόμενο διάστημα -περιμένουμε και τις δηλώσεις και τις εξαγγελίες του Πρωθυπουργού το Σάββατο- θα πρέπει με πολύ γρήγορους ρυθμούς να πάρει δραστικά μέτρα για να μην έχουμε μαζικά «λουκέτα» το φθινόπωρο και την τραγωδία, μετά από δέκα χρόνια οικονομικής κρίσης, επιχειρήσεις να αναγκαστούν να κλείσουν λόγω τριών μηνών κλεισίματος της αγοράς.

Ευχαριστώ.

**ΔΙΟΝΥΣΙΟΣ ΣΤΑΜΕΝΙΤΗΣ (Προεδρεύων των Επιτροπών):** Τον λόγο έχει ο κ. Ξανθός.

**ΑΝΔΡΕΑΣ ΞΑΝΘΟΣ:** Ευχαριστώ, κύριε Πρόεδρε. Ολοκληρώνουμε τη συζήτηση των ΠΝΠ στις Επιτροπές και η γενική εικόνα είναι ότι είμαστε σε μία φάση σοβαρής κρίσης και υγειονομικής και κοινωνικής και οικονομικής. Το νομοσχέδιο αυτό δεν δίνει σήμα, ότι υπάρχει σχέδιο έκτακτης ανάγκης και μία ολοκληρωμένη παρέμβαση επούλωσης «πληγών». Η Κυβέρνηση δεν «θωρακίζει», ούτε το δημόσιο σύστημα υγείας, ούτε την πραγματική οικονομία, ούτε τον κόσμο της εργασίας, ούτε, γενικά, την κοινωνία, τους πολίτες, οι οποίοι ζουν σε ένα κλίμα αβεβαιότητας και ανασφάλειας. Δεν μείναμε ασφαλείς, το ξέρουμε. Η μεγάλη «μάχη» και το μεγάλο στοίχημα είναι να παραμείνουμε «όρθιοι» ως χώρα και ως κοινωνία.

Αντιπαρέρχομαι την αναφορά του Εισηγητή της Ν.Δ., ότι ο ΣΥΡΙΖΑ ασκεί «τυχοδιωκτική» και λαϊκίστικη αντιπολίτευση. Ξέρει πολύ καλά η κοινωνία στη χώρα μας, ότι και ο ΣΥΡΙΖΑ με τον θεσμικό του ρόλο, αλλά και το σύνολο, σχεδόν, του πολιτικού συστήματος επέδειξαν στάση ευθύνης σε αυτή τη μεγάλη και πρωτόγνωρη κρίση. Και ακριβώς γι’ αυτό το λόγο έχουμε αξιοπιστία αυτή την περίοδο, που εντοπίζουμε προβλήματα και ασκούμε τεκμηριωμένη κριτική και υπάρχουν και «ευήκοα ώτα» στην κοινωνία για την παρέμβαση αυτή και για τις εναλλακτικές προτάσεις που καταθέτουμε.

Είπε ο Εισηγητής της Ν.Δ. ότι «χαλάμε τον κόσμο για τα τεστ». Η απάντηση είναι πολύ απλή. Θα συνεχίσουμε να «χαλάμε τον κόσμο» όσο, αγαπητέ Υπουργέ, συνεχίζετε να μην απαντάτε. Είναι η τρίτη φορά που το θέτω το θέμα. Δεν έχει καμία σχέση η απάντηση η προηγούμενη για τον τρόπο εφοδιασμού του ΕΚΕΑ, τα αντιδραστήρια κ.λπ..

Το ερώτημα είναι ένα. Όταν προέκυψε μία δεδομένη αδυναμία του δημόσιου συστήματος υγείας να καλύψει τις ανάγκες, πώς επιλέγεται ένα συγκεκριμένο εργαστήριο και στέλνει γράμμα και οδηγία η 1η ΥΠΕ όλα τα δείγματα των νοσοκομείων της Αθήνας να κατευθύνονται εκεί; Αυτό είναι το θέμα. Αυτό είναι σκανδαλώδες. Δεν θέλετε να το καταλάβετε; Εκτίθεστε. Επειδή μιλήσατε για εμπιστοσύνη. Για να υπάρχει εμπιστοσύνη στους ανθρώπους, ειδικά της Επιστημονικής Επιτροπής, και για να συνεχίσει η κοινωνία να παρακολουθεί και να εμπιστεύεται και να υπάρχει κύρος και υπόληψη των εμπειρογνωμόνων μας, των εξαιρετικών εμπειρογνωμόνων μας και των ειδικών μας, πρέπει να μην υπάρχουν «σκιές» και πρέπει να δώσετε απαντήσεις και πρέπει να βάλετε και θεσμικές ρήτρες αυτήν την περίοδο που θα «θωρακίσουν» το κύρος της Επιτροπής.

Έκανε μία αναφορά ο Εισηγητής της Ν.Δ. και για τις ΜΕΘ. Την κάνετε με πολύ πομπώδη τρόπο και κομπασμό, θα έλεγα, όλη την προηγούμενη περίοδο. Μας λέτε ότι διπλασιάσατε τα κρεβάτια εντατικής. Ξέρετε πολύ καλά ότι αυτό δεν ισχύει. Είχαμε, όντως, 560 κρεβάτια, όταν ξεκίνησε πανδημία, έχοντας προσθέσει 120 μέσα σε περίοδο κρίσης και λιτότητας και μνημονίων και χωρίς να έχουμε πανδημία. Κάποια στιγμή, είπατε ότι τα πήγατε στα 1071, έχοντας κάνει τι; Μια εσωτερική μετατροπή κλινών ειδικής φροντίδας που είχαν άλλη χρήση και λόγω του εσωτερικού lockdown του συστήματος μετατράπηκαν προσωρινά σε κλίνες ΜΕΘ.

Πριν από λίγο καιρό βγήκε ο Υπουργός και είπε ότι τώρα έχουμε 900 κρεβάτια. Εάν βγάλουμε τα 200, περίπου, κρεβάτια που έχει ο ιδιωτικός τομέας και τα στρατιωτικά νοσοκομεία, το σύστημα υγείας έχει 700. Δηλαδή, τα αυξήσατε κατά 140. Μην κοροϊδεύετε, λοιπόν, λέγοντας ότι διπλασιάσατε τις κλίνες ΜΕΘ. Ακόμη και αυτή η αύξηση, η οποία καλώς έγινε, είναι επισφαλής στον βαθμό που δεν συνοδεύεται με μόνιμη στελέχωση νοσηλευτικού και ιατρικού προσωπικού. Περιμένουμε να δούμε την προκήρυξη για τις θέσεις των γιατρών και φυσικά για αντίστοιχη ενίσχυση με θέσεις νοσηλευτών.

Τέλος, σε ότι αφορά στο θέμα των εμβολίων, επειδή υπάρχει η ρύθμιση στο νομοσχέδιο. Εξακολουθώ να μην καταλαβαίνω, κύριε Κοντοζαμάνη, ποιος θα πληρώσει αυτή τη δαπάνη, τα 150 εκατομμύρια. Θα προσαυξηθεί στον προϋπολογισμό του ΕΟΠΥΥ για τις, πλην φαρμάκου, δαπάνες, τώρα που εξαιρέθηκε από τον «κλειστό» προϋπολογισμό του φαρμάκου ή θα συνοδευτεί με περικοπή άλλων παροχών, ή αναζητείτε επιχορηγήσεις από ευρωπαϊκούς πόρους για να καλύψετε αυτό το κενό; Θέλω μία σαφέστατη απάντηση.

Για το θέμα των εμβολίων. Επειδή εδώ έχουν ειπωθεί πάρα πολλά, νομίζω ότι θα πρέπει να είσαστε πολύ πιο φειδωλοί στις δημόσιες τοποθετήσεις σας. Εγώ καταλαβαίνω την ανάγκη, προφανώς, να βγει ο Υπουργός Υγείας και να πει ότι υπάρχει μία αισιόδοξη προοπτική κάποια στιγμή. Το έχει ανάγκη η κοινωνία να δει ένα «φως στο βάθος του τούνελ», ότι μετά από κάποιους μήνες μπορεί στην παγκόσμια κοινότητα να υπάρχει η δυνατότητα να έχουμε εμβόλιο και άρα να μην έχουμε όλη αυτή τη μεγάλη αγωνία για την εξέλιξη της πανδημίας. Όμως, από το σημείο αυτό, μέχρι να προαναγγέλλονται χρονοδιαγράμματα για δόσεις που θα έρθουν τον Δεκέμβριο, για ένα εμβόλιο το οποίο πριν από δύο μέρες, επειδή βρέθηκε παρενέργεια σε κάποιους ασθενείς, «πάγωσε» αμέσως η διαδικασία, άρα επιβεβαιώνεται αυτό που έλεγαν οι επιστήμονες, ότι αυτά τα θέματα είναι πολύ ευαίσθητα και ότι πρέπει να δώσουμε πολύ μεγάλο βάρος στην ασφάλεια και την αποτελεσματικότητα του εμβολίου, ακριβώς, για να μην δώσουμε το περιθώριο σε κανέναν, ο οποίος είναι συνωμοσιολόγος και αμφισβητεί την αναγκαιότητα του εμβολιασμού και επηρεάζεται από διάφορες απόψεις και δοξασίες, που, δυστυχώς ,έχουν κοινωνική επιρροή αυτή την περίοδο, υπάρχει τεράστια διαφορά. Άρα, για να προστατεύσουμε το κύρος και την αξία των εμβολιασμών, πρέπει να είμαστε πολύ προσεκτικοί και να μην υπάρχει πρόθεση και διάθεση πολιτικής «εργαλειοποίησης», γιατί αυτό πάτε να κάνετε. Πηγαίνετε να χρησιμοποιήσετε την προοπτική του να έχουμε εμβόλιο και μάλιστα δωρεάν. Εννοείται ότι θα είναι δωρεάν. Όλα τα εμβόλια που εγκρίνονται στο Εθνικό Πρόγραμμα Εμβολιασμών είναι δωρεάν σε αυτή τη χώρα. Δεν γίνεται επειδή έχει μεγαθυμία ο Πρωθυπουργός. Δεν είναι χορηγία προς τον ελληνικό λαό η δωρεάν χορήγηση εμβολίου για το Covid. Προφανώς, θα είναι δωρεάν.

Ο ΠΟΥ, λοιπόν, λέει ότι δεν αναμένονται μαζικοί εμβολιασμοί μέχρι τα μέσα του 2021. Όλοι είναι επιφυλακτικοί. Ο ΠΟΥ επιφυλακτικός, η Κομισιόν επιφυλακτική, οι επιστήμονες επιφυλακτικοί, ο αρμόδιος Επίτροπος Υγείας επιφυλακτικός. Οι πάντες. Στην Ελλάδα, ο Πρωθυπουργός και ο Υπουργός Υγείας, βγαίνουν και αναγγέλλουν, ότι όπου να ναι αρχίζουμε να εμβολιάζουμε. Σας παρακαλώ πάρα πολύ. Είναι πολύ σοβαρά θέματα αυτά. Προφανώς, όλοι θέλουμε και όλοι προσδοκούμε αυτή την εξέλιξη. Δεν επενδύουμε στην αποτυχία. Δεν επιχαίρουμε που καθυστερεί το εμβόλιο της Οξφόρδης, αλλά δεν μπορούμε να μην επισημάνουμε αυτήν την παρελκυστική και - επιτρέψτε μου να πω - λαϊκίστικη και δημαγωγική γραμμή. Πρόσβαση χρειαζόμαστε και μάλιστα για όλες τις χώρες και για όλους τους πολίτες του κόσμου. Όχι μόνο για τους ευρωπαίους πολίτες, διότι, όπως σωστά λέει ο Παγκόσμιος Οργανισμός Υγείας, το εμβόλιο είναι παγκόσμιο δημόσιο αγαθό και αν δεν είναι όλοι ασφαλείς, δεν είναι κανένας ασφαλής.

Επίσης, χρειάζεται μία απάντηση στο ζήτημα του κόστους και της συμμετοχής κάθε κράτους μέλους σε αυτή την παρέμβαση. Εδώ, λοιπόν, χρειάζεται μία συνολική αλλαγή πολιτικής φαρμάκου σε διεθνές επίπεδο με αφορμή την πανδημία, αμφισβήτησης των πατεντών, διαθεσιμότητα και πρόσβαση όλων των χωρών σε αυτά τα νέα προϊόντα που, πραγματικά, είναι η ριζική απάντηση στο πρόβλημα της πανδημίας. Ευχαριστώ.

**ΔΙΟΝΥΣΙΟΣ ΣΤΑΜΕΝΙΤΗΣ (Προεδρεύων των Επιτροπών)**: Απλά να πω, κύριε Ξανθέ, ότι αυτά που ανακοίνωσε ο Πρωθυπουργός και ο Υπουργός Υγείας επιβεβαιώθηκαν από την Ευρωπαϊκή Επιτροπή, σε ότι αφορά στα χρονοδιαγράμματα και τις ποσότητες.

Τον λόγο έχει η κυρία Αθανασίου.

**ΜΑΡΙΑ ΑΘΑΝΑΣΙΟΥ**: Κύριε Πρόεδρε, η ιστορία με το ονομαστικό επιτόκιο 1,2% που δανειζόμαστε, πρέπει να σταματήσει. Αυτό που έχει σημασία είναι το πραγματικό επιτόκιο που προκύπτει από το ονομαστικό, συν τον αποπληθωρισμό. Μόλις ανακοινώθηκε πως ο ετήσιος αποπληθωρισμός αυξήθηκε ξανά στο 1,9% από 1,8% προηγουμένως. Επομένως, το πραγματικό επιτόκιο είναι 3,1%, όσο, περίπου, τον Σεπτέμβρη του 2009, πριν τη χρεοκοπία της χώρας μας, προς γνώση.

Συνεχίζουμε και σήμερα τη συζήτηση για την κύρωση των δύο ΠΝΠ της από 10/8/2020 και 22/8/2020. Στο άρθρο 11, που αφορά τους πλημμυροπαθείς στην Εύβοια. Το γεγονός ξεχάστηκε μετά από, μόλις, δύο μέρες. Σύμφωνα με μαρτυρίες κατοίκων έπρεπε από μόνοι τους να προβούν στις απαραίτητες ενέργειες και σε ιδιωτικά συνεργεία για να τους βοηθήσουν να αντιμετωπίσουν τη δυσμενή κατάσταση, όπου, αναπάντεχα, περιήλθαν. Το παρόν άρθρο, κάνει λόγο για ένα ποσό, το οποίο είναι πενιχρό και μικρό, καθότι οι ζημιές ανέρχονται σε δεκάδες χιλιάδες ευρώ, ανά περίπτωση. Αφετέρου, δεν έχουν δοθεί τα χρήματα. Υπάρχουν πολίτες που η κατοικία τους έχει καταστραφεί και δεν μπορούν να την επιδιορθώσουν για να μείνουν. Προφανώς, και δεν θα φτάσουν γι’ αυτούς τους πολίτες τα 5.000 ευρώ. Θα έπρεπε να υπάρχουν και άλλα κριτήρια για να αποζημιωθούν ικανοποιητικά, όσοι επλήγησαν περισσότερο. Ας ελπίσουμε, τουλάχιστον, αυτή τη φορά να πληρωθούν άμεσα οι πληγέντες.

Σχετικά με το άρθρο 27, που αφορά στις μετεγγραφές. Πρέπει να σημειώσουμε ότι οι μεταγραφές πρέπει να έχουν καθορισμένο από πριν πλαίσιο, ώστε να μπορεί, στη συνέχεια, να υπάρχει ακρίβεια στον ορισμό του αριθμού των τμημάτων κάθε σχολικής μονάδας και να ορίζεται ο πίνακας των λειτουργικών κενών εκπαιδευτικών που θα πρέπει να καλυφθούν για τις ανάγκες του διδακτικού έτους. Η όποια επιτροπή, κατ’ εξαίρεση, μετεγγραφών είναι απαράδεκτη.

Στο άρθρο 32, κάνετε λόγο για τα λεγόμενα clawback. Όμως, η μεταβολή του μηχανισμού υπέρβασης της φαρμακευτικής δαπάνης δεν θα έχει επιτυχή αποτελέσματα. Η ανακατανομή αυτή με κανέναν τρόπο δεν εξυπηρετεί τον έλεγχο της φαρμακευτικής δαπάνης και τη μείωση του clawback, το οποίο βαίνει ανεξέλεγκτο για μία ακόμη χρονιά. Αντ' αυτού, το μόνο που επιτυγχάνει η συγκεκριμένη ρύθμιση είναι η αναδιανομή του βάρους από τα γενόσημα και τα παλαιά φαρμακευτικά προϊόντα στα νέα και καινοτόμα, τα οποία τόσο πολύ χρειάζεται η κοινωνία μας, εν μέσω πανδημίας. Τιμωρεί έτσι την ανάπτυξη της καινοτομίας και βρίσκεται σε πλήρη αναντιστοιχία με τις πρόσφατες εξαγγελίες της Κυβέρνησης για ενίσχυση της ανταγωνιστικότητας. Εξάλλου, ο, εν γένει, μηνιαίος επιμερισμός των φαρμακευτικών δαπανών γίνεται με τρόπο εσφαλμένο, καθώς για κάποιους μήνες μπορεί να υπάρχουν αυξημένες ανάγκες και για κάποιους άλλους μικρότερο.

Επιπλέον, η εξαίρεση των εμβολίων από 1/9/2020 από τους περιορισμούς των φαρμακευτικών δαπανών, μάς «γεννά» εύλογες σκέψεις περί του ότι η Κυβέρνηση, καλύπτοντας και ικανοποιώντας ίδια συμφέροντα, σπεύδει να προετοιμάσει το πλαίσιο για τον υποχρεωτικό εμβολιασμό για τον κορονοϊό, που εμείς ως ΕΛΛΗΝΙΚΗ ΛΥΣΗ διαφωνούμε ως προς το υποχρεωτικό κομμάτι, χωρίς ακόμη να έχει ολοκληρωθεί το στάδιο επιβεβαίωσης της καταλληλότητας κανενός εμβολίου. Η βεβιασμένη αυτή κίνηση, πέραν των εύλογων σκέψεων, στις οποίες μας οδηγεί, αποδεικνύει την επιπολαιότητα της Κυβέρνησης, που στον «βωμό» εξυπηρέτησης ιδίων συμφερόντων, δεν διστάζει να θέσει σε κίνδυνο τη δημόσια υγεία -και δη τις ευπαθείς ομάδες του πληθυσμού- με τον υποχρεωτικό εμβολιασμό και με τα αμφιβόλου ποιότητας, αποτελεσματικότητας και παρενεργειών φάρμακα.

Όσον αφορά στις διατάξεις του Υπουργείου Εσωτερικών, έχω να σημειώσω τα εξής.

Στο άρθρο 46, γίνεται λόγος για δυνατότητα χρήσης διαθέσιμων αιθουσών Δημοτικών, Βρεφονηπιακών και Παιδικών Σταθμών και Σχολικών Μονάδων Πρωτοβάθμιας και Δευτεροβάθμιας Εκπαίδευσης. Ποιος είναι ο ακριβής σχεδιασμός, σε συνεργασία με το Υ.ΠΑΙ.Θ, ώστε αυτοί οι πολύτιμοι χώροι να χρησιμοποιηθούν για τη μείωση του αριθμού των μαθητών ανά τάξη, για να τηρούνται οι αποστάσεις ασφαλείας μεταξύ των μαθητών, ιδιαιτέρως των μαθητών του δημοτικού, για την αποφυγή διάδοσης του κορονοϊού, όπως επιβάλλει η επιστημονική κοινότητα; Δεν έχει γίνει γνωστή κάποια τέτοια κίνηση αποσυμφόρησης των τάξεων των 26, πλέον, μαθητών, ανά τμήμα, στα σχολεία των μεγάλων αστικών κέντρων. Στα Δημοτικά Σχολεία, συνηθίζεται οι μαθητές να μοιράζονται σε άλλα τμήματα, όταν απουσιάζει δάσκαλος που έχουν μάθημα. Θα συνεχιστεί αυτή η τακτική και εν μέσω κορονοϊού, παρά τις οδηγίες του ΕΟΔΥ που συστήνει συστηματική αποφυγή «ανάμειξης» των μαθητών που δεν ανήκουν στο ίδιο τμήμα;

Πρόκειται για μέτρα οριζόντια, πρόχειρα, χωρίς σχεδιασμό. Ίδια μέτρα για τα σχολεία όλης της επικράτειας, παρά την αναμφισβήτητη ανομοιογένεια, με μόνο σίγουρο μέτρο τις μάσκες, σε όλες τις βαθμίδες, ακόμη και στα παιδιά κάτω των 12 ετών. Τις μάσκες, που τα παιδάκια του Δημοτικού θα καταλήγουν ακόμη και να τις ανταλλάσσουν, αν κάποια άλλη τους φανεί πιο ωραία, με ό,τι συνεπάγεται αυτό στη διάδοση του ιού. Όμως, όπως ορίσατε, θα αναλάβει ο δάσκαλος να τα εκπαιδεύσει. Στους πολλαπλούς ρόλους του εκπαιδευτικού, λοιπόν, φέτος, προστίθεται και αυτός του παιδονόμου και του νοσηλευτή. Όσο πάτε, τους απομακρύνετε από το αντικείμενο των σπουδών τους.

Στο άρθρο 49, γίνεται αναφορά για υπερβολική επιβολή της γραφειοκρατίας. Δεν είναι δυνατόν, να υπάρχει τόση τυπικότητα και πολλαπλές γραφειοκρατικές διαδικασίες για υπαλλήλους με χρόνια νοσήματα ή καρκινοπαθείς. Να περνάει από παραπεμπτικό της αρμόδιας υπηρεσίας και να υπογράφεται ύστερα από γιατρό της υπηρεσίας. Γιατί βάζετε σε τέτοια ταλαιπωρία τους συγκεκριμένους ανθρώπους για κάτι το οποίο είναι αυταπόδεικτο; Αυτή είναι η κοινωνική σας πολιτική; Να γεμίζετε με άγχος τους πολίτες με βαριά νοσήματα και να τρέχουν να αποδείξουν τα αυτονόητα, κύριε Κοντοζαμάνη;

Τέλος, θα αναφερθώ στα αντιδραστήρια που είναι σε έλλειψη λόγω κακού προγραμματισμού, με συνέπεια να αναβάλλονται προγραμματισμένα από καιρό χειρουργεία. Αυτό σημαίνει για τον ασθενή παράταση αγωνίας, έξοδα, προεγχειρητική προετοιμασία και για το Κράτος νέα έξοδα, διότι θα απαιτηθεί νέο τεστ COVID που κοστίζει ακριβότερα, μάλιστα, τώρα που το αναθέσατε σε ιδιωτικό εργαστήριο. Από 13 ευρώ που κόστιζε, όταν ο έλεγχος γινόταν από το ΕΚΕΑ, τώρα το κόστος εκτοξεύθηκε στα 50 με 60 ευρώ. Γιατί αυτή η ανάθεση; Τώρα προσπαθείτε να αποδώσετε την ευθύνη στους γιατρούς του ΤΕΠ. Όμως, όταν επιβάλλατε τεστ σε όλους όσους επέστρεφαν από διακοπές, δεν ήταν επόμενο ότι θα μπλοκάρει το σύστημα; Οι γιατροί εκτέλεσαν εντολές. Δεν είναι υπεύθυνοι για την κακή οργάνωση και τις ανεπάρκειες του συστήματος. Εσείς, τις προβλέψεις κάνατε στον σχεδιασμό σας για να αποφευχθεί το πρόβλημα που προέκυψε;

Άκουσα από την Υφυπουργό ότι θα επαναλάβετε τα τεστ και σε όλες τις κλειστές δομές, δηλαδή, σε όλους τους λαθρομετανάστες. Δεν θέλω να επαναλαμβάνομαι για να θεωρηθώ «μπανάλ», αλλά δεν γίνεται να μην οδηγηθώ σε αυτά τα συμπεράσματα.

Ευχαριστώ πάρα πολύ.

**ΔΙΟΝΥΣΙΟΣ ΣΤΑΜΕΝΙΤΗΣ (Προεδρεύων των Επιτροπών):** Τον λόγο έχει ο κ. Βαρδάκης, μέσω διαδικτύου. Ορίστε, κύριε Βαρδάκη.

**ΣΩΚΡΑΤΗΣ ΒΑΡΔΑΚΗΣ:** Ευχαριστώ, κύριε Πρόεδρε. Κυρίες και κύριοι συνάδελφοι, κύριοι Υπουργοί, πιστεύω να ακούσατε προσεκτικά χθες τους φορείς και θέλω μία απάντηση, πραγματικά, για το ποιοι συντάχθηκαν υπέρ του συνόλου του νομοσχεδίου; Ειδικά στα θέματα που αφορούν στο Υπουργείο Εργασίας και τα εργασιακά θέματα. Δεν νομίζω, όμως, να απαντηθεί.

Θέλω να πω -και επιτρέψτε μου να το πω- ότι η Κυβέρνηση συνεχίζει έναν «κατήφορο». Δυστυχώς, οδηγείτε τη χώρα σε τεράστια αδιέξοδα. Η συνέπεια της Νέας Δημοκρατίας στη νεοφιλελεύθερη και αντεργατική πολιτική είναι, πραγματικά, αξιοσημείωτη. Ταυτόχρονα, και αρκετά προβλέψιμη. Δυστυχώς, η Κυβέρνηση συνεχίζει το καταστροφικό της έργο μέσα από συνεχή καταστρατήγηση των εργασιακών δικαιωμάτων. Βλέπω μία εξαθλίωση του κόσμου της εργασίας που επιτυγχάνεται μέσα από την ακύρωση, στην πράξη, όλων των μέτρων και μέσων προστασίας που είχε ψηφίσει η προηγούμενη Κυβέρνηση και, φυσικά, μέσω της μείωσης του εισοδήματος των εργαζομένων.

Αυτό δεν αφορά μόνο στο παρόν νομοσχέδιο, καθώς είχε ξεκινήσει η Κυβέρνηση νομοθετικό έργο και παρεμβάσεις αντεργατικών μέτρων από τον περασμένο Σεπτέμβρη. Η σταθερή επιδίωξη της Νέας Δημοκρατίας αποτυπώνεται, αυτή τη φορά, στις συγκεκριμένες Πράξεις Νομοθετικού Περιεχομένου. Είμαστε, λοιπόν, πεπεισμένοι, πλέον, ότι χρησιμοποιούν την υγειονομική κρίση ως αφορμή για να προωθήσουν τις πάγιες απόψεις και ιδεοληψίες κατά των χαμηλών και μεσαίων «στρωμάτων» της κοινωνίας.

Είναι θλιβερό, κύριε Πρόεδρε, η Κυβέρνηση να νομιμοποιεί το 2020 την απλήρωτη εργασία. Μετά την ακύρωση της αύξησης του κατώτατου μισθού το 2020, παραπέμπει οποιαδήποτε αύξηση του κατώτατου μισθού για το 2021. Επεκτείνει τη δυνατότητα υπερωριακής απασχόλησης με μονομερή απόφαση των εργοδοτών, καταργώντας το ανώτατο επιτρεπόμενο όριο. Επιμένει η Κυβέρνηση στο αποτυχημένο, πλέον, πρόγραμμα «ΣΥΝ- ΕΡΓΑΣΙΑ», δηλαδή στη μείωση μισθών και στη μετατροπή της πλήρους σε μερική και, εκ περιτροπής, εργασία. Τα μέτρα που έχετε λάβει, μέχρι τώρα, κύριοι της Κυβέρνησης, έχουν οδηγήσει σε παρατεταμένη αύξηση της ανεργίας, μείωση μισθών και προσλήψεων, «ελαστικές» μορφές εργασίας.

Αυτά δεν μπορείτε να τα αμφισβητήσετε, γιατί είναι επίσημα σημερινά στοιχεία. Η ανεργία ήταν 18,3% τον Ιούνιο. Και ένα σημείο που είναι αξιοσημείωτο είναι ότι δεν προβλέπονται μέσα οι εργαζόμενοι που είναι με αναστολή σύμβασης. Οπότε, καταλαβαίνετε ότι, τον επόμενο μήνα, όταν λήξουν οι αναστολές συμβάσεων, η ανεργία θα «εκτοξευτεί» σε, πραγματικά, πρωτόγνωρα ποσοστά για την εποχή. Βέβαια, το πρωτοφανές ιστορικό αρνητικό ρεκόρ ύφεσης στο 15,2% επιβεβαιώνει, πέρα από κάθε αμφιβολία, ότι η Κυβέρνηση, σήμερα, βρίσκεται σε λάθος δρόμο. Κι όμως, συνεχίζετε απτόητοι τη βίαιη φτωχοποίηση των πολιτών, έχοντας βάλει πλώρη για επιστροφή στη μνημονιακή εποχή του 2010-2014.

Κύριε Πρόεδρε, επιτρέψτε μου να τελειώσω με αυτό που, κατά την άποψή μου, είναι πολύ σοβαρό και αντικατοπτρίζει την αναλγησία της σημερινής Κυβέρνησης που είναι πρωτόγνωρη. Εβδομήντα τρεις μέρες απεργίας στα τουριστικά λεωφορεία. Δεν ξέρω αν όσοι βρίσκεστε, σήμερα σε αυτή τη συζήτηση, θυμάστε κάτι αντίστοιχο. Κάναμε παρέμβαση στον ίδιο τον Πρωθυπουργό. Φωνή βοώντος εν τη ερήμω, πραγματικά. Ποιο είναι το θέμα; Αυτό που έθεσαν όλοι οι φορείς, χθες. Επέκταση και υποχρεωτικότητα των συλλογικών συμβάσεων.

Κοιτάξτε, επιτρέψτε μου, γι’ αυτόν το λόγο, βέβαια…

*(διακοπή ήχου μέσω διαδικτύου)*

**ΔΙΟΝΥΣΙΟΣ ΣΤΑΜΕΝΙΤΗΣ (Προεδρεύων των Επιτροπών):** Κύριε Βαρδάκη, δεν ακούγεστε.

Τώρα ακούγεστε. Παρακαλώ.

**ΣΩΚΡΑΤΗΣ ΒΑΡΔΑΚΗΣ:**…Σωματείο Οδηγών Τουριστικών Λεωφορείων. Άνανδρη επίθεση, δολοφονική επίθεση δέχτηκε, σήμερα, συνάδελφος απεργός, που απεργούσε 73 μέρες, από απεργοσπάστες. Σταματώ εδώ. Δεν θα διαβάσω όλο το κείμενο, γιατί ο χρόνος είναι περιορισμένος. Μου ήρθε πριν από λίγο. Δεν ξέρω εάν αυτό θέλετε.

Επιτρέψτε μου, όμως, τι περιμένετε για να παρέμβετε; Τι περιμένει ο κ. Βρούτσης για να προχωρήσει στην επέκταση των συμβάσεων και την υποχρεωτικότητα των συμβάσεων; Να θρηνήσουμε θύματα; Όλα αυτά, εσείς λέτε, ότι γίνονται για το καλό των εργαζομένων. Ακριβώς, το αντίθετο συμβαίνει.

Κύριοι συνάδελφοι, αγαπητοί μου της Ν.Δ., νομίζω ότι τα «καθρεφτάκια» κάποια στιγμή τελειώνουν. Ανεξάρτητα από αυτό, πρέπει να αλλάξετε τακτική. Πρέπει να αλλάξετε τακτική πριν να είναι αργά. Δεν θα είναι αργά, ούτε για σας ούτε για μας, αλλά θα είναι αργά για τον ελληνικό λαό. Ευχαριστώ.

**ΔΙΟΝΥΣΙΟΣ ΣΤΑΜΕΝΙΤΗΣ (Προεδρεύων των Επιτροπών):** Τον λόγο έχει ο κ. Κρητικός.

**ΝΕΟΚΛΗΣ ΚΡΗΤΙΚΟΣ:** Ευχαριστώ πολύ, κύριε Πρόεδρε. Κύριε Υπουργέ, κυρίες και κύριοι συνάδελφοι, σίγουρα, διανύουμε ακόμη μια δύσκολη χρονιά για την Πατρίδα μας. Μια χρονιά, η οποία ενώ ξεκίνησε με ευνοϊκές συνθήκες, όπου οι οικονομικοί δείκτες βελτιωνόταν συνεχώς, η Ελλάδα αποκτούσε, εκ νέου, τη θέση της ως σταθερού «πυλώνα» ανάπτυξης στη νοτιοανατολική Ευρώπη και η επιχειρηματική δραστηριότητα έμπαινε σε μία περίοδο επανεπενδύσεων, ήρθε και χτύπησε η πανδημία του κορονοϊού. Μία αόρατη, αλλά συμμετρική απειλή, ένας κοινός εχθρός για όλη την παγκόσμια κοινότητα.

Απέναντι σε αυτήν την πρωτοφανή κρίση, η ελληνική Κυβέρνηση κινήθηκε άμεσα και το κράτος δούλεψε, κατά κοινή ομολογία, αποτελεσματικά. Δεν εγκαταστήσαμε, κυρίες και κύριοι, Μαντείο των Δελφών. Δομές φτιάχτηκαν σε ελάχιστο χρόνο, στρατηγικές αναπτύχθηκαν για την ανάσχεση της εξάπλωσης. Το Εθνικό Σύστημα Υγείας «θωρακίστηκε» με τις τότε υφιστάμενες δυνατότητες. Έγιναν γρήγορες αναδιατάξεις στις νοσηλευτικές μονάδες, δεσμεύτηκαν κρεβάτια ΜΕΘ για την αντιμετώπιση του κορονοϊού. Δημιουργήσαμε τον ΕΟΔΥ ως Νομικό Πρόσωπο Ιδιωτικού Δικαίου και ήρθε η ενίσχυση και η αναβάθμιση της Πολιτικής Προστασίας.

Υπήρξε, αδιαμφισβήτητα, προνοητικότητα και πρέπει κάποια πράγματα να τα επαναλαμβάνουμε μέσα σε αυτή την Αίθουσα. Ξέρετε το να προλαμβάνει κανείς δεν είναι κακό, ούτε πονηρό, ούτε πρέπει να αποτελεί προϊόν και αντικείμενο συνωμοσιολογικών σεναρίων. Ο Νικολό Μακιαβέλλι, ο μεγάλος Φλωρεντίνος στοχαστής, κατά πολλούς ο «πατέρας» της πολιτικής επιστήμης, για άλλους, όμως, ένας κυνικός φιλόσοφος, είπε ότι «οι άνθρωποι έχουν το ελάττωμα, όταν έχει νηνεμία να νομίζουν, ότι δεν θα έρθει ποτέ καταιγίδα και δεν προετοιμάζονται».

 Κυρίες και κύριοι συνάδελφοι, η συνεργασία με την επιστημονική κοινότητα ήταν και είναι καταλυτική για τη σωστή λήψη αποφάσεων και μέτρων. Συνήθως, οι πολιτικοί αποφασίζουμε με λίγο συναίσθημα, ενώ, αντίθετα, οι επιστήμονες με την απόλυτη λογική. Σύμφωνα με τα επιστημονικά δεδομένα, παραδείγματα έχουμε πολλά, αλλά για σκεφτείτε ένας πολιτικός θα έλεγε γιατί να μην κλείνουνε στις 02.00 τα μαγαζιά; Ένας επιστήμονας θα έλεγε, ότι μετά τις 12 αυτό που παρατηρούμε είναι, ότι οι συμπεριφορές χαλαρώνουν και το αλκοόλ σε συνδυασμό με τον χορό μπορεί να οδηγήσει σε μεγαλύτερο συγχρωτισμό. Ποια πρέπει, λοιπόν, να είναι η στάση του πολιτικού; Να ακούει ή όχι τον επιστήμονα; Να ρισκάρει ο πολιτικός, στο πλαίσιο της αποφυγής του πολιτικού κόστους, τη δημόσια υγεία;

Θα ήθελα, λοιπόν εδώ, να τονίσω ότι η Κυβέρνηση μας έχει δώσει ένα πολύ συγκεκριμένο στίγμα και μεταφέρει ένα πολύ συγκεκριμένο μήνυμα. Ακούμε, κύριοι, τους ειδικούς. Γι’ αυτό, κύριοι της Αντιπολίτευσης, πρέπει να κατανοήσουμε όλοι, ότι όταν επιχειρηματολογούμε πολιτικά απέναντι στις αποφάσεις της Κυβέρνησης, είτε για το άνοιγμα των συνόρων, είτε για τις πληρότητες των μεταφορικών μέσων, είτε για το άνοιγμα των σχολείων και των υπόλοιπων υπηρεσιών, η Κυβέρνηση αυτό που έκανε ήταν να ακούει τους ειδικούς. Παραλαμβάνει όλα τα δυνατά σενάρια, τις αποφάσεις της Επιτροπής Λοιμοξιολόγων για τον κορονοϊό και με βάση τις προτάσεις αυτές αποφασίζει. Συνεπώς, να ξέρετε ότι όταν αντιπολιτευόμαστε και κατηγορούμε την ελληνική Κυβέρνηση, ουσιαστικά, αποδομούμε το έργο των επιστημόνων και των ειδικών. Ουσιαστικά, ενισχύουμε αδιάκριτα όλα τα συνωμοσιολογικά σενάρια και «ψεκασμένα» βέβαια, που κυκλοφορούν, ευρέως, στο διαδίκτυο και τα καφενεία. Γινόμαστε ένας αποσταθεροποιητικός παράγοντας της δημόσιας υγείας, γινόμαστε, ηθελημένα ή μη, ένας φορέας του ιού της πανδημίας.

Κυρίες και κύριοι συνάδελφοι, οι κυρώσεις αυτών των Νομοθετικών Πράξεων μάς βρίσκουν, απόλυτα, ικανοποιημένους, καθώς οδήγησαν σε σωστές πρακτικές αντιμετώπισης και ανάσχεσης της πανδημίας. Από εβδομάδα τα σχολεία ανοίγουν. Εγώ προσωπικά, σας παρακαλώ όλους και όλες, ότι πρέπει να πείσουμε τους γονείς οι οποίοι αντιδρούν στη χρήση μάσκας, να διαπαιδαγωγήσουν τα παιδιά τους στο να φορούν τη μάσκα στα σχολεία. Πρέπει να πείσουμε, κυρίες και κύριοι, ότι είναι σοβαρό ζήτημα για τη δημόσια υγεία.

Βοηθήστε, λοιπόν, με την πολιτική σας στάση στην ανάσχεση των συνωμοσιολογικών και «ψεκασμένων» σεναρίων. Απέναντι σε αυτή τη διάδοση ψευδών και ανυπόστατων σεναρίων οι πολιτικοί πρέπει να έχουμε αρραγές μέτωπο. Ο ιός δεν ξέρουμε πόσο «χαμαιλέοντας» είναι για να δούμε τι θα κάνει μετά. Είναι καθήκον μας απέναντι στη δημόσια υγεία, απέναντι στο κοινό καλό. Σας ευχαριστώ.

**ΔΙΟΝΥΣΙΟΣ ΣΤΑΜΕΝΙΤΗΣ (Προεδρεύων των Επιτροπών):** Τον λόγο έχει ο κ. Αβραμάκης.

**ΕΛΕΥΘΕΡΙΟΣ ΑΒΡΑΜΑΚΗΣ:** Ευχαριστώ κύριε Πρόεδρε. Για το πόσο «θωρακισμένο» είναι το δημόσιο σύστημα υγείας, κύριε Υπουργέ, θα σας πω τώρα, επικαλούμενος την πρόσφατη επίσκεψή μου στο Νοσοκομείο Σερρών, με αφορμή τη δεύτερη φάση της πανδημίας και του ιδιαίτερου προβλήματος που αντιμετωπίζουμε στον Νομό μας, όσον αφορά τον ιό του δυτικού Νείλου.

Σας μεταφέρω «κραυγή» αγωνίας, συνολικά όλων των φορέων της Διοίκησης του Νοσοκομείου, του Διευθυντή της Ιατρικής Υπηρεσίας, της Διεύθυνσης Νοσηλευτικής Υπηρεσίας, του Σωματείου Εργαζομένων, όλων όσων υπηρετούν το χώρο της υγείας στον Νομό Σερρών. Μεταφέρω αυτή την αγωνία, γιατί αυτή τη στιγμή το Νοσοκομείο Σερρών λειτουργεί στα όρια της ασφαλούς λειτουργικότητας του.

Έχω μία σειρά από κενά, τα ξέρετε και τα γνωρίζετε. Είμαστε εδώ για να σας πιέσουμε, σε αυτή την κατεύθυνση, να στελεχώσετε, επιτέλους, το νοσοκομείο Σερρών. Ξέρετε το βασικό και πάγιο πρόβλημα που έχει σε ότι αφορά τους αναισθησιολόγους. Επιτέλους, λήφθηκε μέριμνα να γίνει προκήρυξη τριών θέσεων. Από αυτές καλύφθηκαν οι δύο και μας είπε ο Διοικητής ότι θα επαναπροκηρυχθεί η άλλη θέση. Στο μεταξύ, όμως, έχουμε μία σειρά χειρουργείων, που εδώ και μήνες που δεν πραγματοποιούνται, με ότι συνέπειες μπορεί να έχει στην «τσέπη» του οποιουδήποτε νοσηλευόμενου, ο όποιος πρέπει να πάει σε άλλο νοσοκομείο ή σε ιδιωτική κλινική για να κάνει οποιαδήποτε επέμβαση, είτε αφορά, αυτή καθαυτή, τη λειτουργία του νοσοκομείου Σερρών.

Έχουμε τις θέσεις, οι οποίες, δυστυχώς, με κυβερνητική παράλειψη και ευθύνη επαναπροκηρύχθηκαν μετά από έξι μήνες. Αν ο διαγωνισμός που έχει προκηρύξει η Κυβέρνηση του ΣΥΡΙΖΑ είχε ευοδωθεί, δεν θα είχαμε σήμερα αυτή τη χρονοκαθυστέρηση. Έχουμε σοβαρά προβλήματα στον παθολογικό τομέα. Χαρακτηριστικά, ο Πρόεδρος των Νοσοκομειακών Γιατρών, ο κ. Παπαμιχάλης, μάς είπε ότι είναι στα όρια της κατάρρευσης το παθολογικό τμήμα, καθώς αποχώρησαν πρόσφατα τρεις γιατροί πρώτης γραμμής, με συνέπεια να αποδυναμωθεί αρκετά. Έχουμε σοβαρές ελλείψεις νεφρολόγου. Ακόμη και η καρδιολογική κλινική είναι στα όρια της και μία σειρά άλλων κλινικών.

Τα κενά είναι πολλά. Εμείς ζητούμε την άμεση στελέχωση του Νοσοκομείου στην κατεύθυνση ενίσχυσής του. Οι γιατροί είναι στα όριά τους, κάνουν οκτώ, εννέα ή δέκα εφημερίες τον μήνα και δεν παίρνουν τις άδειές τους εδώ και 2 - 3 χρόνια. Άρα, καταλαβαίνετε ότι πρέπει να δοθεί ιδιαίτερη μέριμνα του Υπουργείου στην κατεύθυνση αυτή.

Σε ότι αφορά στη νοσηλευτική υπηρεσία και εκεί έχουμε σοβαρό πρόβλημα λειτουργίας. Δυστυχώς, οι συνταξιοδοτήσεις αυξάνονται και η πίεση είναι πολύ μεγάλη στη δουλειά. Πολλοί που έχουν θεμελιώσει δικαίωμα, προτιμούν να βγουν άμεσα στη σύνταξη. Άρα, ζητάμε πρόσληψη νέου προσωπικού και, φυσικά, ανανέωση των συμβάσεων επικουρικού προσωπικού. Ζητάμε ενίσχυση της χρηματοδότησης του Νοσοκομείου Σερρών, για να μπορεί να ανταπεξέλθει στις οικονομικές τους υποχρεώσεις.

 Σε ότι αφορά στο καθεστώς των εργολάβων, ζητάμε την παράταση των ισχυουσών συμβάσεων των συμβασιούχων σε καθαριότητα, σίτιση και φύλαξη. Αν αυτό δεν κατέστη δυνατό, να μας το πείτε. Θεωρώ και πιστεύω, ότι θα πρέπει σε ενδεχόμενο νέο διαγωνισμό, να υπάρχει μία μοριοδότηση γι’ αυτούς τους ανθρώπους που υπηρετούν με υπευθυνότητα αυτόν τον χώρο, εδώ και χρόνια.

Σε ότι αφορά τώρα στο εργασιακό κομμάτι που αφορούν οι ΠΝΠ, θεωρώ ότι με αφορμή και πρόσχημα την υγειονομική κρίση, έγινε μία αδιανόητη επίθεση στους εργαζόμενους. Στην ουσία, ανατρέπονται εργασιακά δικαιώματα ετών. Υπάρχει ένα πλαίσιο που περιορίζει το πλαίσιο στήριξης των ανέργων, μειώνει το δώρο Χριστουγέννων, σύμφωνα με τις πρόσφατες παρεμβάσεις σας, αυξάνει τις δυνατότητες των επιχειρήσεων για απολύσεις εργαζομένων που έχουν τεθεί σε αναστολή εργασίας, επεκτείνει, προκλητικά, τη δυνατότητα των επιχειρήσεων να επιβάλουν μονομερώς την, εκ περιτροπής, εργασία και την τηλεργασία, παραβιάζει τα όρια των υπερωριών, ενώ προβλέπει, για πρώτη φορά, απλήρωτες υπερωρίες. Παραπέμπει για το μέλλον την αύξηση του κατώτατου μισθού και θεσπίζει, για πρώτη φορά, τη δυνατότητα τρίμηνης σύμβασης εργασίας για αναπληρωτές εκπαιδευτικούς και, μάλιστα, εισάγει διακρίσεις για την πρόσληψη αναπληρωτών εκπαιδευτικών, προβλέποντας αυτοί να μην ανήκουν σε ευπαθείς ομάδες, γεγονός που αποκλείει, ακόμη, και εκπαιδευτικούς που βρίσκονται σε εγκυμοσύνη.

Οι άνεργοι έχουν ξεπεράσει το ένα εκατομμύριο. Είναι η δεύτερη φορά στην Μεταπολίτευση και στη νεότερη ιστορία που οι άνεργοι ξεπερνούν το ένα εκατομμύριο και συμβαίνει, δυστυχώς, επί ημερών του κ. Βρούτση, ο οποίος μία φορά στην Κυβέρνηση Σαμαρά και μία σήμερα, ξεπερνούν το όριο του ενός εκατομμυρίου οι άνεργοι. Σήμερα τα στοιχεία της ΕΛΣΤΑΤ έδειξαν αύξηση και ανεργία στο 18,3%. Ίσως, θα έπρεπε χαριτολογώντας, για να μην πω κλαίγοντας, να πούμε ότι μάλλον ο κ. Βρούτσης θα έπρεπε να λέγεται Υπουργός Ανεργίας και όχι Υπουργός Εργασίας.

Η Κυβέρνηση παρατείνει τη δυνατότητα αναστολής συμβάσεων, αδιαφορώντας για το γεγονός, ότι υπάρχουν άνθρωποι που βρίσκονται σε αναστολή από τον Μάρτιο. Δεν σας ενδιαφέρει πως θα ζήσουν αυτοί οι άνθρωποι; Πώς θα ανταποκριθούν στις υποχρεώσεις τους παίρνοντας 800 ευρώ σε ένα τρίμηνο; Αντί να δώσετε το σύνολο των χρημάτων που οφείλονται στους συνταξιούχους βάσει της απόφασης του ΣτΕ, που μιλούσε για το σύνολο των τακτικών αποδοχών τους και των συντάξεων, δηλαδή, κύριων, επικουρικών και δώρων, επιλέγετε να δώσετε μόνο, κατά περίπτωση, τις κύριες συντάξεις. Άρα, περικόπτετε από τα 3,9 δισεκατομμύρια που δικαιούνται αυτοί οι άνθρωποι, τα 2,5 δισεκατομμύρια, δίνοντας, στην ουσία 1,5 δισεκατομμύρια.

Όσον αφορά το κοινωνικό πρόσωπο αυτής της Κυβέρνησης σε μία δύσκολη εποχή, θα έπρεπε να δείξει τη στήριξη στη μέση οικογένεια, ενισχύοντας τα voucher στα δημοτικά ΚΔΑΠ, γιατί είδαμε μία σημαντική μείωση και θα έπρεπε να διασφαλίσει τις θέσεις των εργαζομένων σ’ αυτά.

Σε ότι αφορά την Παιδεία, εκτιμώ και πιστεύω και επιμένουμε, ότι έπρεπε να γίνουν τα απαραίτητα τεστ σε εκπαιδευτικό προσωπικό και τις ευπαθείς ομάδες μαθητών. Ζητάμε τμήματα 15 ατόμων και σχολαστικό καθάρισμα των σχολείων, το οποίο, βέβαια, λόγω της καθυστέρησης στην πρόσληψη καθαριστριών, δυστυχώς είδαμε ακόμη και εκπαιδευτικοί να μπαίνουν στη διαδικασία να καθαρίζουν τα σχολεία, λίγο πριν ανοίξουν.

Στην οικονομία τα πράγματα είναι τραγικά. Ήδη, τα στοιχεία της ΕΛΣΤΑΤ για το β΄ τρίμηνο έδειξαν ύφεση 15,2%. Αυτό διαψεύδει όλα τα σενάρια που επικοινωνούσαν, εδώ και μήνες, όλα τα κυβερνητικά στελέχη. Δεν ακούσατε τις επισημάνσεις μας για εμπροσθοβαρή μέτρα, τα οποία θα είχαν δώσει τη δυνατότητα να αντιμετωπιστεί καλύτερα αυτή η κρίση. Αγνοήσατε όλες τις επισημάνσεις μας, με αποτέλεσμα σήμερα να βλέπουμε το ΑΕΠ να «κατακρημνίζεται» και να μένει στο -15,2%, η κατανάλωση στο -10,2%, οι επενδύσεις στο -10,3%, οι εξαγωγές στο -32,1% και ακόμη και αυτές οι εισαγωγές αγαθών και υπηρεσιών στο -17,2%. Επίσης, σύμφωνα με τα επίσημα στοιχεία της ΕΛΣΤΑΤ, το αντίστοιχο διάστημα σε σχέση με το 2019, ο πληθωρισμός τον Ιούλιο ήταν στο -1,8%, οι εξαγωγές στο -8,5% και το λιανικό εμπόριο στο -7,3%.

Η Κυβέρνηση, σε αγαστή συνεργασία με τον ΣΕΒ, προωθεί μία οικονομική πολιτική, περαιτέρω συρρίκνωσης των μισθών, εξαφάνιση, στην ουσία, της μικρομεσαίας επιχειρηματικότητας, ακόμη και της υπερχρέωσης και «υγιών» επιχειρήσεων, ενώ συντελεί με τις πολιτικές της στην αύξηση ανεργίας, καθώς και στη μείωση των επιδομάτων ανεργίας, ενώ όπως αποφαίνεται στο περίφημο σχέδιο Πισσαρίδη, είναι στις προτάσεις και στις προθέσεις της και η περικοπή των συντάξεων στο άμεσο μέλλον στον δημόσιο και τον ιδιωτικό τομέα. Σας ευχαριστώ.

**ΔΙΟΝΥΣΙΟΣ ΣΤΑΜΕΝΙΤΗΣ(Προεδρεύων των Επιτροπών)**: Το λόγο έχει ο κ. Φάμελλος.

**ΣΩΚΡΑΤΗΣ ΦΑΜΕΛΛΟΣ**: Κύριε Πρόεδρε, κύριε Υπουργέ, κυρίες και κύριοι Βουλευτές, είναι γεγονός ότι οι πρώτοι μήνες από την ανάληψη της διακυβέρνησης ήταν, προφανώς, εύκολοι για την Κυβέρνηση, επάνω στο «μαξιλάρι» που είχε δημιουργήσει η Κυβέρνηση του ΣΥΡΙΖΑ, εκτός Μνημονίων, με καλούς αριθμούς όσον αφορά τον δανεισμό της χώρας και με μία παραγωγή, η οποία ανέβαινε συνέχεια, με ισχυρή γεωπολιτική θέση της Ελλάδας, τα πράγματα ήταν εύκολα.

Η Κυβέρνηση έπρεπε να επενδύσει μόνο σε έναν τομέα, κατά τη δική της ανάγνωση, αυτόν της προπαγάνδας. Έτσι και έκανε. Επένδυσε στην επικοινωνία και με μία αδιαφιλονίκητη υπεροχή στην επικοινωνία, όλα φαινόντουσαν πως βαίνουν ομαλώς. Όμως, όταν «το καράβι μπήκε στην τρικυμία», άρχισαν τα «παρατράγουδα». Μία «τρικυμία» που βρήκαμε μπροστά μας ήταν η πανδημία. Προφανώς, ακολουθήσαμε όλοι τους κανόνες της επιστήμης. Όταν, όμως, επιχείρησε ο κ. Μητσοτάκης ως νέος Μωυσής, να παίξει ένα άλλο «παιχνίδι» το «ανοίγουμε τα σύνορα, η Ελλάδα είναι ασφαλής προορισμός, ελάτε στην Ελλάδα» και χωρίς να λάβει υπόψη ότι χρειάζεται ένα ισχυρό «εμβόλιο» η οικονομία, που είχε διαθέσιμο το «μαξιλάρι» για να κάνει αυτό το «εμβόλιο», μπλέξαμε στα αλληλοσυγκρουόμενα υγειονομικά πρωτόκολλα. Κύριε Υπουργέ, έχετε κι εσείς ευθύνη για αυτά τα συγκρουόμενα υγειονομικά πρωτόκολλα που φτιάξατε, αλλά και για το αλαλούμ στις οδηγίες.

Υπήρξε ένα μεγάλο αλαλούμ σε ότι αφορά στον Τουρισμό. Σε κάποια λεωφορεία όπως τα αστικά, επιτρεπόταν 100% πληρότητα, σε κάποια άλλα λεωφορεία, όπως τα τουριστικά, επιτρεπόταν 50% πληρότητα, σε κάποια μεταφορικά μέσα επιτρεπόταν, όπως π.χ. τα αεροπλάνα, 100% πληρότητα. Ο κόσμος, όμως, και οι επαγγελματίες, μπήκαν σε μεγάλα διλήμματα: να πιστέψουν ότι έχετε δίκιο και να εφαρμόσουν κάτι το οποίο δεν είχε λογική ή έχετε κάτι πίσω στο μυαλό σας που, μάλλον, έχει να κάνει με την εξυπηρέτηση οικονομικών συμφερόντων μέσα στην πανδημία;

Δυστυχώς, η πραγματικότητα σας διέψευσε, κύριε Υπουργέ. Η «αναζωπύρωση» της πανδημίας και η αύξηση των κρουσμάτων μάς οδήγησε στο να έχουμε περισσότερα πλήγματα στον Τουρισμό και στην οικονομία -επιδιώκατε το αντίθετο- δηλαδή, να κάνει μικρότερο τζίρο ο Τουρισμός και να έχουμε και υγειονομικό πρόβλημα και οικονομικό πρόβλημα. Ο κλάδος των τουριστικών λεωφορείων γίνεται, ακόμη μία φορά, σήμερα, πρωταγωνιστής σε ένα νέο επεισόδιο ασυνεννοησίας της δικής σας Κυβέρνησης.

Ερχόμαστε, λοιπόν, στο θέμα της μεταφοράς μαθητών στα σχολεία. Τη Δευτέρα ανοίγουν τα σχολεία. Θέλουμε τα παιδιά όλης της Ελλάδας να πάνε στα σχολεία, χωρίς κανένα πρόβλημα, να έχουνε παιδεία πλήρη, να έχουν μάθηση, να έχουν όλο τον εκπαιδευτικό εξοπλισμό στη διάθεση τους και να έχουν και ασφάλεια. Γίνεται κάτι τέτοιο, αυτή τη στιγμή, με σχεδιασμό από την κυβέρνηση Μητσοτάκη; Όχι, ακριβώς, το αντίθετο.

Θα καταθέσω λοιπόν, κύριε Πρόεδρε, στα Πρακτικά το ΦΕΚ το οποίο εκδόθηκε με ημερομηνία 8 Σεπτεμβρίου 2020, που στο άρθρο 21, στο Κεφάλαιο «μέτρα προστασίας κατά τη μετακίνηση των μαθητών» λέει, ότι «κατά παρέκκλιση των μέχρι τώρα διατάξεων, επιτρέπεται η μεταφορά των μαθητών με τουριστικά λεωφορεία» -και πιθανόν με ΚΤΕΛ και οτιδήποτε άλλο- αναιρώντας τον συντελεστή 65% πληρότητα, που ίσχυε μέχρι τώρα για το ίδιο τουριστικό λεωφορείο. Δηλαδή, για τους ενήλικους και όλους τους υπόλοιπους, τουρίστες πιθανά ή οποιοδήποτε άλλο επιβατικό κοινό, υποχρεούμαστε σε 65% πληρότητα, αλλά ακυρώνεται για τη μεταφορά των μαθητών. Θα καταθέσω το ΦΕΚ για να μην υπάρχει διαμαρτυρία της Κυβέρνησης για να αποδείξω ότι δεν αναφέρεται πουθενά ο συντελεστής πληρότητας. Αναφέρεται, προφανώς, η χρήση μάσκας από τα παιδιά και κανείς δεν λέει κάτι διαφορετικό. Αναφέρεται ότι καλό θα είναι τα αδέρφια να κάθονται μαζί, να κρατούν την ίδια θέση, όμως, δεν αναφέρετε πουθενά για τον συντελεστή πληρότητας.

Το ερώτημα είναι για όλους τους υπόλοιπους ισχύει το 65% και για τους μαθητές όχι; Δεν ισχύει για τους μαθητές που πρέπει να τους προσέχουμε περισσότερο, γιατί είναι νέα παιδιά που έχουν, ίσως, την επάρκεια τήρησης όλων των μέτρων, αλλά μέχρι να μάθουν και να λειτουργήσει όλο το σύστημα της κοινωνίας μας με επάρκεια, δεν θέλουν κάποιον χρόνο; Η Πολιτεία πρέπει να προνοεί.

Κύριε Υπουργέ, νομίζω ότι πρέπει να δώσετε γρήγορα μια απάντηση. Ή έχει γίνει σοβαρότατη παράλειψη, όπως αυτή που κάνατε με τις μάσκες, που στην αρχή η κυρία Κεραμέως, έλεγε ότι είναι ατομικός εξοπλισμός και στη συνέχεια, ήρθε ο κ. Θεοδωρικάκος να καλύψει το σοβαρότατο έλλειμμα με απευθείας συνεννόηση με το Μαξίμου και να αφήσει έκθετη την κυρία Υπουργό, ή αλλιώς έχετε σοβαρότατο θέμα. Προσέξτε, δηλαδή, ένας κλάδος ο οποίος έχει πληγεί ιδιαίτερα, διότι δεν μπόρεσε να κάνει μεταφορές, ερχόμαστε και του ζητούμε να εφαρμόσει το σύνολο του υγειονομικού πρωτοκόλλου, όταν θα έπρεπε να πάμε τουλάχιστον στο 65%, που έχουμε για τους πολίτες, για όλους εμάς. Εγώ θα έλεγα και 50%, να είναι ένα παιδί σε κάθε δύο καθίσματα και να μην έχουμε πρόβλημα.

Δεν είναι μόνο ο τομέας των λεωφορείων, που γίνεται αλαλούμ. Έχουμε και το θέμα της καθαριότητας και μην μου πείτε ότι η καθαριότητα δεν συνδέεται με την υγιεινή και την ασφάλεια και το θέμα της πανδημίας, που δεν θέλουμε με τίποτα να ξεκινήσει, πιθανά, από τα σχολεία. Καταθέτω, επίσης, στα Πρακτικά, τις δηλώσεις και το δημοσίευμα του Δήμου Θέρμης. Ο Δήμαρχος, που δεν γνωρίζω αν είναι στέλεχος ή κομματικός φίλος του ΣΥΡΙΖΑ, τονίζει ότι έντεκα άτομα λιγότερα, από αυτά που ζήτησε ο Δήμος, εγκρίθηκαν από το Υπουργείο Εσωτερικών και από αυτά που δούλευαν πέρυσι, ενώ φέτος έχουμε, σαφέστατα, δυσκολότερες επιδημιολογικές συνθήκες.

Κύριε Υπουργέ, που είναι αυτή η επάρκεια της αριστείας; Δηλαδή, πόσο μπάχαλο θα τα κάνετε άλλο; Δεν επιτρέπεται να παίζετε παιχνίδια με την υγεία και δεν επιτρέπεται να παίζετε παιχνίδια με τα σχολεία.

Εσείς τους κολλητούς σας, κάτι ιδιωτικά εργαστήρια, κάτι ιδιωτικές κλινικές, ξέρετε μια χαρά να τους «τακτοποιείτε» και μέσα στην πανδημία. Όμως, τα παιδιά, την παιδεία, την υγεία, που είναι κοινωνικά αγαθά, δημόσια αγαθά, δεν τα προστατεύετε, ούτε κάνετε τίποτα γι’ αυτά.

Καταθέτω, λοιπόν, κύριε Πρόεδρε αυτά τα δύο έγγραφα, που αποδεικνύουν ότι η Κυβέρνηση μειώνει με επιλογή της τις συνθήκες και τους κανόνες καθαριότητας, υγιεινής, ασφάλειας και απολύμανσης στα σχολεία, αντί να διπλασιάζει τις καθαρίστριες και το προσωπικό για την καθαριότητα και δημιουργεί ένα αλαλούμ στη μεταφορά, διότι δεν έχει τον όρο του 65% στο ΦΕΚ για τη μεταφορά μαθητών.

Άρα, όλο το καλοκαίρι, κύριε Υπουργέ, έχει δίκιο ο ΣΥΡΙΖΑ που λέει ότι κάνατε διακοπές. Αντί να ασχολείστε με το πώς θα κάνετε καλύτερη την παιδεία, καλύτερη την υγεία, πιο ασφαλή την ελληνική κοινωνία, εσείς, προφανώς, θέλατε να ασχοληθείτε με το πώς θα «τακτοποιήσετε» κάποιον κολλητό σας χωρίς, πτυχίο, κάποια ιδιωτική επιχείρηση, κάποιον ιδιοκτήτη ιδιωτικού σχολείου.

Δεν είναι έτσι, όμως, τα πράγματα. Η κοινωνία έχει πολύ περισσότερες απαιτήσεις από την Πολιτεία. Μάλιστα, με αυτή την τακτική σας συντελείτε στο να είναι αναξιόπιστη η πολιτική έναντι της κοινωνίας, γιατί δεν νοιάζεστε για την κοινωνία, δεν ασχολείστε με τα συμφέροντα της κοινωνίας. Σας παρακαλώ τώρα, έστω την τελευταία στιγμή, να προβείτε σε τροποποίηση του ΦΕΚ για να βελτιώσετε τις δυνατότητες ως προς την πληρότητα των σχολικών λεωφορείων. Είναι ντροπή αυτή η κατάντια που έχετε φτάσει ως Κυβέρνηση, να είστε ανύπαρκτοι παντού, ακόμη και στη μεταφορά των μαθητών με σχολικά.

**ΔΙΟΝΥΣΙΟΣ ΣΤΑΜΕΝΙΤΗΣ (Προεδρεύων των Επιτροπών)**: Τον λόγο έχει ο κ. Ακτύπης.

**ΔΙΟΝΥΣΙΟΣ ΑΚΤΥΠΗΣ**: Όταν ξεκίνησε η πανδημία, όλοι συμφωνήσαμε ότι η Επιτροπή των Λοιμοξιολόγων, η οποία δούλευε δίπλα στο Υπουργείο Υγείας και στην Πολιτική Προστασία, ήταν αποδεκτή από όλους, από όλες τις παρατάξεις. Στην πορεία αυτή η Επιτροπή των Λοιμοξιολόγων, των ειδικών επιστημόνων, οι οποίοι ασχολούνται με το θέμα του κορονοϊού συνεχίζουν να είναι η ίδια και όλες οι αποφάσεις, από ό,τι γνωρίζουμε, είναι ομόφωνες. Εκείνο που δεν μπορούμε να καταλάβουμε είναι τι άλλαξε για τον ΣΥΡΙΖΑ και τώρα, πλέον, οι αποφάσεις που παίρνει αυτή η Επιτροπή δεν είναι οι σωστές. Δεν έχουμε ως χώρα μεγάλη επιδείνωση. Βλέπουμε ότι οι δείκτες μας είναι οι καλύτεροι που υπάρχουν. Επομένως, δεν μπορώ να καταλάβω ποιες είναι οι προτάσεις οι διαφορετικές τις οποίες θέλουν να μας πουν.

Υπάρχει κάποια άλλη Επιτροπή Λοιμοξιολόγων η οποία λειτουργεί διπλά στην Αξιωματική Αντιπολίτευση και στους άλλους συναδέλφους της Αντιπολίτευσης και η οποία προτείνει κάτι διαφορετικό; Είναι μία η Επιτροπή, από ό,τι γνωρίζω, στην οποία συμμετέχουν και επιστήμονες γιατροί, οι οποίοι ιδεολογικά πρόσκεινται και προς τον ΣΥΡΙΖΑ και προς τις άλλες παρατάξεις. Υπάρχει κάτι το διαφορετικό από κάποιους άλλους και δεν το γνωρίζουμε; Αν υπάρχει κάποια άλλη ειδική επιτροπή η οποία θέτει άλλα ζητήματα, τότε κάτι δεν πάει καλά. Αν, όμως, δεν υπάρχει άλλη Επιτροπή και είναι η συγκεκριμένη, τότε εσκεμμένα προσπαθούν να πούνε ότι η Κυβέρνηση ευθύνεται, ενώ η Κυβέρνηση ακούει τη συγκεκριμένη Επιτροπή και δεν μπορεί τότε να ήταν σωστή και τώρα να είναι λάθος.

Ακούστηκε προηγουμένως για το θέμα των παιδιών και για την πληρότητα των σχολικών λεωφορείων. Εκείνο, όμως, το οποίο προτείνει πάλι η Επιτροπή είναι, ότι, ίσως, το θέμα της πληρότητας στο 65% να μην είναι και τόσο σημαντικό, γιατί όταν πηγαίνουμε στο εστιατόριο λέει ότι μέχρι τέσσερα άτομα μπορούν να καθίσουν στο τραπέζι. Αν είναι της ίδιας οικογένειας μπορούν να είναι έξι. Εάν είναι τα ίδια άτομα από την ίδια μαθητική κοινότητα τα οποία μπαίνουν μέσα στο λεωφορείο καθημερινά, τότε είναι ένας ελεγχόμενος πληθυσμός, ο οποίος μπορεί να μην έχει τόσους πολλούς κινδύνους, από κάποιους επιβάτες οι οποίοι μπαίνουν μέσα στα λεωφορεία, οι οποίοι εναλλάσσονται καθημερινά και είναι διαφορετικοί. Αυτό συζητούν στην Επιτροπή και γι’ αυτό τον λόγο προτείνουν κάποια διαφορετικά νούμερα. Εσκεμμένα δεν θέλουμε ούτε αυτό να το δεχτούμε και γι’ αυτό λέμε αυτά που λέμε.

Άκουσα προηγουμένως από τον Εισηγητή για το θέμα των Βρετανών, σαν να χαιρόμαστε που η Βρετανία αποχώρησε. Επειδή αναφέρεται στα έξι νησιά, από τα οποία το ένα είναι και το δικό μου, η Ζάκυνθος, ότι μας εγκατέλειψαν, ότι κάτι δεν κάναμε σωστά. Τι δεν κάναμε σωστά; Όταν «ανοίξαμε» τον Τουρισμό και είπαμε να έρθουν και οι Βρετανοί -και θα αναφερθώ στο νησί μου- δεν τους είπαμε να έρθουν για να ανεβάσουν διάφορα βίντεο στο διαδίκτυο, λέγοντας ότι έχουμε δημοκρατία, ότι δεν πρόκειται να ακολουθήσουμε τα υγειονομικά πρωτόκολλα και θα κάνουμε αυτό που θέλουμε και θα πηγαίνουμε στις παραλίες, θα συνωστιζόμαστε και θα κάνουμε αυτά τα οποία θα κάνουμε, θα μπαίνουμε κατά ομάδες μέσα στα αεροπλάνα, όταν θα γυρίζουμε, όλα αυτά τα οποία ανέβαζαν όλο το διάστημα το προηγούμενο.

Σε αυτό το θέμα θα ήθελα, αν είχαν κάποια πρόταση, στην Ολομέλεια, τουλάχιστον μας την πουν. Τι έπρεπε να κάνουμε, δηλαδή, γι’ αυτό το θέμα; Να βάλουμε τα ΜΑΤ να κυνηγούν τους τουρίστες στις περιοχές για να μην συνωστίζονται; Γιατί είναι και άδικο. Οι επιχειρηματίες, η Κυβέρνηση, οι αρχές, όλοι προσπάθησαν να εφαρμόσουν τα υγειονομικά πρωτόκολλα και στο μέτρο του δυνατού το κατάφεραν. Όμως, πρέπει να ξέρετε ότι στις συγκεκριμένες περιοχές, στα συγκριμένα νησιά, μία κοινωνική ομάδα από αυτές τις οποίες έρχονται είναι και παιδιά, τα οποία είναι μεταξύ 18 και 30 ετών και τα οποία, δυστυχώς, δεν υπακούουν σε κανόνες και γι’ αυτόν τον λόγο έχουμε και τα προβλήματα τα οποία έχουμε.

Θα κλείσω αναφερόμενος στις προσλήψεις προσωπικού. Θα μου επιτρέψετε να πω, ότι δεν κατοικώ σε άλλη χώρα. Άκουσα και από τον κ. Αβραμάκη, προηγουμένως, ότι στις Σέρρες υπάρχουν τεράστια προβλήματα και είναι στα όριά τους. Στο Νοσοκομείο της Ζακύνθου στο οποίο εγώ βρίσκομαι και είμαι και νοσοκομειακός γιατρός, το συγκεκριμένο Νοσοκομείο άνοιξε μία Μονάδα Εντατικής Θεραπείας με ό,τι αυτό συνεπάγεται. Άνοιξε μία κλινική για τον κορονοϊό, πλήρως, οργανωμένη. Έχει προσλάβει πενήντα άτομα και είναι στη διαδικασία να προσλάβει άλλα πενήντα άτομα νοσηλευτικού, παραϊατρικού και διοικητικού προσωπικού. Δεν καταλαβαίνω τι, ακριβώς, θέλουμε να πούμε με το ότι τα νοσοκομεία είναι σε επισφάλεια και σε επικινδυνότητα.

 Όμως, πάνω σε μία κρίση αληθείας, στην οποία πολλές φορές τους ξεφεύγει και τη λένε, είπαν προηγουμένως ότι δεν παίρνουν οι γιατροί τις άδειες τους τα δύο – τρία τελευταία χρόνια. Δηλαδή, το δήλωσαν, στην ουσία, ότι μάς άφησαν τα νοσοκομεία με έλλειμμα γιατρών και προσωπικού και γι’ αυτό και δεν μπορούν να πάρουν και τις άδειές τους. Τι περίμεναν, δηλαδή; Ότι μέσα σε διάστημα ενός έτους θα μπορούσαμε να προσλάβουμε γιατρούς στα νοσοκομεία, όταν γνωρίζουν πολύ καλά και οι ίδιοι, ότι οι διαδικασίες πρόσληψης μόνιμου προσωπικού γιατρών είναι χρονοβόρες; Δεν γνωρίζουν ότι αυτό δεν είναι εύκολο για να γίνει, από τη μία στιγμή στην άλλη;

Από την 6η Υγειονομική Περιφέρεια μάς έχουν πει -και γνωρίζουμε όλοι μας- ότι όποιος γιατρός θέλει να προσληφθεί αυτήν την ώρα ως επικουρικός, που είναι γρήγορες οι διαδικασίες, μπορεί να διοριστεί την επόμενη μέρα το πρωί. Το θέμα είναι ότι αντιμετωπίζουμε ένα τεράστιο πρόβλημα -και το ξέρουμε όλοι μας- με το θέμα των γιατρών σε όλα τα νοσοκομεία της Ελλάδας, αυτή τη στιγμή. Θέλουμε να πιστεύουμε, ότι σιγά - σιγά θα λυθεί και ότι θα μπορέσουμε να έχουμε μία επάρκεια στην οργάνωση των νοσοκομείων, σε ότι αφορά στο συγκεκριμένο ιατρικό πρόβλημα, Όχι, όμως, ότι η υγεία αυτή την ώρα είναι σε επικινδυνότητα. Αν το πουν αυτό, έχουν την απόλυτη ευθύνη για το γεγονός ότι η υγεία είναι σε επικινδυνότητα. Δεν μπορεί σε έναν χρόνο μέσα να τη διαλύσαμε εμείς, ενώ την παραλάβαμε σε επάρκεια και ήταν όλα καλά και λειτουργούσαν όλα τέλεια. Σας ευχαριστώ πολύ.

**ΔΙΟΝΥΣΙΟΣ ΣΤΑΜΕΝΙΤΗΣ (Προεδρεύων των Επιτροπών)**: Τον λόγο έχει ο κ. Κοντοζαμάνης.

**ΒΑΣΙΛΕΙΟΣ ΚΟΝΤΟΖΑΜΑΝΗΣ (Υφυπουργός Υγείας)**: Κύριε Πρόεδρε, επί του συνόλου, της Πράξης Νομοθετικού Περιεχομένου, θα τοποθετηθούν βεβαίως και οι άλλοι συναρμόδιοι Υπουργοί στην Ολομέλεια. Θα ήθελα δύο κουβέντες να πω μόνο, σε ό,τι αφορά κάποια θέματα τα οποία θιχτήκαν και αφορούν τις διατάξεις του Υπουργείου Υγείας για τον τομέα της υγείας γενικότερα.

Με αφορμή τα όσα είπε ο κ. Αβραμάκης για το Νοσοκομείο Σερρών και τα κενά τα οποία υπάρχουν και τις ανάγκες, όχι μόνο στις Σέρρες αλλά και στην υπόλοιπη Ελλάδα, θα ήθελα, για μία ακόμη φορά, να πω ότι με συγκεκριμένο σχέδιο και προγραμματισμό καλύπτουμε αυτές τις ανάγκες. Συγκεκριμένα, στις Σέρρες, όπου υπήρχε το μεγάλο πρόβλημα των αναισθησιολόγων, έχουμε προκηρύξει τρεις θέσεις αναισθησιολόγων και μία θέση νεφρολόγου. Καλύπτουμε τα όποια κενά υπάρχουν με επικουρικό προσωπικό.

Υπάρχει συγκεκριμένος προγραμματισμός για να καλυφθούν οι μόνιμες θέσεις. Ήδη, είπαμε, ότι 1.023 θέσεις είναι σε διαδικασία κρίσεων. Προκηρύσσονται 400 μόνιμες θέσεις ιατρικού προσωπικού τις επόμενες ημέρες και οι μισές εξ αυτών θα είναι για τις Μονάδες Εντατικής Θεραπείας. Ολοκληρώνεται μία προκήρυξη στο ΑΣΕΠ 1.116 ατόμων λοιπού προσωπικού και τον Αύγουστο προκηρύχθηκε, επίσης, στο ΑΣΕΠ ένας διαγωνισμός 1.209 θέσεων λοιπού προσωπικού.

Τα κενά, βεβαίως, είναι μεγάλα, αλλά με συγκεκριμένο πρόγραμμα τα καλύπτουμε και καλύπτουμε τις ανάγκες πηγαίνοντας σε επίπεδο υγειονομικής περιφέρειας, σε επίπεδο νομού, σε επίπεδο νοσοκομείου, σε επίπεδο κέντρου υγείας, σε επίπεδο περιφερειακού ιατρείου, καλύπτοντας όλες τις ανάγκες και διασφαλίζοντας την ισότιμη πρόσβαση όλων των συμπολιτών μας σε υπηρεσίες υγείας.

Αναφέρθηκε ο κ. Ξανθός, για μία ακόμη φορά, στις ΜΕΘ. Κατά την περίοδο της πανδημίας φτάσαμε να έχουμε ανάπτυξη, σε επίπεδο επικράτειας, μαζί με τη συμβολή του ιδιωτικού τομέα και των στρατιωτικών νοσοκομείων 1.017 κλίνες σε ΜΕΘ. Ήταν ένας άθλος, γιατί κάναμε μετατροπές σε ΜΑΦ, σε ειδικούς θαλάμους και καταφέραμε σε πολύ σύντομο χρονικό διάστημα και φτάσαμε σε αυτό το νούμερο.

Να πάμε λίγο πίσω στην αρχή της πανδημίας, τότε που γινόταν μεγάλος χαμός σε χώρες και μάλιστα και σε γειτονικές χώρες, όπου προσπάθησαν να δημιουργήσουν συνθήκες ΜΕΘ σε διαδρόμους των νοσοκομείων. Κάτι τέτοιο δεν το ζήσαμε εδώ. Αυτή τη στιγμή, υπάρχουν 901 λειτουργικές κλίνες εντατικής θεραπείας και με συγκεκριμένο σχέδιο θα φτάσουμε τον ευρωπαϊκό μέσο όρο των 1.200 κλινών. Επειδή είπε ο κ. Ξανθός, ότι αύξησαν τον αριθμό, περίπου, κατά 100 σε ΜΕΘ στην τετραετία της διακυβέρνησης του ΣΥΡΙΖΑ, ναι, πράγματι, αυτό συνέβη, αλλά να θυμίσω ότι την περίοδο της πανδημίας, σε δυο τρεις μήνες, καταφέραμε και ανοίξαμε 160 ΜΕΘ, τουλάχιστον, οι οποίες ήταν κλειστές, γιατί δεν υπήρχε προσωπικό ή δεν υπήρχε εξοπλισμός.

Σε ότι αφορά τα τεστ για τον κορονοϊό έχει εξαντληθεί το θέμα. Καταφέραμε από την αρχή της πανδημίας, σήμερα να έχουμε φτάσει στο σημείο να έχουμε πενταπλασιάσει τον ημερήσιο αριθμό διεξαγωγής των τεστ και να έχουμε ρίξει πέντε φορές το κόστος γι’ αυτό το τεστ, το οποίο όταν γίνεται σε ιδιωτικά εργαστήρια, γίνεται σε εργαστήρια που είναι πιστοποιημένα και τα τεστ γίνονται με τους ίδιους όρους και προϋποθέσεις που θέτει το Κράτος.

Αναφέρθηκε, τέλος, ο κ. Ξανθός στο θέμα των εμβολίων και γι’ αυτό ήθελα να παρέμβω περισσότερο. Όλοι γνωρίζουμε ότι η Ελλάδα θα προμηθευτεί εμβόλια μέσω της Ευρώπης, διότι η Ε.Ε. για λογαριασμό όλων των κρατών μελών διαπραγματεύεται με τις φαρμακευτικές εταιρείες τα εμβόλια για τον κορονοϊό. Υπάρχει, ήδη, μία πρώτη συμφωνία με την εταιρεία που αναπτύσσει το εμβόλιο της Οξφόρδης με την ASTRAZENECA, όπου η εταιρεία και η Ε.Ε. -δια στόματος της αρμόδιας Επιτρόπου, της κυρίας Κυριακίδη- είπε ότι τον Δεκέμβρη θα έχουμε την παράδοση των πρώτων δόσεων εμβολίων. Επιτρέψτε μου να πω σε αυτό το σημείο, ότι εμβόλιο θα διατεθεί, μόνο όταν έχει άδεια κυκλοφορίας από τις αρμόδιες ρυθμιστικές αρχές που είναι ο Ευρωπαϊκός Οργανισμός Φαρμάκων.

Εμείς δεν λαϊκίσαμε, όπως είπε ο κύριος Ξανθός. Υπάρχουν συγκεκριμένες συμφωνίες, που έχουμε υπογράψει όλα τα κράτη μέλη και υπάρχει και συγκεκριμένο χρονοδιάγραμμα παραδόσεων βάσει ενός προγραμματισμού. Ο προγραμματισμός αυτός, λοιπόν, προβλέπει ότι το εμβόλιο θα έχει άδεια κυκλοφορίας και από τον Δεκέμβρη και μετά θα ξεκινήσουν οι παραδόσεις στα κράτη μέλη. Λογικό είναι, όταν υπάρχουν αρνητικά γεγονότα, όπως συνέβη στην περίπτωση της ASTRAZENECA, του εμβολίου που αναπτύσσεται και έχει διακοπεί η μελέτη, εάν κάτι πάει πίσω, σίγουρα θα περιμένουμε την ολοκλήρωση όλης της διαδικασίας, προκειμένου να φτάσουμε σε άδεια κυκλοφορίας και διάθεση του εμβολίου στην ευρωπαϊκή αγορά.

Αυτό γίνεται και με όλα τα άλλα τα εμβόλια, τα οποία διαπραγματεύεται η Ε.Ε.. Βεβαίως, υπάρχουν και οι σχετικές ανακοινώσεις από την Ε.Ε. για τις συμφωνίες που έχουν, ήδη, ολοκληρωθεί με συγκεκριμένες εταιρείες και τα συμβόλαια προαγοράς που, ήδη, συντάσσονται .

Επειδή ειπώθηκε, επίσης, ότι το εμβόλιο είναι δημόσιο αγαθό και είναι παγκόσμιο και πρέπει να διατεθεί σε όλους τους πολίτες, βεβαίως, συμφωνούμε σε αυτό. Είναι ένα δημόσιο αγαθό, είναι ένα αγαθό υγείας. Να θυμίσω στο Σώμα, ότι η ελληνική Κυβέρνηση προσέφερε το ποσό των τριών εκατομμυρίων ευρώ στις δύο πρωτοβουλίες Gavi και Sedi που θα χρηματοδοτήσουν την έρευνα, ανάπτυξη και διάθεση εμβολίων σε χώρες, οι οποίες δεν είναι αναπτυγμένες, είναι χαμηλού οικονομικού επιπέδου. Επομένως, η Ελλάδα συμβάλλει και σε αυτή την παγκόσμια προσπάθεια, έτσι ώστε να διασφαλιστεί η πρόσβαση όλων των πολιτών στον πλανήτη σε αυτό το αγαθό το οποίο είναι το εμβόλιο.

Επίσης, σε ότι αφορά στον προϋπολογισμό των εμβολίων, ο οποίος από 1η Σεπτεμβρίου διαχωρίζεται, είχαμε απαντήσει στον κ. Ξανθό, αλλά απαντάμε για μία ακόμη φορά. Ναι, θα είναι «κλειστός» προϋπολογισμός και θα είναι ξεχωριστός, σε σχέση με τον σημερινό προϋπολογισμό του ΕΟΠΥΥ.

**ΔΙΟΝΥΣΙΟΣ ΣΤΑΜΕΝΙΤΗΣ (Προεδρεύων των Επιτροπών):** Ευχαριστούμε τον Υφυπουργό Υγείας, κ. Βασίλειο Κοντοζαμάνη.

Κυρίες και κύριοι συνάδελφοι, ολοκληρώθηκε η επεξεργασία και εξέταση του σχεδίου νόμου του Υπουργείου Υγείας «Κύρωση α) της από 10.8.2020 Πράξης Νομοθετικού Περιεχομένου “Επείγουσες ρυθμίσεις αντιμετώπισης εκτάκτων αναγκών του Εθνικού Συστήματος Υγείας, προστασίας από τη διασπορά του κορωνοϊού COVID-19, στήριξης της αγοράς εργασίας και διευκόλυνσης της εκπαιδευτικής διαδικασίας” (Α’ 157) και β) της από 22.8.2020 Πράξης Νομοθετικού Περιεχομένου “Έκτακτα μέτρα για την ενίσχυση των αστικών συγκοινωνιών, την προμήθεια μέσων ατομικής προστασίας και την πρόσληψη προσωπικού καθαριότητας των σχολικών μονάδων, τη στήριξη των τουριστικών επιχειρήσεων και της αγοράς εργασίας και την ενίσχυση της Γενικής Γραμματείας Πολιτικής Προστασίας προς αντιμετώπιση των συνεπειών της πανδημίας του κορωνοϊού COVID-19, καθώς και τη στήριξη των πλημμυροπαθών της Εύβοιας που επλήγησαν κατά τις πλημμύρες της 8ης και 9ης Αυγούστου 2020” (Α΄161) και άλλες διατάξεις για την αντιμετώπιση των συνεπειών της πανδημίας του κορωνοϊού COVID-19 και άλλων επειγόντων ζητημάτων».

Όπως συνάγεται από τις τοποθετήσεις των Εισηγητών και των Ειδικών Αγορητών, τα άρθρα του σχεδίου νόμου γίνονται δεκτά, κατά πλειοψηφία.

Ερωτώνται οι Επιτροπές αν το σχέδιο νόμου γίνεται δεκτό, στο σύνολο του.

**ΠΟΛΛΟΙ ΒΟΥΛΕΥΤΕΣ:** Δεκτό, δεκτό.

**ΔΙΟΝΥΣΙΟΣ ΣΤΑΜΕΝΙΤΗΣ (Προεδρεύων των Επιτροπών):** Συνεπώς, το σχέδιο νόμου του Υπουργείου Υγείας «Κύρωση α) της από 10.8.2020 Πράξης Νομοθετικού Περιεχομένου “Επείγουσες ρυθμίσεις αντιμετώπισης εκτάκτων αναγκών του Εθνικού Συστήματος Υγείας, προστασίας από τη διασπορά του κορωνοϊού COVID-19, στήριξης της αγοράς εργασίας και διευκόλυνσης της εκπαιδευτικής διαδικασίας” (Α’ 157) και β) της από 22.8.2020 Πράξης Νομοθετικού Περιεχομένου “Έκτακτα μέτρα για την ενίσχυση των αστικών συγκοινωνιών, την προμήθεια μέσων ατομικής προστασίας και την πρόσληψη προσωπικού καθαριότητας των σχολικών μονάδων, τη στήριξη των τουριστικών επιχειρήσεων και της αγοράς εργασίας και την ενίσχυση της Γενικής Γραμματείας Πολιτικής Προστασίας προς αντιμετώπιση των συνεπειών της πανδημίας του κορωνοϊού COVID-19, καθώς και τη στήριξη των πλημμυροπαθών της Εύβοιας που επλήγησαν κατά τις πλημμύρες της 8ης και 9ης Αυγούστου 2020” (Α΄161) και άλλες διατάξεις για την αντιμετώπιση των συνεπειών της πανδημίας του κορωνοϊού COVID-19 και άλλων επειγόντων ζητημάτων» γίνεται δεκτό επί της αρχής, επί των άρθρων και στο σύνολό του, ως έχει, κατά πλειοψηφία.

Στο σημείο αυτό γίνεται η γ΄ ανάγνωση του καταλόγου των μελών των Επιτροπών.

Από τη Διαρκή Επιτροπή Κοινωνικών Υποθέσεων παρόντες ήταν οι Βουλευτές κ.κ.: Ακτύπης Διονύσιος, Γιόγιακας Βασίλειος, Κρητικός Νεοκλής, Μαντάς Περικλής, Μαραβέγιας Κωνσταντίνος, Πνευματικός Σπυρίδων, Σταμενίτης Διονύσιος, Τζηκαλάγιας Ζήσης, Τσιλιγγίρης Σπυρίδων (Σπύρος), Αβραμάκης Ελευθέριος, Βαρδάκης Σωκράτης, Θραψανιώτης Εμμανουήλ, Ξανθός Ανδρέας, Μουλκιώτης Γεώργιος, Πουλάς Ανδρέας, Κατσώτης Χρήστος και Αθανασίου Μαρία.

Από τη Διαρκή Επιτροπή Παραγωγής και Εμπορίου παρόντες ήταν οι Βουλευτές κ.κ.: Βλάχος Γεώργιος, Βούλτεψη Σοφία, Ράπτη Ελένη, Αποστόλου Ευάγγελος και Φάμελλος Σωκράτης.

Τέλος και περί ώρα 17.45 λύθηκε η συνεδρίαση.

**Ο ΠΡΟΕΔΡΕΥΩΝ ΤΩΝ ΕΠΙΤΡΟΠΩΝ**

**ΔΙΟΝΥΣΙΟΣ ΣΤΑΜΕΝΙΤΗΣ**